
Radosni smo što i ove godine za redom izlazi naš i vaš časopis 
„Počeci”. 

Nastojali smo i ovaj put, kao i dosada, donijeti vam aktualne 
teme s nadom da će vas one obogatiti novim spoznajama. 

Zahvaljujemo svima koji su dali doprinos svojom pisanom 
riječju u ovom broju našeg lista. Velika hvala i našim odgojiteljima 
koji su nam stalno ohrabrenje i potpora u našem radu. 

Stoga vam predajemo u ruke ovaj novi broj „Početaka” s nadom 
da će svatko u njemu pronaći ponešto za svoju dušu. 

Od srca Vas pozdravljamo: Mir i dobro! 


Urednik 



Dragi prijatelji 

POPRATNA RIJEČ O. MAGISTRA 

Teško je sročiti popratnu riječ za bilo što u vremenu kada se Ocu 
nebeskom preselio veliki Karol Wojtyla, Ivan Pavao II. Osjećaji su 
pomiješani. Kod većine u ovom trenutku ipak prevladava ganuće i 
tuga. I kao daje to znao, poručio nam je u zadnjim trenucima svoga 
života daje radostan te pavlovski potakao da se i mi radujemo. Zašto 
je taj čovjek u tako teškim trenucima svoga života bio radostan i 
zašto nas, poštujući naše ganuće i tugu, poziva na radost? 

Bijeli Starac, kako su ga neki nazivali, razumio je ljudske 
osjećaje. Njegov život zorno svjedoči da ih je intenzivno živio sve, 
pa i onaj blizi osjećaj smrti. Živio ih je u djetinjstvu i mladosti, a 
najviše i najosobnije u zreloj dobi u svojoj kući na Trgu sv. Petra 
u Rimu. Sve je te osjećaje čovjek Božji tumačio i živio u svjetlu 
evanđelja. Posebno i razložno radost. 

Reklo bi se da je Biblija knjiga ratova, prevara, ubojstava. 
Suvremeni apokaliptičari i katastrofičari, filmska i druga industrija, 
vođe raznih sekti pozivaju se na nju kada pripovijedaju o skoroj 
propasti svijeta. U tom smislu im je vrlo inspirativna, neiscrpna 
riznica. Vidljiva, gotovo globalna, posljedica njihovih uradaka je 
strah i tjeskoba. Međutim, bolji poznavatelji Biblije govore nam da 
je ona knjiga radosti, daje najčešće raspoloženje u Bibliji, pa i riječ, 
upravo radost i njoj slične. Evanđelje je radosna vijest! Ono nam 
jasno pokazuje da temelj radosti nije niti može biti nešto - ništa 
materijalno, nego Netko - Osoba. Izvor i bit, osobito kršćanske 
radosti, jest svijest da nam je taj netko uvijek bliz. Odatle i paradoks 
kršćanske radosti koji nam svjedoči i papa. Ondje gdje ona po svim 
ljudskim mjerilima ne bi trebala postojati, susrećemo je u izobilju. 

Paradigmu te paradoksalnosti kršćanske radosti otkrivamo u 
Gospodnjem rođenju, Božiću. Političko, ekonomsko, socijalno 
stanje u Izraelu je otužno. Rimska čizma gazi, porobljuje, sije strah. 
Isusovi su roditelji daleko od kuće, zabrinuti i bez svratišta. Siromašni 
pastiri pod vedrim nebom egzistencijalno su ugroženi. Herod je 
u strahu koji se prelijeva na čitavu zemlju, osobito novorođene. 
Uboštvo štalice. . . Ljudski gledano, jad i bijeda! Ali, gle čuda! Nebo 
se raduje, anđeli pjevaju, pastiri hitaju, kraljevi se klanjaju, Josip i 
Marija sretni blagoslivlju. Zašto? Jer je On među njima. To je jedini 
smisleni odgovor. 

Bez razumijevanja te paradoksalne strane kršćanske radosti, 
prvi mučenici i svi kroz povijest do ovoga posljednjeg izgledali bi 
nam kao puki mazohisti. Ima li razloga radovati se, a oni to čine 
pjevajući, kada te drugi progone kao stoku, bacaju pred zvijeri, 
plijene tvoja dobra, bičuju, kasape, ubijaju? I otkud uopće takva 
ozbiljnost u radosti? Otkuda potreba sa smiješkom na licu pružiti 
ruku oproštenja onome koji je na njega pucao i u smrtnom hropcu 
svima poručiti: „Radujte se!” Odgovor je opet isti. S njim/a je Onaj 
koji, kao nitko, ima iskustvo boli, bičevanja, ponižavanja; iskustvo 
smrti, izvojevanu pobjedu i jasnu poruku: „Ne bojte se!” Radujte se! 
- samo je logični produžetak prvoga usklika. Stavljeni zajedno oni 
su početak i završetak bogatog pontifikata Ivana Pavla II., mistika, 
karizmatika i proroka. 

Papa se nije obraćao samo kršćanima. Pod njegovim prozorom, 
svjedočanstva govore, bdjeli su i drugi ljudi dobre volje. Očinski 
se brine i za njih. Svojim putovanjima, neposrednim govorom, 
blagotvornom rukom na čelu malene djevojčice, doslovnim 
grljenjem svih htio je poručiti da i bez ove paradoksalne strane 
kršćanske radosti postoji i ona druga, čisto ljudska. Prava radost 
niče na susretu, cvjeta na blizini, u živoj riječi, dobrohotnom dodiru 
i pogledu, zauzetosti i skrbi za druge, osobito najpotrebnije. Ljudski 
je bio radostan što smo došli susresti ga i biti mu blizu. Poručuje da, 
ako želimo biti radosni, tako susrećemo jedni druge. 

I rad je usko vezan uz radost, uči nas neumorni papa, radnik u 
kamenolomu, tvornici i na njivi Gospodnjoj. 

Jesmo li radosni? Ako nismo, zašto nismo? Što je to što nam 
priječi istinsku radost? Papina smrt zasigurno nije jer s nama ostaje 
Onaj čija je nazočnost radovala mučenike i papu. Možda je potrebno 
upitati se u svjetlu papina života i naučavanja: Je li ispravan naš izbor 
vrednota na kojemu bi trebao počivati naš život i naša radost? Toliko 
je puta upozorio da svaka vrednota, tako i radost, ima svoju paralelnu 
„vrednotu”. Privid vrednote koji, iako puno obećava, poluči samo 
tugu, žalost, ispražnjenje od smisla, smrt; razni totalitarizmi, puki 
materijalizam, sloboda bez odgovornosti, slobodarstvo na mnogim 
područjima, svijet užitka i zabave, „milosrdna smrt”, stvaranje i 
proizvodnja čovjeka. Izbor i življenje istinskih vrednota rezultira 
radošću. Drugo važno upozorenje naslućujemo u njegovu izlasku u 
svijet čime nas jasno uči da radost kao i ljubav n užn o treba dijeliti. 

Iako je ona nutarnje raspoloženje, ne smije ostati samo u srcu. Inače 
umire! Potreban je susret licem u lice u radosti. Radost se ne može 
prenijeti e-mail ili SMS porukom, niti telefonskim razgovorom. Oni 
su nekada ogledanje Narcisa u površini jezera. Radost je, naprotiv, 
sunce svima vidljivo koje i „malu voćku poslije kiše” učini čudesno 
raskošnom. Bez njega ono je opet „obično, jadno, malo drvo”. 
Afrika, Južna Amerika, Istočna Europa bile su sa Svetim Ocem 
eksplozija radosti. 

Mnogi u ovom trenutku govore o papi. Istinski se trude. Među 
njima i oni koji ga nisu baš „obožavali”. No, nije li ovo najzgodniji 
trenutak da u radosnoj tišini dopustimo da nam on govori? Da nam 
govori o svojoj veličini u siromaštvu jer je ostavio za sobom samo 
nekoliko svojih osobnih bilježaka. Da nam Snažni, starački mudro, 
pripovijeda o svojoj i svakoj starosti, bolesti i nemoći. Što je htio 
poručiti svijetu kad su mu takvom govorili da se skloni, kad prečista 
televizija, oblikovateljica javnoga mnijenja, a ljubiteljica mladosti, 
zdravlja, ljepote i zabave nije mogla podnijeti njegov bolni grč, 
slomljeno i oronulo tijelo, drhtave ruke i glas? Koliko je takav 
stav Slaboga, a Nepokolebljivoga unio radosti u živote bolesnika, 
staraca, izopćenih iz svijeta i logike funkcionalnog, proizvodnog, 
učinkovitog? Da pokojnik govori, a živi zašute?! 

Svi ovi tekstovi koje vam nudimo na čitanje napisani su prije 
smrti Ivana Pavla II. Ovo je prigoda da od njih stvorimo nešto 
posve novo. Da budemo graditelji novih početaka. U doslovnom i 
simboličkom smislu. U doslovnom smislu na način da vam ponuđeni 
tekstovi budu samo podloga za razmišljanje i da ih promišljate u 
duhu i perspektivi Sv. Oca, njegovom dobrotom i mudrošću. Takvom 
će suradnjom nastati potpuno „novi Počeci”. U simboličkom smislu 
zajednički početi djelatno gledati svijet i čovjeka očima ovog 
karizmatika i proroka imajući na umu Pavlov poticaj: 

„Radujete se u Gospodinu uvijek! Ponavljam: radujte se!” (Fil 
4 , 4 ). 

U radosti na posljetku zahvalimo Bogu Ocu za dar Svetoga 
Oca! 

Fra Simun Bilokapić 


Filozofsko teološki pokušaji 

PLATONOVSKO POIMANJE MOLITVE 


Uvod 


Samo onome tko moli, otvaraju se velike tajne bitka. 

Peter Wust 

Čovjek nastoji u svemu što doživljava i što ga svakodnevno 
potiče na djelovanje naći objašnjenje svojim razumom te uskladiti 
svoj senzitivni život s dosegnutim spoznajama. U tom se procesu 
okreće onim izvorima spoznaje u koje je egzistencijalno ukorijenjen, 
a to su filozofska i vjerska predaja te povijesno iskustvo ljudske 
zajednice kojoj pripada. 

Svaki čovjek ima iskustvo svoje ograničenosti i nemoći pred 
svijetom koji zatječe, ali i pred samim sobom ukoliko se ne poznaje 
i ne posvješćuje svoje zadanosti i izbore. U tom iskustvu on osjeća 
potrebu povjeriti nekome svoj život, osloniti se na jačega od sebe 
i njemu se uteći u situacijama koje čovjeka nadilaze. U čovjeku se 
rađa želja za susretom s Onim koji može ispuniti njegovu čežnju, 
koji je početak ove zbilje. Susret se ostvaruje u riječi. Dvije tako 
različite zbilje mogu ostvariti blizinu kroz riječ. Transcendentno 
se objavljuje u imanentnom, Stvoritelj omogućuje stvorenju 
sudjelovanje u božanskoj punini, čovjek ulazi u iskustvo molitve. 

O molitvi postoje mnoga svjedočanstva. U današnjem svijetu 
pluralistički se pristupa svakom fenomenu pa tako i otajstvu molitve. 
Svaka vjerska tradicija čuva svoje molitveno blago, a razmatranje 
duhovnog života prisutno je i u filozofskim raspravama. Ovom radu 
nakana je na sažet način predstaviti temeljne postavke platonovske 
molitve. Prenijeti ono što je njegovu dobu, odnosno njemu samome, 
značio odnos između čovjeka i Boga; kako se shvaća narav svetoga 
i pobožnoga (ooiov), što čovjeku treba razmatrati, zna li moliti kako 
valja i koja je prava molitva? Platon daje punu riječ Sokratu, a ovaj, 
vođen glasom iznutra svjedoči put kojim nam je ići, mišljenjem i 
životom. 

Ponegdje platonovsko odražava u svojem dosegu onu zbilju u 
kojoj mi prepoznajemo, u sadržaju i izričaju udaljene, ali ipak moguće 
doticaje s iskustvom kršćanske molitve. U tim doticajima naglašena 
su svetopisamska mjesta koja jasno izriču misao posvjedočenu na 


Počeci, 2005 


9 


drukčiji način i prema drukčijim korijenima u platonovskoj filozofiji. 
Ovdje su ta mjesta tek moguće smjernice u promišljanju suodnosa 
platonovskoga i kršćanskoga poimanja molitve. 

1. Pobožno i sveto u Platonovoj filozofiji 

U dijalogu Eutifron riječ je o naravi pobožnoga i svetoga. U 
dijalog ulaze Sokrat i Eutifron, koji pokreće parnicu protiv svoga 
oca, pozivajući se na svoje znanje o svetome i pobožnome (ooiov) 
i usklađenost svoga djelovanja s time. Sokrat, optužen zbog 
bezbožnosti (aoepeta), prepoznaje priliku za raspravu o naravi 
svetoga i pobožnoga. Na početku on pita : „Zar nije pobožno, samo 
po sebi istovjetno u svakom Činu, a bezbožno ono što je svem 
pobožnom posve protivno, a sebi samome slično? Zar nema sve što 
bi trebalo biti bezbožno kao bezbožnost jedno određeno obilježje 
(iSea)?” 1 Sokrat traži da ga Eutifron pouči „0 samoj ideji po kojoj 
je sve pobožno pobožno.” 2 Eutifron pozivajući se na bogove kao 
isključive auktore takvoga razlučivanja spremno odgovara da je 
pobožno ono što je bogovima drago, a slijedom toga bezbožno 
ono što im je mrsko. Međutim, Sokrat odmah premješta naglasak s 
takvog izvanjskog općenitog određenja na onaj put kojim je krenuo 
u svom početnom pitanju, a to je ona ideja odnosno obilježje po 
kojem je pobožno upravo to što jest. Potom se nakratko prihvaća ta 
upućenost bogova na pobožno i obratno u sljedećem pitanju: „Je li 
pobožno bogovima milo zato što je pobožno ili je pobožno zato što 
im je milo?” 3 Ovo se pitanje postavlja nakon što su navedene razlike 
u vrednotama po kojima bogovi djeluju, kao i na njihove međusobne 
svađe u pogledu onoga što je dobro lijepo i pravedno, a što je tomu 
suprotno. Doduše, ne spore se toliko oko naravi koliko u određenju 
čemu u pojedinim slučajevima pripisati tu narav, odnosno njezinu 
suprotnost. „Zato jer je pobožno biva i ljubljeno, a nije pobožno 
zato jer biva ljubljeno.” 4 Eutifron se od tog mjesta više ne snalazi i 
do kraja dijaloga ostaje u dvojbi. 


1 Platon, Eutifron ili rasprava o pobožnome , 5 d, Matica hrvatska, Zagreb 1998. 

2 Isto , 6 d. 

3 Isto , 1 0 a. 

4 Isto , 10 d. 

U Sokratovoj argumentaciji Platon „želi pokazati kako je za 
dijalektičko promišljanje potrebno znati zauzeti čvrst stav, orijentirati 
se i ne izgubiti glavni cilj iz vida.” 5 Postaje očito da njegova logika 
ostaje na drugoj i drugačijoj razini, nego ona koju razvija Sokrat kad 
želi naglasiti, a to postaje vertikala cijele rasprave, da stav bogova 
prema svetome i pobožnome „ni na koji način ne uvjetuje, niti 
objašnjava njegovu unutarnju strukturu, odnosno samu bit (ououx). 
Sveto i pobožno kao etičke norme imaju obvezujući značaj i za 
bogove i za ljude nezavisno o tome sviđa li se to njima ili ne.” 6 
Dakle, u pitanju je bit (ouoia), a ne svojstvo (naGog) koje se nečemu 
pripisuje. Sva argumentacija utemeljuje se u ovom ključnom 
razlikovanju. 7 


2. Platonovsko poimanje molitve 

Na početku valja objasniti što podrazumijevamo pod pojmom 
platonovski. Uzmemo li da je Platon svojom filozofijom ostavio 
temeljni utjecaj na sve koji su nakon njega razmatrali o istom, 
pojam platonovski lako je shvatljiv. Mislimo na ono što je prethodilo 
vremenu kršćanstva, a što sadrži mnoga obilježja bitna za kršćansko 
poimanje molitve. Zbilja na koju mislimo sadržana je u dijalozima 
koje je Platon pisao, stavljajući često u usta Sokrata svoje osobne 
misli. 


2.1. Značenje molitve 

U molitvi se događa susret po kojemu naša duša dotiče 
božansku bit i primiče se sjedinjenju s božanskim. Prijanjanje uz 
božansko privodi dušu sudjelovanju u božanskom svjetlu. Na kraju 
sjedinjenje slijedi jedinstvo duše i Jednoga, tako da mi više nismo 
mi sami, nego obuzeti božanstvom, prebivajući u njemu. 8 U jednom 


5 Isto, str. 71. 

6 Isto, str. 69. 

7 Platon ističe ontološki prioritet uzroka nad njegovom posljedicom. “Sokratova, odnosno 
Platonova distinkcija između biti (ouoicc) i akcidentalnih svojstava (irotBo^) određene stvari 
sačinjavat će središnji moment u Aristotelovoj kategorijalnoj ontologiji, tj. u njegovu 
razlikovanju između supstancije i akcidenata.” Platone, nav. dj., str. 57-58., bilješke (Jure 
Zovko). 

8 Usp. Proclus, Commentary on the Timaeus, preuzeto s http://www.goddessathena.org/ 
Encyclopedia/Friends/Proclus/Commentary _on_the_Timaeus_x.htm. 

manjem platonovskom dijalogu 9 govori se o značenju prave molitve 
i onome što molitva donosi čovjeku koji po njoj traži neka dobra. U 
prvom redu traži se „predmet” molitve, odnosno ono o čemu treba 
razmatrati. Sokrat na to pitanje odgovara veoma kratko. Naime, 
treba razmatrati o onome što je najvažnije. Potrebno je također 
dobro razlučiti što je dobro, a što zlo, jer ponekad oni koji mole 
traže zla misleći da su za njih dobra. Kada se od bogova nešto traži, 
valja uskladiti svoje djelovanje s naravi onoga što molimo. Očito je 
da ljudske želje ostaju, makar donosile i štetu. Imaju svoj korijen 
u ljudskom srcu i pojavljuju se u mnogim prilikama prerušene 
i neumoljive, tako da svoj izlaz nalaze u ljudskom neznanju i 
odsutnosti vještine razlučivanja. Čovjek često optužuje bogove 
za mučan tijek svoga života ne shvaćajući da je upravo on sam 
odgovoran za posljedice koje mu osobni izbor donosi. To iskustvo 
osobne ljudske povijesti, kao i ono opće, jasno potvrđuje daje svaki 
izbor ono što čovjeka izgrađuje. Ispravno shvaćanje molitve je ono 
po kojem smo svjesni da molitva ne mijenja Boga, nego onoga koji 
moli (Soren Kierkegaard). 

2.2. Prava molitva 

Prava molitva je ona koja traži dobro, a želi otkloniti zlo: „Bože, 
daj nam dobro, bilo da ga tražimo ili ne, a odagnaj od nas zlo, čak i 
ako ga tražimo .” 10 Nalazimo je u spartanskoj tradiciji, u kontekstu 
ratnih zbivanja koja potiču narod na traženje zaštite od bogova. 
Sokrat naglašava da je bogovima daleko najmilija ova molitva 
kao pravo „bogoštovlje” jer pretpostavlja njihovu svemoć i znanje 
koje je smrtnicima nedostupno, a slijedom ovozemnih dinamika i 
neiskazivo. Pokazuje se boljim ne znati, nego misliti da se zna, a 
ne znati. Oslanjanje na svoje „moći”, svoju zamišljenu ispravnost 
postaje pogubno. Neznanje postaje blagoslov samo u slučaju da 
priječi čovjekov zao čin, koji bi u suprotnom počinio slobodno i 
svjesno. 

9Usp. Platone, Alcibiade minore, u: PLATONE, Tutti gliser itti, Milano 1991., str. 635-644. 

(“Ovaj dijalog primjer je platonovskog dijaloga i pripisuje se vjerojatno drugoj ili trećoj 
generaciji nakon Platona kada su njegovi spisi bili dobro poznati u Ateni i Aleksandriji. 
Pokazuje znatnu originalnost (...), Alkibijad Mlađi pokazuje da poteškoće oko molitve 
koje su zbunjivale kršćanske teologe nisu bile nepoznate među platonovim sljedbenicima.” 
preuzeto s: http://jollyroger.com/xlibraryl/AlcibiadesIIbyIP/AlcibiadesIIbyIPl.htmr). 

10 Platone, nav. dj. p 143 a. 

Promatrajući ovu molitvu, moguće je povezati je s novozavjetnim 
navodom koji donosi sv. Pavao u Poslanici Rimljanima: „Doista ne 
znamo što da molimo kako valja, ali se sam Duh za nas zauzima 
neizrecivim uzdasima” (Rim 8, 26). Već je antički čovjek osjećao da 
onaj kome upravlja svoje molitve nadilazi sve njegove mogućnosti 
te mu je povjeravao tijek i sadržaj svoje molitve. Sokrat kaže da 
bismo od Boga trebali tražiti tek blagoslov, budući Bog zna najbolje 
stoje dobro za čovjeka. 


2.3. Sadržaj molitve 


Molitva je ključna za cjelovit uspon duše. Taj proces uključuje 
potrebuzadobrima,vrlinui,povrhsvega,pobožnostpremabogovima. 
U prvom redu je potrebno znanje božanskog reda kojem se molitva 
približava. Zatim prilagodba našeg života s onim što je božansko; 
ovaj čin je popraćen potpunom čistoćom, nevinošću, disciplinom i 
redom po čemu se naše brige predstavljaju bogovima. 

Onaj tko ulazi u iskustvo molitve morao bi nastaviti bez prekida sa 
štovanjem božanstva, obdržavati postojan red u obavljanju pobožnih 
djela, nastojati oko onih vrlina koje pročišćuju i uzdižu dušu zajedno 
s vjerom, istinom i ljubavlju; sačuvati vjeru, istinu, ljubav i nadu u 
dobro te odjeljivanje od svakog drugog zanimanja. 11 


2.3.1. Molitva i spoznaja 

Da bi znao što moliti, čovjek treba razlučiti ono što je za njega 
dobro od onoga što je zlo. Posjedovanje spoznaje dobra 12 daleko 
više vrijedi, nego sve ostale sposobnosti koje su upisane u čovjeka. 
Spoznaju dobra ništa ne može nadoknaditi, a sve druge sposobnosti 
o njoj su ovisne i od nje primaju svoju vrijednost. Ako nisu s njom 
povezane, rijetko koriste, a sasvim sigurno mogu naškoditi. Čovjek 
može mnogo znati, ali mu znanje može biti na propast. Ovdje se 
također možemo sjetiti riječi sv. Pavla: „Jer premda upoznaše Boga, 
ne iskazaše mu kao Bogu ni slavu ni zahvalnost, nego ishlapiše u 
mozganjima svojim te se pomrači bezumno srce njihovo” (Rim 1 ,2 1 ). 
Ako je čovjek pred Bogom u molitvi ponizan, u stavu sveobuhvatne 

11 Usp. Proclus, Commentarj on the Timaeus, preuzeto s http://www.goddessathena.org/ 
Encyclopedia/Friends/Proclus/Commentary _on_the_Timaeus_x.htm. 

12 Usp. Platone, nav. dj., 145 c. 


Počeci, 2005 


13 


zahvalnosti, onda je i sadržaj molitve prikladan, bez obzira na znanje 
koje je čovjek stekao. Molitva sjedinjuje one koji mole s onima 
kojima je molitva upućena, združuje božanski um s moliteljevim, 
potiče volju, utemeljuje u Bogu sve što čovjek posjeduje. 

Uz spoznaju se uvijek veže i teologalna krepost ljubavi. Ljubav 
doziva u postojanje pa tako i u rast u spoznaji. Spoznavanje Božjeg 
djelovanja u svijetu nastavlja se na postojanje slike Božje koja 
je čovjek i kojoj je dana moć razumijevanja stvorene stvarnosti. 
Sve je postojanje ovisno o Božjoj biti u svakom trenutku svoga 
trajanja. Sveti Ivan svjedoči da je Božja bit upravo ljubav. „Svako 
razumijevanje Boga koje je nespojivo s kretnjom ljubavi jest krivo. 
Ljubav i spoznaja Boga nisu realno odvojivi jer u Propovjedniku je 
rečeno: praebuit sapientiam diligentibus se. ” 13 

Za molitvu vrijedi ona napomena kao i za ljubav: to nije tek 
osjećaj, misao, raspoloženje ili lijek za našu bol, već radije trajna 
raspoloživost - stav. To znači da je u nama trajno opredjeljenje za 
ljubav, težimo ispuniti zadaću koju ljubav pred nas postavlja, trajno 
upravljamo svoje htijenje izboru dobra. 


2.3.2. Molitva i prinos 

Sokrat kaže kako Spartanci osim dobra traže od bogova uvijek 
ono što je prikladno 14 i da ih nitko ne može čuti da traže nešto više 
od toga. Jasno im je da ishod, kakav god bio, nije izravna posljedica 
njihove molitve nego spada na bogove hoće li im dati ono što su 
molili ili će učiniti suprotno. Za obraćanje bogovima od najveće 
je koristi molitva. 15 Ona sama privlači đobrotvomost bogova po 
neizrecivim simbolima koje su upisane u stvorenja. Bogovi kao da 
više gledaju na stav čovjekov, nego na njegove žrtve, molitva koja 
priznaje njihovu veličinu i apsolutnu volju milija im je nego svi 
žrtvenici kojima ljudi trguju. 16 U odnosu na dobra za koja molimo 
na prvom su mjestu molitve posvećene spasu duše, zatim molitve 


13 S. Weil, Pismo jednom redovniku , str. 21. 

14 Usp. Platone, nav. dj., 148 c - d. 

15 Usp. Proclus, Commentary on the Timaeus, preuzeto s 

http://www.goddess-athena.org/Encyclopedia/Friends/Proclus/Commentary_on_the_ 

Timaeus_x.htm. 

16 Ovdje je značajno navesti riječi psalma: “Žrtve ti se ne mile, (...) žrtva Bogu duh je 
raskajan, srce raskajano, ponizno, Bože, nećeš prezreti.” Ps 50, 18 a. 19. 

koje se odnose na dobro raspoloženje tijela i na kraju one molitve 
koje se tiču vanjskih stvari . 17 

Sokrat i Eutifron raspravljaju o odnosu čovjeka prema žrtvenim 
prinosima i molitvi bogovima. Sokrat određuje žrtvovanje kao 
prinos darova bogovima, a molbu kao izricanje zamolbi bogovima. 
Prema tome bi pobožnost bila znanje o prinosu zamolbi i darova 
bogovima . 18 Eutifron govori o službi bogovima . 19 „Meni se dakle 
čini, Sokrate, da je sveto i pobožno onaj dio pravednoga koji se 
odnosi na služenje bogovima, dok je onaj koji se odnosi na služenje 
ljudima preostali dio pravednoga .” 20 Sokrat ga potiče da mu taj 
pojam služenja razjasni i pita ga služi li naša molitva da bismo od 
bogova dobili ono što od njih trebamo, a naši darovi su im uzdarje 
koje im od nas treba (jer, kaže Sokrat, bilo bi besmisleno dati 
nekome nešto što mu ne treba). Kada se Eutifron s tim složi, Sokrat 
naziva takvu pobožnost trgovinom između bogova i ljudi. Ono na 
što Eutifron nema odgovora jest kakvu korist imaju bogovi od naših 
darova kad mi ne posjedujemo ništa dobro što nam oni ne bi dali. 
Ovdje možemo naći zajedničku misao sa sv. Pavlom „što imaš, a da 
nisi primio?” ( )Iz ovoga proizlazi koliko je mala naša zasluga za 
darove odozgor, a daje božanski život apsolutna punina kojoj se ne 
može ništa ni dodati ni oduzeti. 

Potrebno je posvetiti punu pozornost onome što u molitvi treba 
odnosno ne treba iskazati. Kada čovjek traži da mu dođe od bogova 
ono što ima doći, ponekad dobro, a ponekad zlo, za bogove to 
predstavlja nerazumno mišljenje i ne primaju takve molitve, makar 
popraćene procesijama i raskošnim žrtvama. Bogovi se ne daju 
potkupiti. Nepojmljivo je da se brinu za naše darove i žrtve, a da ne 
gledaju na našu dušu kako bi vidjeli je li netko pravedan i pobožan. 
Duša je ogledalo pobožnosti i pravednosti . 21 

Procesije i žrtve koje se prinose svake godine zbog mnogih 
grijeha ljudi, prezrene su od bogova. Bogovi kao i razumni ljudi 
najviše poštuju pravednost i mudrost. U tim je vrednotama temelj 


17 Usp. Proclus, Commentary on the Timaeus , preuzeto s http://www.goddessathena.org/ 
Encyclopedia/Friends/Proclus/Commentary _on_the_Timaeus_x.htm. 

18 Usp. PLATON, Eutifron ili rasprava o pobožnome , 14 c - d. 

19 Isto, 14 d - 15 a. 

20 Isto, 1 2 e. 

21 Usp. Platone, Alcibiade minore, 149 e. 

prave žrtve. Razumni i pravedni su oni koji znaju što treba činiti i 
reći u odnosu na bogove i ljude . 22 

Na kraju dijaloga Sokrat savjetuje Alkibijadu: treba ostati miran 
i čekati dok ga netko ne uputi na pravo postupanje prema bogovima 
i ljudima. Taj netko je onaj tko za njega posebno brine. Kada se iz 
duše ukloni oblak koji prekriva čovjekove sposobnosti u začetku, 
tada će se u nju moći nastaniti dar razlikovanja dobra i zla koji je 
uvjet pravilnom ljudskom djelovanju. 


2.4. Izvor molitve - pravo postupanje prema bogovima 


i ljudima 


Ovdje je zanimljivo uočiti zadnje savjete koje Sokrat upućuje 
Alkibijadu i to iz više razloga 23 U prvom redu, izvjesno je da 
postoji način na koji bismo se trebali ponašati. Ljudska bića nisu 
doslovce slobodna činiti sve što ona hoće. Imaju unutarnji osjećaj 
odgovornosti. Drugo, filozof priznaje da se nalazimo u tami u pogledu 
znanja o tome kako se treba ponašati. Tijekom stoljeća ljudske 
povijesti, moralna pomutnja i etička izopačenost čovječanstva i više 
je nego očita. Treće, Sokrat nam potvrđuje postojanje potrebe za 
poučavanjem čovjeka u tome kako bi se trebao ponašati. Ovdje se 
implicite pojavljuje uvjerenje da je ova pomoć čovjeku izvanjska, 
odnosno, objektivna snaga istine koja je iznad pukih sklonosti 
njegove vlastite naravi. Četvrti uvid odnosi se na dvostruku obvezu 
ljudi, onu usmjerenu prema božanstvu i onu koju duguju jedni 
drugima. Prvu bismo mogli nazvati religioznom odgovornošću, 
a drugu označiti kao moralnu ili etičku. Iznenađujuće je što toliki 
djeluju u obmani da jednostavno biti „dobar” prema drugima 
predstavlja optimum njihove duhovne dužnosti. Peto, Sokratova 
opomena ukazuje na prazninu koja prebiva u poganskom srcu. 
Čežnja za otklanjanjem teškog bremena što pritišće dušu i potraga 
za oslobođenjem od krivnje kao posljedice činjenja zla. Konačno, 
ljudsko neznanje bit će izliječeno kada dođe „onaj koji se posebno 
za tebe brine”. Očituje se posebna briga za čovječanstvo koja dolazi 
odozgor . 24 


22 Isto, 150 b. 

23 Preuzeto s http://www.christiancourier.com/archives/responseToSocrates.htm. 

24 Preuzeto s http://www.christiancourier.com/archives/responseToSocrates.htm. 

Božji proroci opetovano ističu daje čovječanstvo bez božanske 
objave u stanju tame. Na početku Isusove službe propovijedanja 
sMatej citira proroka Izaiju da će po njegovoj poruci narod „što 
je sjedio u tmini” vidjeti veliku svjetlost (Mt 4, 16). Vrhunac tog 
učenja je u ljubavi (agape) koja ostavlja u naslijeđe poslušnost Bogu 
i služenje bližnjima. (Mt 22, 35-40) To znači ispravno vladanje u 
odnosu na Boga i bližnjega. Grčka riječ aiTOTpeiTOj, vladati se, 
doslovno znači okrenuti se. S ovim je povezana misao o povratku. 
U širem značenju, radi se o vraćanju božanskom mjerilu ponašanja i 
„načinu života” u skladu s tim (2, Kor 1, 12; 1 Tim 4, 12) 


Zaključak 


„Filozofsko pitanje o svetome i uzvišenome prožeto je, naime, 
temeljnim egzistencijalnim motivom: kako što boje živjeti i ostvariti 
vlastitu sreću?” 25 Platon daje dvije temeljne odrednice: valja nam 
razlučiti bit svetoga i pobožnoga. Ono u sebi nosi bit koja ga kao 
takvog određuje i nije ničim uvjetovana. Nadalje, čovjek može 
svojim razumom naslutiti svojstva prave molitve. Ona traži ono što 
je za čovjeka dobro, a želi odagnati zlo. Bez obzira na okolnosti i 
mogući ishod koji je podložan promjeni, ona se predaje u volju onoga 
kome je upućena. Uvjet pravoj molitvi jest spoznaja naravi pravog 
postupanja prema bogovima i ljudima. Taj se zahtjev označava kao 
služenje. Upisan je u čovjeka koji nalazi u sebi upućenost prema 
drugome, u prvom redu onome tko ga bitno nadilazi, ali istodobno i 
bližnjemu u kojem odčitava posvemašnju sličnost. 

Platonovsko poimanje molitve u mnogočemu anticipira 
kršćanske vrijednosti. Sam ponor koji nastaje između antičkog 
mnogobožačkoga svj etonazora i kritike takve predaj e u osobi Sokrata, 
postaje s današnjeg gledišta poput mosta za razumijevanje uopće 
mogućnosti inkulturacije kršćanske poruke u ondašnje helenističko 
tlo. Duboku povezanost dvaju doba pokazuje i poimanje molitve. 
Iste rasprave žive i danas, potaknute dvojbom pred Sokratovim 
pitanjima koje je nemoguće ikada više povući. 

Dunja Škare 


25 Usp. Platon, Eutifron ili rasprava o pobožnome, str. 73. (Usp. Friedlander, P., Platon, 
II, str. 84.: “Tako na koncu niza definicija koje su prividno bez rezultata stoji etički zahtjev 
i ja kao egzistencija 

Srednjoamerički su indijanci donekle naučili ovladati svojom 
okolinom kroz poljodjelstvo i život u gradovima. Ipak, smrt je 
bila vazda prisutna. Za Azteke i druga plemena iz središnjeg dijela 
regije smrt u bici (za muškarce), pri rađanju (za žene) i u obrednom 
žrtvovanju smatrala se naročito časnom. Žrtvovanje u smislu 
vremena posvećenog sudjelovanju u vlastitim obredima, kao što je 
samožrtvovanje i prinošenje žrtava u vidu cvijeća, životinja i ljudi, 
srednjoameričkoj je kulturi bilo prirođeno. 

Žrtvovanje ljudi započelo je u pretklasično doba, ali njegovo 
institucionalizirale bila je toltečka, a naročito aztečka posebnost. 
Kao i po pitanju smrti i o žrtvovanju su se razilazila gledišta Azteka 
i primjerice Maya. Za Maye žrtvina je krv bila neophodna kako bi se 
nadopunio i osigurao glatki tijek cikličkih događaja, a žrtvovanje je 
bilo izraz podaničke vjernosti božanstvima. Za Azteke je žrtovanje 
ljudi bilo potrebno na široj osnovi, kako bi se svemir držao na okupu 
i da bi se okrijepilo Sunce za njegov noćni ophod i bitku sa silama 
tame. U praksi je žrtvovanje ljudi kod Azteka postalo sredstvo 
političke prinude, ali i društvene kontrole. Azteci su ovo užasno 
praznovjerje doveli do apsurdne krajnosti. Ljudske žrtve, a posebno 
odstranjivanje srca postale su središnja tajna njihove religije. 
Zapisano je primjerice daje u vrijeme vladavine Ahuitzotla, osmog 
i najmoćnijeg vladara astečke kraljevske dinastije, za posvećenje 
hrama u glavnom gradu Tenochtitlanu pogubljeno oko 20 000 ljudi. 
Kako bi zadovoljili proždrljivost Sunca za ljudskim srcima, postojala 
je čitava kasta ratnika čiji je zadatak bio opskrbljivati svećenike 
novim žrtvama. Azteci su poticali pobune među podanicima svog 
rasprostranjenog carstva jer im je to davalo opravdanje za slanje 
vojske i uzimanje zarobljenika. Zbog toga su ih se silno bojali i 
mrzili svi susjedni narodi. Dijelove tijela žrtava vjerojatno su 
jeli svećenici na ritualnim gozbama, a njihove bi lubanje izložili 
na gradskom tzompatliju (stalku za lubanje). Taj je običaj uvijek 
bio vezan uz ritual, a ne toliko uz hranu u fizičkom smislu. Svrha 
tog čina vjerojatno je bila preuzeti snagu, hrabrost, sposobnosti i 
vještine mrtve osobe. 

Smrt bogova i rađanje novog Sunca 


Razloge za prakticiranje kulta žrtvovanja, kao i njegovo 
opravdanje, nalazimo u jednom od starih mitova o smrti i ponovnom 
rođenju. Azteci su vjerovali da su se na kraju prethodnog razdoblja 
bogovi u tami okupili u svetom gradu Teotihuacanu i odlučili koji 
će od njih postati novo Sunce što obasjava svijet. Prema predaji, 
drski bog Tecuciztecatl dobrovoljno se javio dok su ostali bogovi 
odabrali skromnog, starijeg Nanahuatzina kao drugog takmaca. 
Izgrađena je velika pogrebna lomača i Tecuciztecatl je pozvan da 
u nju skoči. Prvi kandidat nije smogao snage za osobnu žrtvu pa su 
bogovi zamolili Nanahuatzina da učini isto. On je odmah potrčao i 
skočio u vatru. Vidjevši to, Tecuciztecatl je skupio hrabrost i također 
se bacio na lomaču osramoćen jer ga je pretekao njegov protivnik. 
No, to nije bio kraj. Nanahutzin je postao novi bog Sunca Tonatiuh, 
a Tecuciztecatl je postao mjesec. Na žalost, Sunce se nije kretalo 
nebom već je stajalo nepokretno na istočnom horizontu. Tonatiuh 
je zatražio podaničku vjernost i krv ostalih bogova prije nego krene 
na svoj put nebeskim svodom. Nakon vijećanja bogovi su pristali 
i jedan po jedan dozvolili da im Quetzalcoatl (bog Pernata Zmija) 
izvadi srca. Ojačan ovom krvnom žrtvom Tonatiuh je postao Nahui 
Ollin, Sunce kretanja. Azteci su ovom pričom o bogovima koji 
žrtvuju sami sebe, gotovo sigurno naslijeđenom od ranijh Tolteka, 
opravdali svoju krvavu religiju. Smatrali su da ukoliko bogovi 
moraju umrijeti kako bi Sunce i dalje kružilo nebom i ljudi moraju 
slijediti njihov primjer i voditi računa da je bog Sunca propisno 
nahranjen. 


Osvajanje Meksika 

Bezumno uništavanje ljudskih života kasnije je postao jednim 
od uzroka njihove propasti. Hernan Cortes je 4. ožujka 1519. godine 
pristao uz obalu Meksika. Prije odlaska u unutrašnjost osnovao je 
pokrajinu Veracruz, sebi dodjelio čin generalnog zapovjednika 
i zapalio svoje brodove kako bi onemogućio povlačenje. Bio je 
u prvom redu vođen željom za zlatom pa se potpomognut novim 
saveznicima uputio prema astečkom glavnom gradu. Mnogi 
njegovi saveznici bili su ogorčeni zbog prevlasti Azteka i samo su 
čekali priliku da se pobune. Iskoristivši ovo unutrašnje previranje i 
upotrijebivši znanje o predskazanom povratku Quetzalcoatla u liku 

bradatog čovjeka s istoka čiji se dolazak prema astečkoj kronologiji 
trebao zbiti upravo 1519. godine, Cortes je bio u mogućnosti 
podjarmiti ove nemire u otvorenu pobunu i zadobiti desetke tisuća 
domorodačkih saveznika kojima je uništio carstvo Azteka. Kada je 
Cortes stigao u Tenochtitlan bio je istovremeno zapanjen i zgranut 
onim što je tamo vidio: veliku metropolu sa izvornom kulturom. 
U usporedbi sa tadašnjim europskim gradovima ovaj je bio golem, 
a broj njegovih stanovnika procjenjivao se na nešto više od 2 000 
000. U središtu grada dominirao je kompleks hramova i stepenastih 
piramida. Međutim, iznad tih prekrasnih spomenika širio se užasan 
smrad jer su se upravo na tim mjestima održavali krvavi rituali 
astečke religije. Nakon što bi iščupali srce koje je još uvijek kucalo i 
ponudili ga Suncu, mrtva bi tijela bacali niz stepenice piramida. Nema 
sumnje da su Španjolci bili duboko šokirani ovakvim obredima od 
kojih su im otvrdnula srca prema gradu i narodu. Što se Španjolaca 
tiče, svi su indijanci bili sljedbenici vraga i trebalo ih je preobratiti 
na kršćanstvo, i silom ukoliko to bude potrebno. Porazivši Azteke, 
Cortes je naredio da se grad u potpunosti uništi kako bi izbrisao 
svako sjećanje na njegovu sotonsku prošlost. Tenochtitlan je bio 
sravnjen sa zemljom, a njegove palače i hramovi uništeni dinamitom 
kako bi se kamen mogao iskoristiti za gradnju novih crkava i vila 
za osvajače. U međuvremenu, domoroci su pretvoreni u robove i 
obavljali su sve naporne poslove ponovne izgradnje. U vrlo kratkom 
vremenu stanovništvo je desetkovano napornim radom, bolestima 
i povremenim ubojstvima. Pod prijetnjom smrti narod Meksika je 
bio prisiljen preobratiti se na kršćanstvo i odreći se svojih starih 
bogova. Bilo im je zabranjeno pisati svojim jezikom i morali su učiti 
španjolski. Svi pronađeni zapisi iz starih vremena bili su uništeni. 
Idole i ostale velike predmete koje se nije moglo s lakoćom slomiti, 
spaliti ili rastaliti, zakopali su ne bi li tako odstranili njihov zao 
utjecaj. Na taj su način Španjolci orobili ne samo zlato, srebro i 
druge dragocjenosti, nego i kulturu tog naroda. 

Zasluge fra Bernardina de Sahaguna 

Srećom se unutar Crkve našlo nekoliko istaknutih pojedinaca 
koji su se potrudili zabilježiti barem neke od domaćih predaja prije 
nego su potpuno nestale. Jedan od njih bio je franjevački redovnik 
Bemardino de Sahagun. On je 1529. godine otplovio u Meksiko 

zajedno s nekoliko indijanaca, vraćenih u domovinu nakon što su ih 
javno pokazivali kao zabavu na dvoru. Franjevac je naučio Nahuatl, 
njihov jezik. Proputovao je Meksiko i tijekom svog dugog života 
sakupio ogromnu riznicu legendi i domaćih predaja zapisanih u 12 
svezaka. Tražio je najučenije među indijancima kako bi mu pričali 
lagande o svojim narodima. Tako je Sahagun spasio sjećanje na 
indijansku prošlost prije osvajanja. 

Za vrijeme španjolske okupacije Crkva i država onmogućavali 
su učenjake u nastojanjima da objave podatke koji su ukazivali daje 
Meksiko prije Cortesove invazij e imao civilizaciju i povijest. Sahagun 
je pomno istraživao razdoblje konkviste i šokirale su ga priče koje 
je čuo. U svojim je djelima ublažio veći dio domorodačkoh iskaza o 
strahotama nakon invazije, no čak ni tada nije dobio dopuštenje da 
objavi svoj rad. Vladajuće strukture skrivale su njegove knjige jer 
se osvajanje htjelo prikazati u pozitivnom svjetlu. Međutim, iako 
je njegov rad obustavljen, a njegovo djelo na kraju izgubljeno kao 
cjelina, nepotpuna kopija rukopisa pojavila se 1 809. godine u vrijeme 
Francuske invazije na Španjolsku. Zahvaljujući Španjolcima, od 
dragocjene riznice znanja i povijesti tih naroda ostalo je manje od 
20 izvornih zakona i svitaka. To su razlozi zbog kojih i danas većina 
iznova započetih istraživanja često presušuju upravo u onoj točci 
gdje bi daljnji podaci vjerojatno bili najzanimljiviji. 


Ivan Vuleta 

Uvod 

Stari zavjet ne sadrži jedinstven i cjelovit govor o stvaranju 
te nema sustavne teologije stvaranja. Stoga, da bismo donekle 
dospjeli do sustavne slike o stvaranju onako kako su je prikazali 
hagiografi u Starom zavjetu, treba iščitati sve tekstove koji se bave 
tom tematikom. Budući da ovaj rad nije egzegetskog tipa, nećemo 
ulaziti u egzegetsku raščlambu pojedinih starozavjetnih tekstova, 
već ćemo je pretpostaviti te će se govor bazirati uglavnom na 
teologiju stvaranja. 


1. Stvaranje kao borba 

Gotovo je sigurno kako je najstariji govor o stvaranju u Starom 
zavjetu sadržavao slike borbe između Jahve i predstavnika kaosa. 
Danas u tekstu Starog zavjeta nailazimo više na obrise tog govora, 
nego na činjenice. Ipak, ne bi se trebalo prelaziti preko toga kao 
da ga nema. Ovakav govor o stvaranju kao borbi samo je jedan od 
dokaza razvoja starozavjetne vjere i predodžbe o Jahvi. Napredujući 
u vjeri, izraelski je narod pomalo istisnuo ove mitske prikaze 
stvaranja u korist teološki razvijenijima da bi ih na koncu mi danas 
pronašli samo u pjesničkim aluzijama. Takve slike nalazimo u Ps 
74, 13-15: „Ti svojom silom rasječe more, smrska glave nakazama 
u vodi. Ti si Levijatanu glave zdrobio, dao ga za hranu nemanima 
morskim”; Ps 89, 10-11: „Ti zapovijedaš bučnome moru, obuzdavaš 
silu valova njegovih; ti sasiječe Rahaba i zgazi, snažnom mišicom 
rasu dušmane svoje”; Iz 27, 1 : ,,U onaj dan kaznit će Jahve mačem 
ljutim, velikim i jakim, Levijatana, zmiju hitru, Levijatana, zmiju 
vijugavu, i ubit će zmaja morskoga”; Iz 51, 9: „Probudi se! Probudi 
se! Opaši se snagom, mišice Jahvina! Probudi se, kao u dane davne, 
za drevnih naraštaja. Nisi li ti rasjekla Rahaba i probola Zmaja? ”; 
Job 9, 13: „ Bog silni srdžbu svoju ne opoziva: pred njim poniču 
saveznici Rahaba”; Job 26, 12: „Svojom je snagom on ukrotio more 
i neman Rahaba smrvio mudrošću”. 


Filozofsko teološki pokušaji 


Filozofsko teološki pokušaji 


22 


Počeci, 2005 


„Stari se zavjet ne zanima za stvaranje zato da udovolji ljudskoj 
radoznalosti rješavajući pitanje postanka. On u stvaranju vidi prije 
svega polazište Božjih nauma i povijesti spasenja, prvo od velikih 
Božjih djela koja se potom nižu u povijesti Izraela. Stvaralačka 
moć i gospodstvo nad poviješću jesu korelati: upravo zato što je 
stvoritelj i gospodar svijeta, Jahve može izabrati Nabukodonozora 
(Jr 27, 4-7) ili Kira (Iz 45, 12) da izvrše njegove namisli. Događaji 
se uvijek zbivaju u zavisnosti od njega, on ih doslovno stvara. To 
ponaosob vrijedi za one glavne događaje koji su odlučili pravac 
Izraelove sudbine: izabranje Božjeg naroda kojeg je Bog stvorio 
i oblikovao (Iz 43, 1-7), izbavljenje u vrijeme Izlaska (Iz 43, 16- 
19). Psalmisti upravo zato u svojim razmišljanjima nad poviješću 
povezuju te događaje s čudesima stvaranja da bi nabacili potpunu 
sliku Božjih čudesa (Ps 133, 5-12; 136, 4-26). Ugrađen u takav 
okvir, stvaratelj ski čin posvema izmiče mitskim poimanjima koja su 
ga na starom Istoku iskrivljavala. Stoga, da bi ga pjesnički prikazali, 
sveti pisci smiju slobodno preuzeti slike iz starih mitova. One su 
izgubile svoj žalac. Stvoritelj postaje junakom divovske borbe protiv 
Zvijeri koje znače oličenje kaosa, protiv Rahaba i Levijatana. Ta su 
čudovišta bila raskoljena (Ps 89, 11), probodena (Iz 51, 9; Job 26, 
1 3), smrskana (Ps 74, 1 3). Ona nisu dokraja uništena, ali su uspavana 
(Job 3, 8), okovana (Job 7, 12; 9, 13), zatočena u moru (Ps 104, 26). 
Stvaranje je za Boga bila njegova prva pobjeda. Kroz povijest niz se 
bitaka nastavlja; one se mogu prikazati istim slikama.” 1 


2. Stvaranje i savez 


Savez (berit) je središnja kategorija Starog zavjeta, koja u 
Novom zavjetu postiže svoj vrhunac u osobi Isusa iz Nazareta, 
Krista. Sklapanje saveza jedna je od osnovnih međuljudskih 
ustanova izraelskog naroda te bi to sklapanje završavalo tako da bi 
stranke koje sudjeluju u sklapanju saveza rasjekle životinju na dvije 


1 X. Leon-Dufour, Rječnik biblijske teologije. Kršćanska sadašnjost, Zagreb 1980., stupac 
1282. (U daljnjem tekstu RBT). Iako se ovdje zastupa stajalište kako je ovaj prikaz borbe 
između Jahve i Levijatana, te ostalih morskih nemani samo slikovni prikaz, mi ipak mislimo 
kako su ovi iskazi u davna vremena sačinjavali bitni dio njihove kozmologije i pogleda 
na nastanak svijeta. Ovo se, naravno, ne kosi sa kasnijom vjerom u Jahvu kao suverenog 
stvoritelja i gospodara svemira i života, već nam naprotiv pokazuje jednu evolucionističku 
vjeru Izraela. 

polovice („sjeći savez”) te bi prošle između njih sa sviješću da će im 
se to dogoditi ukoliko prekrše sklopljeni savez. 

U Starom zavjetu sve se društvene transakcije potvrđuju savezom. 
On nije nužno uvijek bilateralan jer jači može slabijem nametnuti 
savez ili ga prisiliti da sklopi s njime ugovor. Savezom se uređuje 
svađa o izvoru (Post 21, 32; 26, 38) i razmirica među Jakovom i 
Labanom (31, 44); savezom se utvrđuje povezanost Abrahama i 
njegovih susjeda (14, 13) te odnosi između Gibeona i Izraela (Jš 
9, 15); savezom dolazi do sporazuma između Abnera i Davida i taj 
savez okončava građanski rat i osigurava vjernost Izraela Davidu (2 
Sam 3, 12-19). 2 

Suvremena egzegeza uočila je strukturu saveza u prvim 
poglavljima Postanka. Riječ je, dakle, o teološkoj projekciji saveza 
između Jahve i Izraela na stvaranje kozmosa i svijeta. Savez u Post 2 
i 3 naglo je prekinut neposluhom čovjeka Jahvi dok u Post 1,1-2, 4a 
nalazimo kako Jahve završava stvaranje u šest dana te se sedmi dan 
(subota) odmara. Subota je, kako je poznato, znak saveza između 
Jahve i Izraela. 

G. von Rad i teolozi na njegovoj liniji polaze od saveza i 
misle kako je ideja stvaranja postupno izranjala upravo polazeći 
od iskustva Jahvinog spasenjskog djelovanja. Izraelci su iskusili 
Jahvu kao onoga koji je djelotvoran u povijesti. Razmišljajući nad 
tim veličanstvenim Jahvinim djelima, Izraelci zaključuju kako je taj 
moćni Jahve onaj koji je stvorio ovaj svijet. 

Rad polazi od Pnz 26, 5-9: „Ti onda nastavi i reci pred 
Jahvom, Bogom svojim: Moj je otac bio aramejski lutalac koji je sa 
malo čeljadi sišao u Egipat da se skloni. Alije ondje postao velikim, 
brojnim i moćnim narodom. Egipćani su s nama postupali loše; 
tlačili su nas i nametnuli nam teško ropstvo. Vapili smo Jahvi, Bogu 
otaca svojih. Jahve je čuo vapaj naš; vidje naš jad, našu nevolju i 
našu muku. Iz Egipta nas izvede Jahve moćnom rukom i ispruženom 
mišicom, velikom strahotom, znakovima i čudesima. I dovede nas 
na ovo mjesto i dade nam ovu zemlju, zemlju kojom teče med i 
mlijeko”. Činjenicu da se u ovom tekstu ne spominje stvaranje, Rad 
tumači tako da se vjera u stvaranje pojavila tek kasnije. 


2 Usp. A. Rebić, Središnje teme Staroga zavjeta , Biblijskoteološki pregled starozavjetne 
poruke , Kršćanska sadašnjost, Zagreb 1996., str. 117. 

Flick i Alszeghy pišu kako objava napreduje već prema 
zahtjevima i raspoloženju onih koji je primaju. Kada nastane takva 
situacija daje potrebno produbljenje u spoznaji Boga da bi se ostalo 
vjernim savezu i kada kulturni razvoj koji se ostvaruje ponajviše 
u susretu s drugim civilizacijama, čini narod sposobnim za takvo 
produbljenje, prvotno se spoznaje produbljenje pod utjecajem Duha 
Svetoga i otkrivaju nove vidike odnosa između čovjeka i Boga. 3 

Kad je Izrael osvojivši obećanu zemlju započeo zemljoradnički 
način života, bilo je nužno priznati Boga gospodarem biljnog svijeta, 
vremenskih prilika i godišnjih doba, dapače čitave prirode. Za 
označavanje Jahve uzimala se shema prostora (Bog neba i zemlje), 
shema vremena (Bog koji je postojao prije svih stvari), a osobito 
shema uzročnosti (Bog stvoritelj svih stvari). U Pnz i liturgijskim 
himnima iz tog razdoblja često se rabe takva shvaćanja (vidi Pnz 10, 
14; Ps 89, 9-13; Ps 95, 4-5 i dr.). U sukobu s velikim mezopotamskim 
silama dolazi do napredovanja refleksija o odnosu Boga i svijeta 
kako bi se pokazala superiornost Jahve nad asirsko-babilonskim 
kozmološkim božanstvima (vidi 2 Kr 19; Iz 40-55). 4 

Treba spomenuti i onu grupu bibličara koji slijedeći C. 


Westermanna i W. H. Schmidta naglašavaju kako pojam stvaranja 
nije tek postupno izranjao u Izraelu. Nepojavljivanje izričito teološki 
oblikovanog pojma stvaranja u najstarijim vjeroispovijednim 
formulama uvjetovano je činjenicom što je stvaranje bilo nešto 
samorazumljivo i općepoznato te ga nije trebalo posebno isticati. 
Iako stvaranje u najstarijim tekstovima nije bilo isticano, ono je bila 
pretpostavka mišljenja. Stoga se čini kako se savez uvrštava u okvir 
određen stvaranjem koje je prvi Jahvin spasenjski čin. 5 

Jahve je gospodar čitave prirode te ga se zato ne može upredmetiti. 
Cijeli je svemir prostor na kojem djeluje. On nije nacionalni Bog 
Izraela, već slobodno izabire taj narod i može ga slobodno i odbaciti 
dok su kod okolnih naroda bogovi nužno bili vezani uz jedan kraj 
ili pleme. Otkinuti takvog boga od nekog naroda značilo je njegov 
kraj, prestanak štovanja. Jahve nadilazi granice Izraela. Savez je 
izraz Jahvine ljubavi, milosti i dobrote, kao i stvaranje koje nije 
ničim uvjetovano. Jedini je uzrok stvaranja ljubav Jahvina. 


3 Usp. M. Flick-Z. Alszeghy, Temelji teološke antropologije, ciklostil, Sarajevo 1983., str. 
15. G. von Rad, Teologia dell' Antico Testamento, sv. I., Brescia 1972., str. 158-184. 

4 Usp. M. Flick-Z. Alszeghy, nav. dj„ str. 15-16. 

5 Usp. J. L. R. de la Peiia, Teologia della creazione, Roma 1988., str. 21. 

Hebrejski glagol koji se upotrebljava za prikazivanje Jahvinog 
stvarate Ijskog djela jest bara. On svjedoči o jedinstvenom 
stvaratelj skom djelu kakvog je jedino Jahve mogao izvesti. 

Tri su temeljne karakteristike tog glagola: 

a) upotrebljava se samo za Jahvu 

b) ne pretpostavlja nikakvu materiju iz koje bi Bog stvarao 

c) pretpostavlja lakoću i nenapomost stvaranja. 

Grčki Prijevod sedamdesetorice (LXX) hebrejski glagol prevodi 
sa glagolom kti(go, a izbjegava glagol SrpioupYĆco jer ovaj potonji 
pretpostavlja nekakvu zanatsku radnju. 

Ova razmišljanja na tragu Westermanna i Schmidta predstavljaju 
korekciju Radovog stajališta o odnosu stvaranja i saveza. Međutim, 
Rad ima pravo kad kaže kako je kategorija saveza središnji životni 
pojam Izraela u Starom zavjetu. Temeljni spisi Starog zavjeta o 
stvaranju jesu prva dva poglavlja Knjige Postanka. 


3. Post 1,1 - 2,4a 


Svojim literarnim oblikom pisac nam poručuje da njegov prikaz 
nastanka svijeta nije znanstveni traktat o postanku svijeta, već istina 
o Bogu koji stvara svijet i sve na njemu, jezikom odnosno slikama 
razumljivim svojim suvremenicima. Njegov prikaz ne želi biti 
kronologija stvaranja. Lako je uočljiv tjedni ciklus te mnogo mitskih 
elemenata kojima se zapravo pisac služi da bi svojim suvremenicima 
ukazao na Božje stvarateljsko djelo i spasenjski naum. 

Ovaj svećenički prikaz stvaranja nastao je u VI. stoljeću pr. 
Kr. Izraelski je narod bio pod utjecajem okolnih naroda i njihovih 
vjerovanja u bogove koji su podložni prirodi, vremenu, svojemu 
narodu bez kojega zapravo i ne postoje. Stoga su proroci i svećenici 
u izraelskom narodu morali trajno podsjećati narod da je jedan 
apsolutni gospodar svijeta, stvoritelj, spasitelj, Jahve. 

Drugi važni razlog nastanka ovog teksta babilonsko je sužanjstvo. 
Izraelski je narod bio slomljen, beznađe u svijetlu budućnost, hram je 
bio razoren, Jeruzalem zapaljen. Religiozni vođe, razmišljajući nad 
veličanstvenim djelima Jahvinim koje je izveo u prošlosti (izlazak 
iz Egipta), daju narodu nadu jer Jahve je stvoritelj i izbavitelj. Jahve 
ne zaboravlja svoja obećanja dana Abrahamu. Taj jaki Jahve izbavit 
će svoj narod i iz ovog sužanjstva i vratit ga u Obećanu zemlju. Iako 

je ovaj prikaz stvaranja nastao kasnije od jahvističkog, s pravom je 
stavljen na početak same Biblije. 

Budući da poznavanje egzegeze ovog izvješća pretpostavljamo, 
prelazimo na glavne teološke elemente ovog jahvističkog prikaza 
stvaranja. Možemo ih nabrojiti nekoliko: 

1 . U prvom redu treba reći kako je Bog stvorio nebo i zemlju (usp. 
Post 1,1) bez ikakvog posrednika, pomoćnika. U ovom izvještaju ne 
nailazimo na tragove mitskog poimanja stvaranja prema kojima bi 
se Jahve borio sa Levijatanom i Rahabom. Ovdje je Jahve prikazan 
kao suvereni gospodar prirode i čovjeka. 

2. Taj Bog stvoritelj opstoji od vječnosti, on je jedini, pravi i 
istiniti Bog, on je Izraelov Bog, Jahve. On nije nekakav plemenski 
Bog, već Bog svih ljudi. Slobodno je izabrao Izraela te ga isto tako 
može i odbaciti ukoliko mu ne bude vjeran. 6 

3. Bog stvara svojom riječju. I reče Bog (Post 1, 3; 1, 9; 1, 11; 
1, 14; i dr.) početak je stvaranja. Ovdje je važno uočiti da svijet 
ne nastaje emanacijom iz božje biti, niti iz elemenata koji bi 
predegzistirali svijetu, odnosno iz elemenata koji bi bili suvječni s 
Bogom. Materija nije vječna te i ona nastaje Božjom riječju. 

4. Stvaranjem započinje povijest svijeta. Ta povijest ima svoj 
kraj. U ovom izvještaju ne nailazimo na cikličko poimanje vremena 
kako ćemo ga naći u okolnih naroda (vječno vraćanje istoga). 
Vrijeme je demitizirano te svijet ide prema kraju gdje će Bog biti 
sve u svima, kako bi to rekao sv. Pavao. 

5. Simetrični opis djela stvaranja u šest dana ne pokazuje samo 
da Bog ispunja, nego i stvara tri prvotna prostora semitskog svemira 
(podzemlje, zemlju i nebeski svod). 7 

6. Stvaranje je usmjereno prema čovjeku. Čovjek nije bačen 
u ovaj svijet, već ima svoje posebno, ali i vrlo odgovorno mjesto. 
Čovjek kao kruna stvaranja postavljenje za gospodara prirode (usp. 
Post 1, 28), postavljenje za onoga koji će je upotrijebiti za dobro, 
kako svoje, tako i drugih živih bića. I upravo bi se u dobrom i mudrom 
upravljanju prirodom trebalo očitovati to čovjekovo gospodstvo nad 
prirodom. 


6 Usp. A. Rebić, Stvaranje svijeta i čovjeka , Kršćanska sadašnjost, Zagreb 1996., str. 74. 
Za kratki prikaz teologije stvaranja vidi R Eicher (ur.), Enciclopedia teologica, Queriniana, 
Brescia 1990., str. 157-164. 

7 Usp. M. Flick-Z. Alszeghy, nav. dj ., str. 16. 

4. Post 2, 4b - 24 

Ovaj tekst potječe iz jahvističke predaje te je stariji od 
svećeničkog izvješća iz Post 1,1 -2,4a. Bez većih poteškoća uočavaju 
se bitne razlike između ova dva izvješća. Tako se ovdje Bog naziva 
Jahve-Elohim; Boga se prikazuje na antropomorfni način, blizak je 
čovjeku, oblikuje ga iz zemlje, udahnjuje mu svoj dah u nosnice 
(Post 2, 7), uređuje Edenski vrt (usp. Post 2, 8), šeće po vrtu (usp. 
Post 3, 8). 

Ovaj je izvještaj nastao za vrijeme kralja Salomona u X. st. pr. 
Kr. Početak jahvističkog izvještaja o stvaranju služi kao uvod u pravi 
cilj prikaza, a to je stvaranje čovjeka. Pisac donosi okvir, ali je sva 
njegova pažnja usmjerena na čovjeka te na problem zla. Bilo bi jako 
teško razumjeti Post 3 bez ovih prethodnih redaka. Ovaj izvještaj 
započinje stvaranjem čovjeka (muškarca), a završava stvaranjem 
žene. 

Nakon što je čovjek spoznao svoj „polovični bitak” i nakon 
što su mu sva druga stvorenja bila predstavljena, osjećao se 
usamljenim (Post 2, 20). Adam je uvidio razliku između sebe i 
životinja. Promatrajući Adama, Bog izriče važnu antropološku 
tvrdnju: „Nije dobro da čovjek bude sam! Načinit ću mu pomoć kao 
što je on” (Post 2, 18). U hebrejskom tekstu stoji izričaj j?n :m-p 
(ezer kenegdo). Kenegdo znači izdignuti se, biti visok, vidljiv, tj. 
netko tko stoji ispred, kao dvojnik, kao sučelnik. Dakle, kenegdo 
na hebrejskom ne znači biti sličan, nego „koji stoji naspram” te je 
u savršenoj jednakosti i sposoban je definirati vlastitio postojanje 
stvarnosti samog čovjeka. Post 2, 18-23 ističe također, i to sa svom 
jasnoćom, upotpunjujuću jednakost muškarca i žene. To dolazi 
do izražaja na dva načina. Prvo, Bog stvara čovjekovu družicu od 
samog muškarca, a ne ex novo, da bi na taj način istaknuo tijesnu 
vezu između tih dvaju bića, istovjetnost njihove naravi, odnosno, 
jednakost i solidarnost koje između njih postoje. Sve to Adam jasno 
i nedvosmisleno izražava svojim radosnim usklikom: „Gle, evo kosti 
od mojih kostiju, mesa od mesa mojega!” (Post 2, 23). Jednakost i 
komplementarnost muškarca i žene dolaze do izražaja i u imenu 
koje se daje ženi: išša. Naime, to se etimološki nadovezuje na ime 
muškarac: iš. Doslovno preveden, tekst bi glasio: „Čovječicom neka 

se zove, od čovjeka kad je uzeta!” (*?TKn ’j?ix xwn y bpnrrtNn) 
(Post 2, 23b). 8 


5. Govor o stvaranju u proročkim spisima VI. st. pr. Kr. 


Iako je Jeremija prvi od proroka progovorio o stvaranju (vidi 
Jr 32, 1-17), ipak je Izaija bio onaj koji je razvio jednu sustavnu 
ideju stvaranja (vidi Iz 40, 12-15.28-29; 41, 4, i dr.). Narod je u 
babilonskom sužanjstvu izgubio svaku nadu. Budući daje Jeruzalem 
bio razoren, hram srušen, narod odveden u ropstvo, svećenici i 
proroci osjećali su potrebu da u narodu ponovno probude novu nadu 
u Jahvu spasitelja, osloboditelja pa i stvoritelja. 

Spasenje koje je Izraelski narod iščekivao, sadržano je već u 
samom početku. Kir pripada Božjem naumu u povijesti spasenja 
izraelskog naroda. Izabranje Kira, obnova Jeruzalema i povratak 
prognanika povezani su s početkom povijesti čovječanstva i svijeta, 
sa stvaranjem (vidi Iz 42, 5-6). Stvaranje je zalog budućnosti. Povijest 
Izraela počinje sa stvaranjem svijeta. Budući da postoji čvrsta veza 
između stvoriteljskog zahvata Božjih i sadašnjih zbivanja u povijesti, 
stvaranje postaje znak i dokaz za buduće spasenjske zahvate 
Božje u povijesti: „Da, ovako govori Jahve, nebesa Stvoritelj, koji 
je oblikovao i sazdao zemlju, koji ju je učvrstio i nije je stvorio 
pustu, već ju je uobličio za obitavanje...” (Iz 45, 18-19). Prema 
Izaiji stvaranje je u funkciji povijesti spasenja. Sveta se povijest ne 
zaustavlja na sadašnjici. Ona korača prema cilju što ga dočarava 
eshatologija. Ituse nameće navraćanje na stvoriteljski čin Božji 
kada se želi pravo shvatiti što će biti konačni spas. Obraćenje Izraela 
bit će pravo ponovno stvaranje. Najzad, sav će svemir sudjelovati u 
obnavljanju stvari; Jahve će stvoriti novo nebo i novu zemlju (usp. 
Iz 65, 17). 9 


8 Usp. M. Vugdelija, Čovjek i njegovo dostojanstvo u svjetlu Biblije i kršćanske teologije. 
Služba Božja, Split 2000., str. 153-154. Ukoliko ovo imamo na umu, onda se nikako ne 
možemo složiti sa tvrdnjom L. Nemeta: „Prema toj je predaji (jahvistička predaja) Bog 
na početku stvorio samo jednog čovjeka koji nije ni muškog ni ženskog spola, nego je to 
ljudsko biće, predstavnik svih muškaraca i svih žena. Tek kad je Bog zamijetio daje čovjek 
sam. . . on odjeljuje spolove i stvara ženu.” Vidi Teologija stvaranja , Kršćanska sadašnjost, 
Zagreb 2003. str. 36. 

9 Usp. A. Rebić, Središnje teme ..., str. 79-80. Usp. B. Lujić, Starozavjetni proroci , 
Kršćanska sadašnjost, Zagreb 2004. str. 103-164. Usp. RBT , stupac 1280-1283. 

U mudrosnoj književnosti govor o stvaranju nije toliko 
opterećen babilonskim sužanjstvom koliko problemima ljudskog 
života. Rješenja tih ljudskih životnih problema vide se u počecima 
svijeta. Govor o stvaranju u mudrosnoj književnosti nije nekakav 
ukrasni dodatak, već zbilja kojom se pokušava riješiti osnovne 
egzistencijalne ljudske probleme. 

U Knjizi Izreka govor je o mudrosti koja je bila nazočna kada je 
Bog stvarao svijet. Tako čitamo u Knjizi Izreka: „Jahve je mudrošću 
utemeljio zemlju i umom utvrdio nebesa; njegovim su se znanjem 
otvorili bezdani i oblaci osuli rosom!” (Izr 3, 19-20). „Rodih se prije 
nego su utemeljene gore, prije brežuljaka. . . Kad još ne bijaše načinio 
zemlje. . . bila sam kraj njega, kao graditeljica, bila u radosti, iz dana 
u dan, igrajući pred njim sve vrijeme...” (Izr 8, 22-31). Međutim, 
ona nije samo počelo po kojem je Bog stvorio svijet, već je i načelo 
kojim se ljudi moraju ravnati u svojem životu (Usp. Iz 3, 18). 

U Knjizi o Jobu tema stvaranja je dramatski ukras opisa 
čovjekovih problema. Čovjeka i njegove probleme Job gledau sklopu 
kozmičkog reda. Otajstvo čovjekova svijeta i njegove pravednosti 
solidarno je s otajstvom reda i poretka u svijetu, (usp. Job 5, 8- 
17). Čovjeku ne preostaje ništa drugo, nego priznati se grešnikom i 
pokloniti se pred Bogom, Svevišnjim i Svemogućim. 

Stvaranje i uređivanje svijeta u mudrosnoj književnosti smatrano 
je polazištem za povijest u širem smislu te riječi: Mudrost i Tajna, 
koje su pratile Boga u stvaranju, ostaju Mudrost i Otajstvo sudbine 
svih ljudi i svakog čovjeka pojedinačno. 10 

7. Stvaranje «ex nihilo» (2 Mak 7, 28) 

Knjige o Makabejcima ime su dobile po nadimku Jude, vođe 
ustanka protiv Antioha IV, Maccabaeus. Prva Knjiga o Makabejcima 
izvorno je pisana hebrejski, ali je sačuvana samo na grčkom jeziku, 
dok je Druga knjiga o Makabejcima izvorno napisana grčkim 
jezikom. 

U ovoj se knjizi na izričit način govori o Božjem stvaranju „ni iz 
čega”. Taj govor o „creatio ex nihilo” zaodjeven je govorom majke 

1 0 Usp. A. Rebić, Središnje teme . . ., str. 8 1 -82. Usp. G. Barbaglio i S. Dianich (ur.), Nuovo 
dizionario di Teologia, Edizioni paoline, Roma 1979., str. 184-210. 

sedmorice braće koji će biti pogubljeni, te im budi nadu i potiče 
na vjernost Bogu. I upravo je Božje stvaranje glavni argument u 
njezinu govoru. „Ne znam kako ste nastali u mojoj utrobi, jer nisam 
vam ja darovala ni duh ni život, niti vam tkivo složila. Zato će 
vam Stvoritelj svijeta, koji je sazdao ljudski rod i koji svemu dade 
početak, milosrdno vratiti i duh i život, jer vi sad ne marite za se iz 
ljubavi prema njegovim zakonima.” (2 Mak 7, 22.23) Malo dalje 
majka posljednjem živom sinu govori: „Molim te, dijete, pogledaj 
nebo i zemlju i sve što je na njima i znaj da je sve to Bog načinio 
ni od čega i daje tako nastao i ljudski rod. Ne boj se toga krvnika, 
nego budi dostojan svoje braće i prihvati smrt da te s tvojom braćom 
u vrijeme milosti opet nađem!” (2 Mak 7, 28.29) 

Treba reći kako je prije ovih tekstova koje nalazimo u Drugoj 
knjizi o Makabejcima teško govoriti o izričitoj i jasno formuliranoj 
vjeri u stvaranje ,,ex nihilo” u Izraelu. Iako se u Post 1, 1 govori 
kako je Jahve stvorio nebo i zemlju te se upotrebljava glagol „bara”, 
vjerojatno se ni tu ne govori o „creatio ex nihilo” ili o stvaranju u 
strogom smislu riječi, već o uređivanju kaosa u kozmos. Kad govori 
o hebrejskom glagolu „bara”, Rebić kaže kako se ovaj glagol u 
hebrejskom upotrebljava za Božje djelovanje, a označuje stvaranje 
bez muke, bez oporbe, stvaranje iz nepostojeće materije, što je vlastito 
samo Bogu. U Starom zavjetu glagol bara pojavljuje se 48 puta i 
uvijek mu je subjekt Bog. Budući da ovaj glagol znači nenapomo 
djelovanje i budući da uz taj glagol nije u Svetom pismu nikad 
navedena materija iz koje bi Bog nešto stvarao, mnogi zaključuju 
da ovaj glagol u hebrejskom znači stvaranje ‘ni iz čega’. Kontekst 
Post 1,1 -2,4a doduše govori u prilog tom mišljenju, ali ga izričito 
ne potvrđuje. Tek u kasnijoj starozavjetnoj literaturi pojavljuje se 
izričiti pojam stvaranja ‘ni iz čega’ (usp. 2 Mak 28). 11 


1 1 Usp. A. Rebić, Stvaranje svijeta i čovjeka , str. 54. H. Kung piše kako je stvaranje prema 
Knjizi Postanka 1,1, uslijedilo iz neke vrste iskonske građe, a ne ni iz čega. I u Bibliji 
stvaranje «ni iz čega» relativno je kasna predodžba; potom ju je doduše kršćanska teologija 
duboko promišljala. Klasična kršćanska teologija ovdje će se potpuno složiti da osim Boga 
nije postojalo ništa drugo, nikakvo drugo prapočelo, nikakvo «područje» koje bi Bog 
trebao prožeti, nikakav «prostor» koji bi ograničavao Boga. Stvaranje «ni iz čega» nipošto 
ne znači osamostaljenje ničega, ne znači konkurentno načelo pored Boga, nego je teološki 
opis za to da svijet i čovjek zajedno s prostorom i vremenom zahvaljuju Bogu i nijednom 
drugom uzroku. Usp. H. Kilng, Kršćanstvo i svjetske religije , Uvod u dijalog s islamom, 
hinduizmom i budizmom , Naprijed, Zagreb 1994., str. 183-184. 

Jiirgen Moltmann u knjizi Dio nella creazione između ostalog 
kaže kako formula „creatio ex nihilo” nema karakter ekskluzivizma 
(isključivosti). S riječju ‘ništa’ želi se reći ni iz Čega, od čistog ništa. 
Čestica ‘od’ ne označava nešto predegzistentno, isključuje materiju. 
Čestica ‘od’ usmjerava na pogled prema smjeru u kojem ne postoji 
‘ništa’ za vidjeti i ne postoji ‘ništa’ za naći. Sa jednom jednostavnom 
formulom želi se isključiti alternativa ‘od nečega’ zbog čega se ne 
bi moglo negirati samo ‘nešto’, već također ima potrebu isključiti i 
‘od’. Svijet je pozvan u postojanje slobodnom Božjom voljom. Bog 
se odredio kao Stvoritelj svijeta prije nego li je pozvao stvorenje u 
egzistenciju. Ako Bog stvara svijet slobodno, stvara ga zbog i za 
ljubav. 12 

Ukoliko uzmemo u obzir semitski način izražavanja i mišljenja 
te njihovu moć apstrahiranja od konkretnog svijeta koja je bila 
mala, vrlo je teško povjerovati u tvrdnje kako je izraelski narod u 
doba nastanka Knjige Postanka imao razvijenu teologiju stvaranja 
ni iz čega. Svakako treba uočiti kako se starozavjetna vjera u 
Jahvu razvija, obogaćuje te u tom kontekstu možemo govoriti i o 
postupnom sazrijevanju teološkog govora o stvaranju u Starom 
zavjetu. Kulminacija starozavjetnog govora o stvaranju nalazi se u 
tvrdnji kako je Bog stvorio svijet ni iz čega (2 Mak 7, 28). 

Sinteza starozavjetnog govora o stvaranju 


U starozavjetnom govoru o stvaranju uočavamo progresivni 
razvoj. Kako smo vidjeli, u početku izraelske misli prevladavao je 
jedan mitsko-narativni pristup te je Jahve prikazan kao onaj koji se 
bori protiv morskih nemani (Levijatan). Danas takav govor nalazimo 
samo u slikama koje nemaju veće značenje. 

Stari zavjet u odnosu na okolne narode iznosi bitnu novost: 

a) Jahve je gospodar svemira. Nije nacionalni Bog izraelskog 
naroda, već ga je slobodno izabrao da bi preko njega cijeli svijet 
upoznao pravog i jedinog Boga. On nadilazi kako prostor tako i 
vrijeme. 

b) Stvara svojom riječju bez ikakve pomoći nekakvih 
polubožanstava ili demijurga. Isključena je svaka vrsta dualizma. 
Tako W. Pannenberg kaže kako biblijska ideja Božjeg stvaranja 


12 Usp. J. Moltmann, Dio nella creazione , Queriniana, Brescia 1986., str. 96-98. 

isključuje svaku vrstu dualizma. Svijet nije nastao kao rezultat 
suradnje Boga s nekim drugim principom . 13 

c) Svemir i svijet, odnosno sile u njemu, potpuno su 
demitizirane i u potpunosti podložne Jahvi koji se njima služi. 

d) Za starozavjetnog vjernika stvaranje je prvo od 
veličanstvenih spasotvomih djela Jahve. Vidjeli smo da se upravo 
na ovo Izaija poziva kad budi novu nadu kod izraelskog naroda u 
babilonskom ropstvu. 

e) Temeljna tvrdnja sadržana u starozavjetnim opisima, uz 
koju trebamo prionuti vjerom, jest da čovjek i njegov svijet ovise u 
svojoj srži, potpuno i isključivo, u svom postanku, u svom bitku i 
djelovanju, o Bogu kao svom autoru . 14 

f) Starozavjetni govor nije znanstvenog karaktera te ga kao 
takvog ne treba ni čitati. Ovi izvještaji žele potaknuti i učvrstiti vjeru 
izraelskog naroda u svemogućeg Jahvu, stvoritelja neba i zemlje. 


Fra Ivan Macut 


13 “... l’idea dell’attivita creatrice di Dio esclude ogni concezione dualistica đella genesi 
del mondo. A differenza di quanto propone ii Timeo platonico, cjuando fa risalirc la 
realta mondana ad un Demiurgo che da origine alla materia amorfa, qui ii mondo non e 
concepito come la risultanza di una cooperazione di Dio con qualche altro principio.” W. 
Pannenberg, Teologia sistematica, volume 2, Queriniana, Brescia 1994., str. 25-26. 

14 Usp. M Flick-Z. Alszeghy, nav. dj., str. 17. 

Odijeli se od zemaljskih dobara. 

Vježbaj se i ljubi siromaštvo duha. 

Zadovolji se onime što dostaje da život provedeš trijezno i umjereno. 

Inače, nikada nećeš postati apostolom. ^ 

Uvod 

Tema „siromaštvo” jedna je od najvažnijih tema oko koje se 
u povijesti Crkve vodila borba. Podloga za siromaštvo je život 
siromašnoga Isusa Krista i njegov govor na gori. Prema tome govoru 
orijentirali su se i prvi kršćani koji su živjeli u zajednici dobara (Dj 2 
i 4), pustinjski oci, redovništvo, pokreti siromašnih i prosjački redovi 
u 12. i 13. stoljeću, karitativne redovničke zajednice u 19. stoljeću, 
katoličko socijalno učenje za Leona XIII., i konačno, biblijski 
obrazloženo opredjeljenje za siromašne od Drugog vatikanskog 
sabora. U svim vremenima susrećemo kršćane koji bi htjeli što je 
moguće doslovnije slijediti Isusa i to je uvijek bilo povezano s više 
i manje radikalnim oblicima dragovoljnog siromaštva. 

Najprije nam, dakako, mora biti jasno da se pod pojmom 
siromaštvo razlikuju dvije stvari. Siromaštvo je ponajprije 
iznuđeno stanje koje treba prevladati. Siromaštvo je također 
dragovoljno izabrani ideal, krepost, spasenjsko sredstvo za veću 
osobnu slobodu koja pripada težnji prema savršenosti. U ovom radu 
stavit ćemo veći naglasak na drugi vid siromaštva, nego na prvi jer 
je prvi većini ljudi poznat i jasan. 

Sukladno s gospodarskim i socijalnim promjenama mijenja 
se i shvaćanje ovog ideala. Danas nam je jasno da se suočavanje 
s ovim idealom vodilo bez odnosa prema ljudima koji svaki dan 
moraju trpjeti siromaštvo, a Isus se obraća upravo siromašnima. 

O dostojanstvu siromašnih 

Ovdje bih kao primjer naveo sv. Franju. Franjo se u svemu 
poistovjetio sa siromašnima. Smjestio se radosno među siromahe. * 2 
Htio je biti kao oni. Štoviše, on nije mogao podnositi da netko bude 


lUsp. J. Escriva, Put, Split 2003., str. 140. 

2 Usp Čel 8:589. 


Filozofsko teološki pokušaji 


Filozofsko teološki pokušaji 


34 


Počeci, 2005 


siromašniji od njega. I stoga je dijelio sve stoje imao. Nitko nije bio 
toliko pohlepan čak ni za zlatom kao što je on bio za siromaštvom. 
On se sam, od početka redovničkog života do smrti, smatrao bogatim 
zato što je imao samo jednu tuniku, pojas i hlače. Drugo nije ništa 
imao. Njegov siromašni habit pokazivao je gdje skuplja svoje blago. 
Zato je bio veseo, siguran, nesmetan, radovao se što je propadljivo 
blago promijenio za stostruko nepropadljivo. 3 Franjo se je zaručio 
za siromaštvo, a zaručnica je bila pravi redovnički život što ga je 
prihvatio. 

Jednog je dana došao jedan siromašni, bolesni čovjek u mjesto 
gdje je Franjo djelovao. Franjo je bilo žao zbog njegove dvostruke 
nevolje: siromaštva i bolesti. Dirnut sažaljenjem počeo je s jednim 
svojim drugom razgovarati o siromaštvu. Ovaj mu reče: „Brate, 
on je doduše siromašan, ali možda u cijeloj okolici nema nijednog 
čovjeka koji toliko čezne za bogatstvom kao on.” Franjo ga 
tada ukori i njegov drug uvidje da je pogrešno osudio. Onda mu 
zapovijedi: „Idi, skini svoj habit! Tada se baci siromahu pred noge i 
zamoli oproštenje! Ali nemoj ga moliti samo za oproštenje, nego i za 
njegovu molitvu!” Drug je poslušao, otišao je, zamolio oproštenje i 
vratio se. Tada mu Franjo reče: „Brate, kad vidiš siromaha, pokazat 
će ti se zrcalo Gospodina i njegove siromašne Majke. ” 4 

Siromaštvo ne znači samo davati stvari ni poistovjećivati se sa 
siromasima. Siromaštvo je neopipljiv dar, to je ponašanje koje se 
stvara iz odnosa između dviju osoba koje se ljube. Taj dar nam je 
dao sam Bog darivajući samog sebe nama. Siromaštvo ispovijeda da 
je Bog jedino čovjekovo pravo bogatstvo življeno prema primjeru 
Isusa Krista koji, iako bijaše bogat, postade siromašan da se vi 
Njegovim siromaštvom obogatite. (2 Kor 8,9) 

Sitromaštvo kao iznuđeno stanje koje treba prevladati 


U ovom poglavlju ne namjeravamo iznositi neka objašnjenja i 
tumačenja, nego samo neke statističke pokazatelje pomoću kojih 
ćemo pokušati približiti čitatelju sliku današnjeg svijeta kada je 
riječ o iznuđenom siromaštvu. 

Koncem 20. stoljeća višestruko se povećao broj ljudi koji 
moraju živjeti u iznuđenom siromaštvu. U isto vrijeme, bogati 


3 Usp. 2 Čel 55:641. 

4 Usp. 2 Čel 84. 

postaju sve bogatijima, a siromašni sve siromašnijima. Taj jaz između 
bogatih i siromašnih postaje sve veći. Bogati su koncentrirani na 
svoje vlastite interese i probleme i uopće ne primjećuju siromašne, 
nemaju u vidu pravedni svjetski gospodarski poredak. Svugdje se 
prihodi nepravedno dijele. Jači tlači! 

Nepravedni trgovački uvjeti između Sjevera i Juga vode k sve 
većem siromašenju u „zemljama trećeg svijeta”. 

Još prije industrijske revolucije oko 1750. godine bile su neznatne 


razlike u razini življenja između razvijenih i nerazvijenih zemalja. 
Samo sto godina kasnije cijela situacija se drastično promijenila. Do 
godine 1970. omjer u raspodjeli dobara bogatih i siromašnih bio je 
40: 1 . Kao što novac rađa novac, tako i siromaštvo rađa siromaštvo, tj. 
siromašni su siromašniji jer su siromašni. Njihov je prihod premalen 
da bi mogli štedjeti i ulagati pa ostaju siromašni. Iz „Izvješća o 
ljudskom razvitku 1992. godine” razvojnog programa Ujedinjenih 
naroda (UNDP) šokantan je podatak da na 20% najbogatijih otpada 
82,7% svjetskog prihoda, a na 20% najsiromašnijih samo 1,4% 


svjetskog prihoda. 5 


Iznosimo ove pokazatelje s namjerom da se još više spozna 
vrijednost ovog drugog vida siromaštva, svjesno izabranog ideala. 


Siromaštvo kao ideal 


• Savjet siromaštva 

Savjet siromaštva nam je obilato dan u Novom zavjetu, izričitim 
porukama o siromaštvu radi Kraljevstva Božjega. Posebno nam 
evanđeoski izvještaji naglašavaju ovaj vid siromaštva. Krist i njegovi 
sljedbenici su živjeli skromno od onoga što bi skupili u zajedničku 
torbu, a s tim bi pritjecali u pomoć i onima koji su bili još potrebniji, 
siromasima. Krist obećava blaženstvo siromasima duhom. I sama 
Isusova smrt na križu, njegova krajnja napuštenost govori nam o 
biti siromaštva. Kroz sve starozavjetne tekstove možemo vidjeti da 
nam Bog daje savjet siromaštva kao lijek protiv požude, upozorava 
nas da se treba odreći svega kako bi bez opterećenja slijedili Njega. 
Tako u svom poniznom prihvaćanju vlastite ograničenosti težimo 
prema spasenju. 


5 Usp., Z. Kujundžija, “ Siromaštvo ”, Osnovni tečaj o franjevačkoj misionarskoj karizmi 
(Lekcija 19), Svjetlo riječi, Sarajevo - Zagreb 2003, str. 7. 

Svaki bi kršćanin trebao živjeti u skladu s Evanđeljem, a život u 
skladu s Evanđeljem nužno uključuje siromaštvo. Svaki ga kršćanin 
treba prihvatiti i živjeti poradi rasta, poradi svetosti i poradi 
svjedočenja pred drugima. 


• Siromaštvo i posvećena osoba 

Siromaštvo je prije svega dobrovoljno odricanje posjedovanja 
materijalnih stvari u korist siromaha, ali ne samo to. Pravo siromaštvo 
predviđa čitav niz odreknuća samog sebe. Onaj koji je doista 
siromašan odriče se vlastite volje. Osim toga siromaštvo isključuje 
svaku uznemirenost, siromaštvo je traženje onoga što je nebesko, 
siromaštvo je veselje zbog vlastite neimaštine, siromaštvo isključuje 
preporuke, siromaštvo uključuje i bježanje od brige za sutrašnjicu. 
Siromaštvo se ne temelji na strahu da bi nas zemaljske stvari mogle 
udaljiti od Boga, nego na želji da nasljedujemo Krista. 

Ako želimo biti pravi redovnici, zavjet siromaštva nam je 
neophodan, svaki ga redovnik mora prihvatiti. Kako bismo prihvatili 
siromaštvo koje je u srži darivanje i dijeljenje svega što imamo s 
drugima u odnosu duboke ljubavi, mi dopuštamo da nas Bog vodi. 
Kada postane i u nama se nastani velika ljubav između nas i Boga, 
mijenja se naš odnos i prema materijalnom svijetu. Prepoznavanjem 
Božje ljubavi u našem srcu i Njegova djelovanja u našem životu 
postajemo svjesni naše pripadnosti Kristu. Mijenja se naše srce, 
naše ponašanje prema sebi, prema drugima i prema stvarima oko 
sebe, sve vrednujemo na neki drugi način. Stvari kojima smo se prije 
divili gube na važnosti dok neke sasvim druge stvari postaju bogate 
nekim posebnim značenjem. Siromaštvo nas oslobađa od pretjerane 
zaokupljenosti hranom, odjećom, stanom i pojedinim osobama. To 
je raspoloživost i darivanje u najširem smislu. Postajemo svjesni da 
je netko ušao u naš život. Postajemo otvoreni, puni ljubavi, predani 
u vjeri. Nije nam više problem biti bez onoga bez čega nekada 
nismo ni mogli zamisliti svoj život. Prihvaćamo svu radost i svu 
bol koju nam donosi ta promjena u našem životu, to ogoljenje, to 
samonadilaženje. Kada na ovaj način shvatimo siromaštvo, ono 
postaje nutarnji stav. Shvaćeno na taj način siromaštvo nije samo 
neko ponašanje ili tek briga za stvari već prije briga za Biće, Osobu. 

To je stav utjelovljen u zavjetovanom životu koji postaje vanjskim 
simbolom unutarnjeg predanja . 6 

Drugim riječima, redovničko siromaštvo jest posvećenje tijela 
i vlastitih dobara kao sredstvo naše prisutnosti s Bogom i naše 
prisutnosti sa svijetom. 

Ostvariti „savršeno siromaštvo” za čovjeka je nemoguće jer ono 
je sredstvo, a ne cilj. I kada neka osoba dade sve, čini mu se da nije 
ništa postigao. 

Siromaštvo u redovničkom životu ne dolazi nikada samo, ono 
je uvijek usko povezano sa zajedničkim životom, djevičanstvom, 
poslušnošću, tj. posvećenjem Bogu apostolskim služenjem. Taj 
odnos među zavjetima je sasvim razumljiv i potreban iz jednostavnog 
razloga što je u osnovi ista spona ljubavi koja promiče i upotpunjuje 
svaki redovnički zavjet. 

Usvajanje zbiljskog življenja zavjeta siromaštva poradi Krista 
ovisi također i o psihičkoj razini čovjeka. Poradi toga je potrebno 
i bolje razumjevanje psihičkih razina i razumijevanje njihovog 
djelovanja u nama. 


J. Ridick u svojoj knjizi Zavjeti govori o četiri takve psihičke 
razine od čega su tri u našoj ljudskoj naravi, a svaka je povezana s 
iskustvom nekog naravnog siromaštva u našem životu. 

Na prvoj razini koju naslovljuje Psiho-fiziološka razina, riječ je o 
biološko-psihološkom ustrojstvu našeg života. Na toj razini mi smo 
ovisni o nekim stvarima bez kojih ne bismo mogli egzistirati. Tih 
se stvari ne možemo riješiti jer bi bez njih naš život bio nezamisliv. 
Sve te stvari moramo imati te ih koristiti umjereno, smjerno i mudro. 
To je jedan vid siromaštva. To su stvari koje su nam potrebne za 
egzistenciju i stabilnost kako bismo mogli normalno djelovati i 
sazrijevati. Ridick nadalje govori kako postoji i siromaštvo koje 
nam je urođeno kao živim bićima, tj. odričemo se zdravlja za koje 
smo pretpostavljali da će nas služiti „zauvijek”. U tom se siromaštvu 
stvara određeni stav prema gubitku onoga što smo osjećali kao 
svoje. 

Druga razina prema J. Ridicku naziva se Psiho-socijalnom 
razinom, a ta se razina temelji na odnosu prema drugim ljudima, 
tj. odnosu prema onima koji se za nas brinu i na našoj prisnosti 


6 Usp. J. Ridick, Zavjeti, blago u glinenim posudama , Zagreb 2004., str. 24. 

s njima. Učimo cijeniti druge više od bilo kojih stvari, učimo da 
je „biti s nekim” važnije od „imati”. Učimo koristiti materijalna 
dobra ne samo za sebe, nego i za druge. Mi smo društvena bića 
i vezani smo jedni na druge, nismo dovoljni sami sebi, a sama ta 
nesamodostatnostje siromaštvo. Sve što imamo moramo dijeliti jedni 
s drugima, tj. međusobno se dopunjavati u vlastitom siromaštvu. 
Tu vrstu siromaštva najbolje^ osjetimo u privremenom ili stalnom 
gubitku osobe s kojom smo sve dijelili. Taj gubitak duboko žalimo. 
Osjećamo se praznima i osiromašenima jer nam nedostaje ono 
bogatstvo koje je druga osoba predstavljala u našem životu. Na ovoj 
razini doživljavamo isto tako siromaštvo zbog boli ili razočaranja u 
prijateljstvu, dvoličnosti ili neiskrenosti u posvećenom životu. 

Treća razina prema J. Ridickuj e Duhovno-razumska razina. Pošto 
smo duhovno-razumska bića imamo potrebu razmišljati, prosuđivati 
i procjenjivati, apstrahirati. Dakle, stvaramo nematerijalne pojmove 

0 materijalnim stvarima. Na ovoj razini naglasak je udaljavanje od 
vlastite egzistencije, a predavanje važnosti drugima. To znači, da 
odabirom siromaštva tj. odricanja, ne živimo ga samo iz nužnosti da 
preživimo i rastemo u životu, nego iz želje za idealom, kao uzvišeni 
cilj, koji uključuje odnose i dublje vrednote, koje nisu materijalne. 
Izabiremo ono što nas potiče u jedinstvenom osobnom pozivu 

1 odričemo se samih sebe za druge u potrazi za Bogom. Na ovoj 
razini smo sposobni odreći se svega što bi moglo zasjeniti i uništiti 
vjernost Njegovoj prisutnosti i djelovanju u našem životu. 

Četvrta razina prema J. Ridicku je Nadnaravna razina. U ovoj 
se razini postavlja pitanje: prema kome, prema čemu, usmjeravamo 
sve naše razine, tj. kome ili čemu predajemo svoja materijalna 
dobra, svoje odnose, svoj život, pa i duhovne sposobnosti? Sve 
to što radimo, sva naša sposobnost osjetiti, postati svjesni ljudske 
potrebe, ograničenosti i nepotpunosti na svakoj razini. Na sve to 
odgovor nalazimo u Božjoj milosti, sve je to plod Božje milosti - 
Božje djelovanje u nama. Sva ta djela sam Bog nadahnjuje. Od nas 
se samo traži naša suradnja s Bogom. 

Mnogi redovnici/svećenici ostaju na fiziološkoj razini odričući 
se materijalnih stvari, fizičkog zdravlja, udobnosti i slično. Mnogi 
su na psiho-socijalnoj razini te im je život ispunjen prijateljima i 
potrebama da ih drugi prihvate. Zatim, mnogi su i na duhovno- 
razumskoj razini, pa teže istini u okviru svoje subjektivnosti, 

inteligencije i moralnom djelovanju u okvirima svoje naravne 
volje, tj. teže za istinom, ljepotom, dobrotom. Mi doista kroz ove 
tri razine možemo ostati osiromašeni, ali to osiromašenje može 
biti i neiskreno, zloupotrebljeno, možda to činimo samo zato što 
naša „zajednica” čini to isto ili zato što time izazivamo divljenje. 
Tako cijele zajednice mogu biti samo naravno usmjerene prema 
savršenstvu u zvanju. To može biti tek naravna potreba i postiže 
samo naravno zadovoljenje, možda podsvjesno. To je naravno 
življenje bez sjedinjenja i ispunjenja. To življenje na naravnim 
razinama priječi nas da isijavamo sjaj Božji, da drugima budemo 
svjedoci Božje prisutnosti. U djela naše ograničenosti i nepotpunosti 
mora se utjeloviti sam Bog, o čemu nam govori naravna razina 
siromaštva . 7 U praznini i siromaštvu svoga bića mi čeznemo za 
Božjom prisutnošću. Njemu smo i pozvani kao redovnici/redovnice 
i svećenici. Siromaštvo Isusovo mora postati očito i privlačno što 
je i način da u punini iskusimo Boga i živimo u Njemu. Potreba za 
Bogom i naše jedinstvo s Njim poradi Njegove bezuvjetne dobrote 
jest savez koji nas hrabri da se lišimo svega i darujemo sebe kao što je 
to učinio Krist. Zapravo je On jedina istinska pobuda na siromaštvo 
koje zovemo „redovničkim posvećenim siromaštvom ”. 8 


ZAKLJUČAK 


Siromaštvo između ostalog jest i mora biti divan primjer 
solidariziranja redovnika i redovnica s velikom većinom ljudskog 
roda koji živi u neimaštini i kojoj se pusti govori i obećanja imućnika 
čine, i jesu, besmislice i omalovažavanja.„U svijetu i civilizaciji 
kojima je značajka nesaglediv materijalni napredak, kakvo bi 
svjedočanstvo davao redovnik koji bi se dao ponijeti neobuzdanom 
potragom za vlastitom udobnošću i koji bi smatrao prirodnim da 
sebi bez ikakva prosuđivanja i bez ikakve umjerenosti priušti sve što 
mu se nudi? Dok je, dakle, za mnoge porasla opasnost da se uhvate 
na lijepak zavodljive sigurnosti u posjedovanju, znanju i moći, 
vas Božji poziv stavlja na vrhunac kršćanske savjesti: vi imate biti 
ljudima upozorenje daje pravi i potpuni njihov napredak u tome da 


7 Usp. J.Ridick, Zavjeti, blago u glinenim posudama , Zagreb 2004., str. 27. - 33. 

8 Isto, str., 54. 

odgovaraju svome pozivu te da kao “sinovi Božji sudjeluju u životu 
Boga živoga, Oca svih ljudi. ” 9 

Ako bi redovnik težio za udobnošću i tome da sebi priušti sve 
što mu se nudi, a iza zajednice se „isticao siromaštvom” da ga 
drugi zbog toga cijene, odaju mu štovanje i poštivanje, taj je primio 
nagradu, a sva mu je nagrada vlastito zadovoljenje. 

Nije lako prihvatiti činjenicu odricanja vlastitih potreba i to 
potreba koje su čovjeku urođene i duboko ukorijenjene. Osoba koja 
se odriče je osoba koja iz vlastitog uvjerenja živi za nešto više, nešto 
neusporedivo uzvišenije od puke materije. Prema takvoj osobi ne 
može nitko ostati ravnodušan jer ta osoba je upozorenje da postoji 
nešto uzvišenije od ovog materijalnog svijeta. 

Daleko od toga da i ovakav život nema poteškoće i probleme. 
Oni nisu nerješivi. Ucjepljenje vlastitog ja u Isusa Krista koji nam 
je najsavršeniji primjer siromaštva, može nadvladati sve poteškoće 
koje vjernički život, a tako i život svakog zavjetovanika, sa sobom 
donosi. 

Kroz povijest imamo divnih primjera svetih ljudi koji su nam 
ostavili svijetli primjer nesebičnog darivanja sebe drugima. Neka 
nam ti svijetli primjeri koji su svjedočili o ljudskim i vjerničkim 
idealima, koji nikada nisu izgubili sjaj i vrijednost, budu uzor i 
putokaz u našem budućem životu. 


Fra Ivan Cikara 


9 Usp. Pavao VI., “Apostolska pobudnoca o obnovi redovničkog života prema nauku 
Sabora ", br. 19, u: Crkva redovnicima, Dokumenti o redovništvu (od Koncila do danas), 
priredio H. Borak VRPJ, Zagreb, 1974. 

EUHARISTIJA 

- NEPROCJENJIV DAR, ALI I POZIV NA SLUŽENJE 

Krist nas je ljubio vrhunskom ljubavlju, ljubio nas je do kraja. 
Pokazao nam je najbolji primjer kako ljubiti jedni druge. Sam je 
rekao da nema veće ljubavi od one kad netko svoj život položi za 
prijatelje. On gaje položio za nas. Umro je da bismo mi živjeli, da 
bi nas otkupio. Prethodno je sve naše bolesti ponio, naše je boli 
na se uzeo (Iz 53, 4), na svoja je leđa hrabro primio preteški križ 
opterećen našim grijesima i suvereno krenuo na svoj križni put. Put 
je to prepun boli, patnje, agonije, ali prije svega to je put ljubavi 
kojeg će Krist prijeći zato što neizmjerno ljubi svakog čovjeka. 
Padao je naš Gospodin na tom putu u tri navrata kako bi pokazao 
svu težinu naših grijeha, nesavršenosti, propusta, ali se u tri navrata 
i dizao, dokazujući koliko želi stići na vrh Kalvarije i proliti svoju 
krv na spasenje i posvećenje cijelog svijeta. I stigao je. Došavši na 
kraj križnog puta svatko bi se, vjerojatno, želio riješiti križa koji 
je stvarao tolike neprilike na putu. Ali On ne. On ljubi do kraja i 
dopušta da ga prikuju za taj križ i uzdignu njega nevina između 
dva razbojnika. Jaganjac je zaklan. Umro je s ljudskim krikom na 
usnama: Bože moj, Bože moj, zašto si me ostavio? (Mt 27, 46) Kraj? 
Ne. Još se ima dogoditi ono što će dati obilježje i podlogu našem 
vjerovanju, a to je uskrsnuće. Kristovo uskrsnuće od mrtvih daje 
puninu i smisao muci i smrti koje su mu prethodile. 

One noći kad je bio predan (1 Kor 11, 23), na Veliki četvrtak, 
dan prije svoje svete muke Krist se na posljednjoj večeri pobrinuo 
da nam njegova muka, smrt i uskrsnuće ostanu u trajnoj uspomeni. 
Ustanovio je sakrament svoga tijela i krvi, divan sakrament, 
sakrament Euharistije. Dao nam je da jedemo njegovo tijelo pod 
prilikom kruha i pijemo njegovu krv pod prilikom vina te nam 
zapovjedio da to činimo njemu na spomen. Na taj je način, kako 
kaže Ivan Pavao II. u enciklici Ecclesia de Eucharistia, anticipirao 
događaje svoje muke, smrti i uskrsnuća. Zato se nameće činjenica 
da apostoli i nisu odmah na posljednjoj večeri razumjeli što Isus 
misli pod zahtjevom blagovanja svoga tijela i krvi. Oči su im se 
otvorile nakon uskrsnuća. U sakramentu lomljenja kruha obnavljali 
su uspomenu i ponovno doživljavali otkupiteljsku žrtvu svoga 
Gospodina. Euharistija nije samo komemoracija, puko sjećanje na 
žrtvu što se dogodila prije 2000 godina. Ona je mnogo više od toga, 

ona je nekrvna žrtva koja se svakodnevno događa kao živi spomen 
na krvnu žrtvu Sina Božjega na križu. Dakle, Krist svakog dana 
silazi i žrtvuje se za nas pod prilikama kruha i vina koje blagujemo 
u svetoj pričesti. Ako to imamo na umu možemo zajedno sa svetim 
Franjom tvrditi kako je upravo Euharistija najveći dokaz Božje 
ljubavi prema čovjeku. On se za nas svakodnevno ponizuje te tako 
ostvaruje svoje obećanje koje nam je dao kad je uzlazio ocu: Evo, ja 
sam s vama u sve dane do svršetka svijeta (Mt 28, 20). 

Budući da Euharistija najbolje prikazuje, sažimlje i posadašnjuje 
sakrament vazmenog otajstva, ona se nalazi na početku i u središtu 
života Crkve. Ona je izvor iz kojeg Crkva crpi snagu te vrhunac 
crkvenog života i djelovanja koji, zbog onog što uprisutnjuje, 
nadvisuje i nadilazi sve ostalo. Krist nam se danas očituje na tri 
načina koja su međusobno u uskoj povezanosti. Jedan od njih jest 
Crkva kao njegovo mistično tijelo. Krist je Glava tijela Crkve (usp. 
Kol 1 , 1 8), a mi smo svi krštenjem postali udovi tog mističnog tijela. 
Riječ Božja koja neprestano odjekuje u Crkvi, također je mjesto 
žive Kristove prisutnosti među nama, a vrhunac njegovog boravka 
s nama jest upravo u sakramentu Euharistije. U euharistiji se sveto 
Tijelo i Krv skrivaju pod prilikama kruha i vina, a nama se daje 
zalog buduće slave. Sveti je Franjo gajio jednaku ljubav prema 
Riječi kao i prema Tijelu i Krvi, govoreći kako je Krist na isti način 
prisutan u oboje. 

Sudjelovanje u euharistijskoj žrtvi neprestano obnavlja našu 
pripadnost Kristu stečenu prilikom krštenja. Jer ne samo da mi 
u svetoj pričesti primamo Krista, nego i Krist prima svakog od 
nas. Članovi Crkve življenjem Euharistije produbljuju i svoje 
međusobno zajedništvo te na taj način čvršće povezuju Crkvu. 
Budući da Crkva nastavlja Kristovo djelo u ovom svijetu, zasigurno 
je Kristu i bio cilj da nas, udove svoje Crkve, preko Euharistije učini 
homogenijom zajednicom. O tom sjedinjavanju govori i sv. Pavao 
pišući Korinćanima kako mi, iako mnogi, jedno smo tijelo jer smo 
svi dionici istoga kruha (usp. 1 Kor 10, 16-17). Naše sjedinjenje s 
Kristom u Euharistiji lijepo je opisao sv. Ivan Zlatousti uspoređujući 
ga sa pšeničnim zrncima koja se, makar i ne želeći, nalaze u kruhu, 
tako da njihova razlika nestaje zbog savršenog sjedinjenja. I mi smo 
na sličan način, zahvaljujući Euharistiji, sjedinjeni međusobno i svi 
zajedno s Kristom. U euharistijskoj gozbi, dakle, primamo živog 
Krista i on prima svakog od nas i čini nas u sebi čvrsto sjedinjenom 

braćom i sestrama. No, ne smijemo zaboraviti da pritom primamo i 
Duha Svetoga. U liturgijskom slavlju molimo Krista da nas okrijepi 
svojim tijelom i krvlju te da nas ispuni svojim Svetim Duhom. I tada, 
prožimajući nas Duhom, Krist obnavlja u nama onaj pečat kojeg smo 
primili prilikom krštenja i sakramenta potvrde. Duh Sveti djeluje 
kao onaj koji posvećuje darove kruha i vina te oni postaju tijelo i 
krv Kristova. On čini da se Euharistija u pravom smislu dogodi. Bez 
njegova djelovanja cijelo sveto slavlje izgledalo bi kao predstava 
čija se radnja odvija na oltaru uz prisutnost publike. Dar Krista i 
njegova Duha koji primamo u euharistijskom zajedništvu, ispunjava 
čežnju vjernika za bratskim jedinstvom. Zato je Euharistija znak 
bratske ljubavi. Ovaj vid Euharistije kao bratske gozbe posebno 
ističu protestanti. No, njihov je problem što taj vid prenaglašavaju 
pa time gotovo zanemaruju žrtvenu dimenziju Sakramenta. Mi, 
pak, katolici ističući nekrvnu žrtvu često i zanemarujemo bratsko 
zajedništvo kao karakteristiku te žrtve. Bez sumnje, Euharistija 
uključuje i jedno i drugo, a ispuštanjem jednog od ova dva bitna 
obilježja, usudio bih se reći, kao da joj se oduzima dio izvornosti 
i samog njenog značaja za vjernika koji pripada Kristu. Zgodnim 
mi se ovdje čini parafrazirati izjavu grčkog povjesničara Plutarha 
koji je jednom zgodom rekao kako je jelo pravo tek kad se blaguje 
s prijateljima. Zar se ovo ne bi moglo primijeniti i na euharistijsku 
gozbu u kojoj Crkva kao zajednica Kristove braće i sestara blaguje 
njegovo Presveto tijelo i krv? 

Želiš li častiti Kristovo tijelo? Ne zanemari ga kad se nađe golo. 
Ne iskazuj mu časti ovdje u hramu tkaninama od svile, kako bi ga 
zatim zanemario vani gdje trpi hladnoću i golotinju. Onaj koji je 
rekao: „ Ovo je moje tijelo ”, isti je onaj koji je rekao: „ Vidjeli ste 
me gladna i ne nahraniste me ”, i „ Sve što učiniste jednom od moje 
najmanje braće, meni učiniste. ” Što koristi ako je euharistijski stol 
prepun kaleža od zlata, kad on umire od gladi? Započni hraniti 
njega gladna, potom ćeš onim što ti preostane moći i oltar ukrasiti. 
Ovo je izrekao sv. Ivan Zlatousti u svojim Homilijama na Matejevo 
evanđelje. Ovaj ulomak dosta uvjerljivo i argumentirano govori o 
tome kako moramo živjeti Euharistiju dvadeset i četiri sata dnevno 
i u svakoj životnoj situaciji. Sv. Ivan u svom evanđelju piše o 
Euharistiji u 6. poglavlju, u govoru o Kruhu života, a na mjestu gdje 
Sinoptici donose izvještaj o ustanovljenju Euharistije, Ivan stavlja 
događaj Kristova pranja nogu učenicima kao sliku služenja i življenja 

apostolskog poslanja. Ovo neprestano življenje Euharistije posebno 
je njegovao sveti Franjo Asiški. On je shvaćao Kristov euharistijski 
poziv na služenje. Zato je želio biti sluga sviju sluga, najmanji i 
najsiromašniji od svih. Bio je osjetljiv na potrebe svoga vremena, 
posebno se brinuo za one koji su bili u najtežem položaju, a tada to 
bijahu gubavci. Zajedno s braćom previjao im je rane, pribavljao 
hranu, boravio u njihovim nastambama, pokazujući tako da življenje 
Euharistije mora trajati cijeli dan. U ovom našem vremenu, vremenu 
„globalizacije” u kojem haraju bogati i jaki, dok siromašni i slabi 
skapavaju od gladi i žeđi; u vremenu potpunog liberalizma u kojem 
svatko opravdava svoje kojekakve čine pozivajući se na tobožnja 
„svoja prava”; u vremenu u kojem se najuzvišenije vrijednosti 
čovjeka olako bacaju u blato i gaze „bez pardona”; u vremenu u 
kojem se ubojstvo nevinog djeteta svim silama želi prikazati kao 
pravo žene, upravo u tom za čovjeka teškom vremenu na površinu 
mora isplivati kršćanska nada. Krist nam je upravo zato ostavio 
Euharistiju. Ona nam mora biti izvor, gorivo koje će puniti baterije 
našeg života kako bi Krista, Svjetlo svijeta u punom sjaju donijeli 
pred onog malog čovjeka, kako bi tom malom čovjeku vratili 
dostojanstvo koje zaslužuje, kako bi onom nerođenom djetetu 
omogućili da dođe na svijet i da Bog s njim ostvari svoj plan. Naš 
pristup euharistijskom sakramentu mora biti dostojanstven. Ali 
samo robovanje vanjskom izražaju nije dovoljno. Euharistija od nas 
zahtijeva da se prepustimo valu njezine djelotvorne moći. Tek tako 
ćemo ono što vjerom u otajstvu primamo moći svjedočiti svojim 
životom i djelima. 

Euharistija je neprocjenjiv dar. Moramo joj dati svu važnost 
koju zaslužuje i paziti da se ne umanji niti jedan njezin vid. Ovaj 
dar dužni smo živjeti u njegovoj cjelovitosti, bilo u svetoj misi, 
bilo u osobnom razgovoru s Isusom neposredno nakon primljene 
pričesti, bilo u molitvi kroz euharistijsko klanjanje ili, na posljetku, 
u svakodnevnom životu u kojem Euharistija mora svijetliti 
posebnim sjajem. Na taj način pokazujemo da smo svjesni veličine 
Kristova dara te da smo mu na njemu neizmjerno zahvalni. Svojom 
zahvalnošću ostvarujemo pravi smisao riječi Euharistija, koja u 
svom izvornom obliku ne označava ništa drugo, nego zahvalu. 


Fra Simun Radnić 

U SLUŽBI KRISTA I CRKVE 


Neka Gospodin blagoslovi svakog čitatelja ovog teksta. Želim 
poštovani čitatelju, zajedno s tobom promišljati o tajni svećeništva. 
U svim religijama postoje svećenici. Oni prinose žrtve Bogu ili 
božanstvu. U kršćanstvu to čini Isus, Bog koji je postao čovjekom 
da bi postao vječni svećenik po redu Melkisedekovu. 

„Žrtva Bogu duh je raskajan. Srce raskajano, ponizno, Bože, 
nećeš prezreti”, kaže psalmist. Zašto žrtva, zašto svećenik? Isus je i 
svećenik i žrtva. Zato što je poremećen red, poremećena je hijerarhija 
vrednota. Čovjek je zaboravio što znači biti čovjek. Čovjek se ne 
sjeća vlastitih obveza preuzetih u odnosu na Boga, na sebe, na druge 
i na prirodu. Prestali smo biti svoji kad smo se odvojili od Boga. 
Biti svoj nemoguće je bez Boga. Biti svojeglav moguće je. Tek onda 
sam svoj kad sam tvoj, Gospodine. I taj povratak u kuću Očevu nije 
moguć bez posrednika. Taj je posrednik došao na najneupadljiviji 
način. Začet u utrobi Djevice iz Nazareta, rođen kao Bogočovjek 
„živio je s nama, nama u svemu jednak osim u grijehu.” 

Žrtva je potrebna da se „potaraca” grijeh, da se dokine bezboštvo, 
da se uspostavi pobožnost, da ljudi žive po Bogu jer tada doista žive 
i zauvijek ne umiru. I smrt fizičku ne doživljavaju kao breme i užas, 
nego kao otvaranje vrata da bi se ušlo u blaženu vječnost. Zato je 
Bogočovjek i u to ušao. Smrt je prividno nad njim kraljevala, a ne 
onaj tko je stajao iza smrti, po grijehu svome i grijehu ljudi, Zli. Ali 
on je pobijeđen. 

I zato Isus ostavlja sebe u naručju sakramenta euharistije dajući 
opunomoćenim službenicima Crkve moć, ali i odgovornost da se po 
njima On utjelovi u kruh, da se ponazoči. Zato je euharistijska žrtva 
uprisutnjenje kalvarijske žrtve, pomirenje između Boga i čovjeka, 
pomirenje između čovjeka i čovjeka i pomirenje između čovjeka i 
njegova srca. Zato je potrebno da se ostvari riječ: „Žrtva Bogu duh je 
raskajan.” Potrebna je raskajanost srca da bi žrtva, da bi sudjelovanje 
bilo kvalitetno. Raskajanost srca... jer stojimo pred licem Božjim i 
postajemo svjesni da nam treba njegovo milosrđe koje će nas oprati, 
koje će nam dati nove haljine besmrtnosti, koje će nam povratiti 
pogled čist i bistar, radost srca i nepomućenost predanja. 

Svećenik je dar Boga Crkvi, dar Crkve vjernicima da u ime 
Isusovo povezuje ljude s Bogom. Zato sam mora paziti na sebe, 
raditi oko svoga duhovnoga odgoja, oko svoga duhovnoga rasta; 
čistiti svoje srce od natruha sebičnosti, od natruha ambicija za 
vlašću, sebičnog koristoljublja, zavisti. Jer ga ređenje za svećenika 
ne čini neranjivim. Iako je Isus tako dobro zaštitio sakramente da oni 
djeluju spasonosno, a da im tu snagu ne može umanjiti ni stvarna ni 
pretpostavljena grješnost djelitelja, ipak se na to ne smijemo previše 
oslanjati jer osobno spasenje nije automatsko. 

Krećući na put svećeništva čovjek otkriva zvanje, poziv da bude 
Bogu na raspolaganju za ljude. I zato se ne može imati pravo na taj 
sakrament. To je dar koji se živi i koji se doživljava kao dar. A tim 
darom darujemo i one koji su nam povjereni. Pomažemo im da uđu u 
životni suodnos sa svojim Stvoriteljem, sa svojim Otkupiteljem i sa 
svojim Obnoviteljem, Bogom jednim i trojednim, jednim Bogom u 
tri osobe. I zato nam treba obnova pogleda na sakrament svećeništva 
koji je u životnom suodnosu s općim svećeništvom svih vjernika, ali 
se od njega i bitno razlikuje. 

Svećenik je tu u ime Isusa, a ne umjesto Isusa. On ne zamjenjuje 
Isusa nego ga uprisutnjuje, ponazočuje. I zato njegov život također 
treba biti u skladu s Isusovim životom. Isus ga poziva na put 
svetosti jer mu daje sredstva za posvećivanje drugih. Potrebno je 
da se ja sam kao svećenik ne izgubim dok drugima pokazujem put 
spasenja. Svećenik je najviše svećenik onda kada slavi svetu misu, 
ali on je također i onda svećenik kada ljude pomiruje s Bogom u 
sakramentu pomirenja, sv. ispovijedi. Ivan Arški imao je muka na 
putu prema svećeništvu, ali je ustrajao. I kako mu nije dobro išla 
škola, razbjesnio je jednom svoga učitelja koji mu je srdito dobacio: 
,,A što će Bogu uopće jedan takav magarac?!” Ivan mu spremno 
odvrati: „Ako je Samson magarećom čeljusti mogao pobiti onoliko 
Filistejaca, što tek Bog može učiniti s jednim cijelim magarcem?!” 
Pokazalo se da je Bog s osobom Ivana Arškoga učinio puno dobra, 
pobio mnoge grijehe i oživio mnoge grješnike. Jer je on bio župnik, 
„mučenik” ispovjedaonice. K njemu su dolazili iz raznih krajeva 
da bi se pomirili s Bogom, da bi prepoznali i prihvatili svoj život 
u svjetlu onostranosti i živjeli ga na tako kvalitetan i dubok način 
kako bi mogli doista radosno oživotvoriti svoje obraćenje. 

Euharistija je sakrament obraćenja, prepoznavanja Isusa pod 
prilikama kruha i vina. To su Njegove riječi. On nam daje oči vjere 
da ga prepoznamo, da uđemo u takav životni suodnos s njime, da 
doživimo blizinu njegove ljubavi, čistoću Njegova srca i poziv: 

„Idi za mnom, ostavi sve. Čovjek te ne može usrećiti. Zar 
te sluga može usrećiti, a ne gospodar? Zašto se klanjaš sluzi, a 
izbjegavaš predanje Gospodaru? Gospodar te treba čitavoga. Pusti 
slugu jer sluga se ne može mjeriti s Gospodarom, a tebe pozivam da 
mi služiš. Zato se odreci svih koji te smetaju na tome putu, na tom 
putu potpunog predanja meni. Ja sam tvoj Bog, ja sam tvoj šef. Ali, 
sjeti se kako ja tebi služim. Prao sam noge apostolima na posljednjoj 
večeri da ih poučim da se vlast zdravo obavlja služenjem. Da imaš 
pravo biti prvi ako ćeš svima služiti iz ljubavi.” 

I dok god tako ne bude, bit će nam kako nam je. A Isus želi 
da mu služimo jer i on nama služi, i to prvi. Služenje je vrhunski 
izraz i iskaz ljubavi. Prići drugome, prepoznati njegovu potrebu, 
prepoznati potrebu mnogih gladnih duša danas. Da izronimo iz 
svoje samodostatnosti, neumjerenog bavljenja samima sobom, da 
doista budemo poslužitelji Krista ljudima vremena u kojem živimo. 
I kada se mnogi pitaju ima li smisla svećeničko zvanje, jesam li ja 
za to zvanje, što će ljudima ovo zvanje, znajmo: ljudi trebaju Boga, 
a Bog treba nas. I onoliko koliko mi trebamo Boga, toliko će ljudi 
trebati nas kao poslužitelje. 

I zbog toga uđimo na vrata Kristova srca, obnovimo se. 
Dopustimo Gospodinu da trijumfira nad našim polovičnostima. Tada 
ćemo moći uživati u prijateljstvu s Bogom, sa samima sobom, s 
drugima, s prirodom. Tada ćemo umrežavati ljubav. Tada se nećemo 
bojati jer strah je suprotnost ljubavi. Reče jedan duhovni pisac: „U 
ljubavi nema straha. A čega je nas strah? Ljubavi!” Ljubavi, pomozi 
nam da nas ne bude strah ljubavi. 

Svećenik u sebi objedinjuje različite paradokse kako nam to 
svjedoči sljedeći tekst: 

„Svećenik mora biti posve velik i posve malen. Otmjen kao 
daje kraljevskoga roda, a jednostavan i skroman kao daje seljački 
sluga; junak koji je samoga sebe svladao, čovjek koji se uz pomoć 
Božju borio, izvor svetoga života, grješnik kojemu je Bog oprostio, 
gospodar za kojim podređeni čeznu, sluga bijednih i tjeskobnih; 
čovjek koji se ne klanja ni pred kojom ljudskom veličinom i koji se 

priklanja najprezrenijima, učenik svoga Učitelja, vođa u duhovnoj 
borbi, prosjak s rukama što mole milostinju, glasnik sa zlatnim 
poklonima, čovjek na borbenim položajima, majka uz bolesničke 
krevete, starac u promatranju, dijete u pouzdanju; čovjek koji teži 
k najvišem pazeći i na ono najsitnije, određen za radost, povjerljiv 
u trenucima boli, dalek od zavisti, u mišljenju jasan, u govorenju 
istinoljubiv, prijatelj radosti, neprijatelj tromosti, u sebi čvrst. Posve 
drugačiji, nego sam ja: molite se za mene.” 

Gospodine Isuse Kriste, zahvaljujem ti što si s nama, što smo 
po tebi stvoreni. Zahvaljujem ti na tvome pozivu da budemo ljudi 
vjere, ljudi povjerenja u tvom i Očevom naumu ljubavi s nama, s 
čovjekom i čovječanstvom, s cijelom prirodom i čitavim svemirom. 
Majko Marijo, kraljice mira, tvojoj se moćnoj zaštiti preporučamo 
i molimo te da svatko bude onaj koji će pronaći po tebi Isusa i po 
Isusu tebe, na hvalu i slavu Presvetog Trojstva i na spas ljudi. 


Fra Miroslav Bustruc 


KAO MARIJA 

U adventsko se vrijeme susrećemo sa tekstovima, psalmima i 
antifonama kojima je zajednička tema iščekivanje obećanog. Sve 
je prepuno zazivanja i obećanja da će doći Zazivani, da će se snovi 
svačijeg srca ispuniti. U tomu iščekivanju svakako je nezaobilazna 
Ona po kojoj nam je nebo postalo opipljivo u Riječi koju je primila u 
svoje srce, Riječi koja je tijelom postala i nastanila se među nama. 

U Marijinu su biću, kao njoj upućene, odzvonile riječi 
starozavjetnog proroštva o rođenju: “Evo začeti ćeš i roditi Sina i 
nadjenut ćeš mu ime Isus.” (Lk 1,31) 

Kao Židovka, zacijelo je već s majčinim mlijekom upijala vjeru u 
ispunjenje obećanja danog po prorocima. Ipak, trenutak navještenja 
pripada njoj samoj, i to ne kao nešto čime je iščekivanje došlo svome 
kraju i čime je njezin život došao svome ispunjenju i vrhuncu. To 
je trenutak u kojemu se otvorila novom iščekivanju i osluškivanju 
putova ostvarenja Očeve volje. Riječ joj je bila milošću darovana, 
ponuđena, ali je i postala tijelom odnjezinoga tijela i Marijina blizina 
s njezinim čedom je bila prožeta svime što prožima ljudske blizine 
takve vrste. Vjerojatno je imala svoje snove o Isusovu rastu, o tome 
kakav će biti i što postati. Ali njezina nam šutnja kroz evanđeoske 
tekstove najrječitije govori o tome da su ti snovi njenoga srca bili 
puno tiši od trenutka Navještenja. 

Roditelji svojoj djeci daju imena u kojima najčešće i projiciraju 
sve lijepo na što ih asocira to ime. Ili sve uspomene na nekoga tko 
se svojim imenom usjekao u njihove živote. S Marijom nije tako. 
Njoj je rečeno: “...i Nadjenut ćeš mu ime Isus. On će biti velik i 
zvat će se Sin Svevišnjega.” Kad bi i osjetila u svome srcu pokrete 
koji su joj pripadali kao majci, kad bi ga zazivala imenom u tisuću 
boja čežnje, radosti i briga u glasu svakako je to bilo tiše od glasa 
Navještenja. Moralo je biti tiše jer je s Njim i po Njemu otvorila 
srce stvarnosti koja je nadilazi, a u koju je mogla uranjati samo po 
potpunom predanju vlastite joj volje. U ljubavi! 

Ona je na najizvrsniji način prošla put koji je i nama ponuđen. 
Svatko od nas duboko u sebi nosi trenutak u kojemu smo obasjani 
Isusovom prisutnošću, trenutak od kojega, kao od časa Navještenja, 
u nama počinje rasti sjeme Riječi. I ako imamo iskustvo gledanja 
novim očima svijeta i života, onda je to valjda iskustvo toga 
trenutka, trenutka prožetosti Riječju i svijesti da naši životi i sve 

što u njima posjedujemo i što bi nam moglo značiti ne pripada 
nama nego stvarnosti koja nas nadilazi i u koju smo pozvani 
uranjati do savršenog jedinstva s Gospodinom. Mnogi kršćani su 
svjesni činjenice da nam je s Isusom i po Njemu sve darovano, da 
se otkupljenje dogodilo, da je sva patnja za nas ispaćena, sav dug 
isplaćen i to je kao dosta. 


Ali Otajstvo Kristova rođenja, smrti i uskrsnuća je nešto što bi 
puno dublje trebalo prožimati naše živote, što bi ih trebalo preobraziti 
u ljude koji pripadaju redu jedne druge stvarnosti koja nas nadilazi. 
Iskustvo Duhova u prvoj Crkvi o tome govori. Životi svetaca o tome 
govore. Konačno, o tome govore i životi onih koji su se u ponoru 
vlastite nemoći i patnje našli preplavljeni otkupitelj skom snagom 
Riječi i života koji struji iz nje. 


Zašto je nama teško i onda kada smo usidreni u sigurnosti 
da Gospodin vodi i upravlja našim životima, da smo zamilovani 
i pozvani, na neki način kao i Marija, zašto nam je teško ostati 
otvorenima i spremnima na neizvjesnost i nesigurnost puta koji 
predstoji do punine koja nam je obećana i u klici dana. 

Marija i nakon Navještenja koje je punina njezine čežnje za 
Gospodinom ostaje otvorena nečemu što još ne poznaje. Mi se 
valjda zaustavimo na početku iskustva Gospodinove blizine i ono 
postaje mjerilo za sva naša iskustva Njega, za sve naše blizine s 
Njim i drugima. Dobro je imati mjerilo u Gospodinu, ali sve što o 
Njemu možemo iskusiti i znati nije On sam ma kako bilo pozitivno, 
korisno i dobro. 


I to osjećamo negdje u dubini svoje nestalnosti, u nezadovoljstvu 
onim što jest. U promjenjivosti raspoloženja i naše raspoloživosti 
znamo da negdje iznutra nismo srasli s Njime onako kako On želi, 
onoliko koliko nas želi. Može se dogoditi da gonjeni tim svetim 
nemirima, kao ono na početku iskustvom blizine, zakoračimo malo 
dalje u osluškivanju Očeve volje. I da bismo je mogli čuti i poslušati 
trebalo bi utišati srce pred svime što mislimo da On jest, zatvoriti sva 
sjetila pred onim u čemu smo ga prije nalazili i zaploviti pučinom 
koju ne poznajemo. Sami. I kao bez Njega. Kao što je i Marija 
stišavala svoje srce pred blizinom Sina koji je uz nju bio najstvarnije 
i najtvamije, a da bi mogla ostati otvorena putu Očeve volje koji je, 
na osobit način, započeo blagim glasom Navještenja. 


s. M. Dijana Mihalj 

DRUGI VATIKANSKI SABOR - ČETRDESET GODINA 

POSLIJE 


Ove se godine navršava četrdeset godina od završetka Drugog 
vatikanskog sabora za koji s pravom možemo reći da spada u 
najvažnije događaje za Katoličku crkvu u novijoj povijesti. Stoga 
smo u ovom broju našeg časopisa odlučili intervjuirati don Nediljka 
Antu Ančića, izvanrednog profesora i pročelnika Katedre temeljnog 
bogoslovlja na Katoličkom bogoslovnom fakultetu u Splitu koji je 
jedan od vodećih stručnjaka za Drugi vatikanski sabor na našim 
prostorima. 


Počeci: Don Nediljko, možete li nam na početku reći zašto je 
uopće došlo do Drugog vatikanskog sabora? Koji su uzroci sazivanja 
tog sabora? 


Don Nediljko: Nakon smrti pape Pija XII. ujesen 1958. god. na 
Petrovu je stolicu izabran Ivan XXIII. Novije Papa već bio u poznim 
godinama i slovio je kao kompromisni kandidat od kojega se nisu 
očekivali neki značajniji pothvati u Crkvi. Tim više, sve je iznenadio 
kad je nakon nepuna tri mjeseca od početka pontifikata među svoje 
tri programske zadaće najavio sazivanje sveopćeg sabora. Bilo je 
to na završetku Molitvenog tjedna za jedinstvo kršćana 25. siječnja 
1959. god. Do tada su se sabori održavali da bi odgovorili na neka 
aktualna i pogubna osporavanja vjere ili kriva tumačenja crkvenoga 
nauka, odnosno stege. Takvih značajnih osporavanja u Katoličkoj 
crkvi očito nije bilo prilikom smjene dvaju spomenutih papa, pa 
nisu postojala ni očekivanja ni zahtjevi za sazivanjem najvišeg 
crkvenog skupa. Štoviše, tako nešto u Vatikanu se smatralo posve 
nepotrebnim. Zamisao da se sazove Koncil potječe od samoga 
Pape Ivana XXIII. i nikla je iz njegova osobnog razmišljanja kako 
Crkvu osposobiti da ispuni svoje poslanje u današnjem vremenu. 
Najava Drugoga vatikanskog sabora u svijetu je pozdravljena i s 
odobravanjem prihvaćena. 

Počeci: Mnogi kažu da je Drugi vatikanski sabor velika 
prekretnica Katoličke crkve u suvremeno doba. U čemu je toliki 
značaj Sabora? Koje su glavne, najvažnije ideje koje je Sabor 
donio? 

Don Nediljko: Točno je daje Koncil označio početak prijelaza 
Crkve iz tada još uvijek prisutnog postridentskog u novo, moderno 
razdoblje njezine povijesti. Taj hrabri iskorak označava golemu 
prekretnicu u cjelokupnom životu i djelovanju Crkve. On se ne očituje 
samo, kako se često u prvi mah misli, u reformi liturgije, crkvenoga 
prava te obnovi cjelokupne teologije u kojoj je sada naglašena 
kristocentričnost i napajanje na Sv. pismu, ne zanemarujući pritom 
tradiciju, osobito otačku teologiju. Pritom je jednako tako značajna 
promjena u odnosu prema aktualnoj ljudskoj povijesti i suvremenom 
svijetu općenito, uključujući i drukčiji odnos prema ekumenizmu i 
međureligijskom dijalogu. S tim su povezane i glavne ideje saborske 
obnove: posadašnjenje (aggiomamento), modernizacija, pastoralno 
usmjerenje. Crkva samu sebe počinje promatrati s vida onoga kome je 
poslana, tj. suvremenog čovjeka i njegove stvarnosti, njegovih nada 
i tjeskoba. Polako se probija shvaćanje da čovječanstvo i njegova 
povijest nije sporedna, nego itekako važna za bolje razumijevanje 
same kršćanske poruke. Naime, Evanđelje nije moguće pravo izreći 
i primjereno tumačiti ako ga ne stavimo u odnos prema konkretnim 
ljudskim težnjama, iskustvima i događanjima u određenom 
vremenu i to tako da spasenjska poruka pruža odgovore najdubljim 
traganjima i pitanjima konkretnih ljudi. Povezano s tim značajno 
je razlikovanje koje je svojevremeno izrekao Ivan XXIII. između 
supstance predana nauka i formulacija u kojima je taj nauk izražen 
i u kojima ga treba trajno na nov način izricati. Iz ovoga proizlazi 
golema, zahtjevna i dugoročna zadaća da Crkva na nov način izreče 
kako svoju poruku tako i svoj vlastiti identitet. 


Počeci. Kardinal Kasper na jednom je mjestu napisao kako za 
provedbu ideja nekog sabora treba 50 godina. Od završetka Drugog 
vatikanskog prošlo je već 40 godina. Koliko je saborski nauk zaživio 
u Crkvi? Koje su ideje, po Vašem mišljenju, trebale zaživjeti, a 
nisu? 


Don Nediljko: Polazeći od iskustva s dosadašnjim saborima 
crkveni povjesničari spominju vremensko razdoblje od 50 godina 
j® potrebno da se u svijesti vjerničke zajednice usvoje i u njezinu 
životu primjene zaključci jednog koncila. Tako je i kardinal Walter 
Kasper u povodu 30. obljetnice II. vatikanskoga sabora na simpoziju 

u Splitu naveo taj vremenski okvir. U međuvremenu, pri kraju je 
i četvrto desetljeće postkoncilskog razdoblja. Već se obilježavaju 
obljetnice donošenja pojedinih saborskih dokumenata, a krajem 
ove godine bit će proslavljen i završetak samoga Koncila. Takvi 
povodi koriste se kao prilika za teološko promišljanje i ocjenu kako 
je protekao dosadašnji prihvat Koncila. Valja spomenuti da se na 
Teološko-pastoralnom tjednu u Zagrebu 2000. godine raspravljalo 
o bilanci, izazovima i perspektivama Crkve tijekom postkoncilskog 
vremena u hrvatskim prilikama. Ovogodišnji Teološko-pastoralni 
tjedan bio je još izravnije u znaku koncilske obljetnice. Razmatrao 
je očekivanja, ostvarenja i izazove Koncila četrdeset godina nakon 
njegova završetka. 

Nije moguće ukratko odgovoriti na tako opširno, vrlo složeno i 
bremenito pitanje kako je Sabor prihvaćen i proveden u Katoličkoj 
crkvi. Zato ću spomenuti samo dio mojih zapažanja vezanih za 
Koncil. O pojedinim koncilskim dokumentima i zaključcima te 
njihovoj provedbi napisana su brojna i vrijedna djela. No, prije 
desetak godina osjetila se potreba da se teološki istraži i bolje 
rasvijetli Koncil kao započeti proces koji još uvijek traje i da se 
dublje sagleda cjelina koncilskog događanja te bolje shvate njegova 
temeljna usmjerenja i nakane. Dosadašnja teološka pozornost bila je, 
naime, odveć usredotočena na same završne tekstove, pa se Drugi 
vatikanski promatrao i sagledavao u vrlo suženoj perspektivi, jer je 
u zaključke ušao tek mali dio velikih ideja, različitih tendencija i 
golemih teoloških nastojanja. Tako su nastala istraživanja, dijelom 
već i objavljena koja proučavaju Koncil kao jedinstveni proces 
u novijoj povijesti Crkve, njegovo nastajanje, tijek i razvitak 
pojedinih koncilskih ideja. U njima se koristi arhivska koncilska 
građa, zapisnici sjednica, plenumske rasprave, interventi i ostali 
prilozi koncilskih sudionika. Na taj način zacijelo ćemo bolje uočiti 
povijesno značenje Dugoga vatikanskog sabora za život Crkve u 
našemu vremenu, ali i crkveno-teološka područja u kojima su 
njegove ideje još nedovoljno zaživjele. 

Što se tiče tih zaboravljenih poticaja valja razlikovati one 
nedovoljno ostvarene (primjerice uloga i poslanje vjernika laika 
u Crkvi i svijetu) od onih koje, barem kod nas, nisu dovoljno 
zamijećene (primjerice: važne teme u konstituciji „Gaudium et 
spes” o ljudskom dostojanstvu, braku i obitelji, ratu i miru, kulturi i 

znanosti, solidarnosti, o odnosu vjere prema tehničkom napretku) ili 
gdje teologija neke napete izričaje još nije promišljala niti došla do 
boljih rješenja (primjerice odnos kolegijalnosti biskupa i primata 
pape, zatim međusobni odnos opće Crkve i krajevnih Crkava). 
Pogledamo li same dokumente valja reći da su konstitucija o objavi 
„Dei verbum” i posljednja četiri poglavlja konstitucije o Crkvi 
„Lumen gentmm” premalo ušle u svijest Crkve. U istom kontekstu 
treba spomenuti Pastoralnu konstituciju o Crkvi u suvremenom 
svijetu „Gaudium et spes” kao posebnu vrst dokumenta. On 
prevladava dotadašnju dualističku suprotstavljenost Crkve i svijeta 
i sadržava novi način učiteljskog govora o gorućim pitanjima 
današnjega svijeta. 

Teolozi također ukazuju na nekoliko temeljnih tema kojima 
u postkoncilskom vremenu nije dana odgovarajuća pozornost: 
pitanje o Bogu (odnosno vjeri i nevjeri) koje se u religioznoj svijesti 
za vrijeme Koncila još nije tako radikalno postavljalo; problem 
prenošenja vjere u današnjemu pluralnom svijetu gdje slabi tradicija 
i odvijaju se duboka kulturološka previranja; pitanje poslanja i 
služenja Crkve na temelju njezina određenja kao sveopćeg znaka 
spasenja i u svjetlu koncilske otvorenosti suvremenome svijetu; 
odlučnija aktivna odgovornost kršćana za izgradnju društva i 
rješavanje gorućih socijalno-političkih problema; jasnije izricanje i 
profiliranje kršćanske vjere i kršćanskih stajališta usred raznolikog 
društvenog pluralizma i današnjih globalizacijskih procesa. 

Počeci: Svjedoci smo iznimno brzog razvoja društva zadnjih 
godina. Od polovice šezdesetih godina prošloga stoljeća društvo 
se, dakle, u mnogome promijenilo. Jesu li možda neke ideje 
Sabora tijekom ovih 40 godina zastarjele? Je li, u tom kontekstu, 

potrebno možda sazvati novi sabor koji bi odgovorio brzom razvoju 
društva? 

Don Nediljko: U drugoj polovici prošloga stoljeća Zapadnu 
Europu zahvatile su značajne društvene promjene i kulturološka 
previranja, koja mi tada u Hrvatskoj zbog zatvorenosti totalitarnog 
sustava nismo toliko osjetili. No, najprije valja nešto reći o 
specifičnosti koncilskih dokumenata. Njihova je posebnost u tome 
da su nastali u jednom mukotrpnom procesu traženja istine te imaju 

karakter konsenzusa. Dakle, radi se o složenim tekstovima s više 
dimenzija i perspektiva, s napetostima između pojedinih teoloških 
tendencija. Zacijelo su s jedne strane rezultat nastojanja različitih 
strujanja i idejnih usmjerenja oko kojih Koncil nije postigao jednu 
višu sintezu, a s druge strane nije bila nakana pastira na poneka 
pitanja Crkve donijeti jasne odgovore, nego samo da postave okvire 
ukojimaće teologija pronaći odgovarajuća rješenja. Svaki je crkveni 
sabor ovisan o razini i kvaliteti teologije svoga vremena. Osim toga 
neki su saborski tekstovi, osobito iz konstitucije „Gaudium et spes” 
gdje je riječ o promjenjivim društvenim stvarnostima, otvoreni 
daljnjem promišljanju. Sve saborske dokumente danas treba 
iščitavati u svjetlu postkoncilskog prihvata i ostvarivanja u Crkvi, 
imajući u vidu njihovu izvornu nakanu te tako pokušati shvatiti 
njihovu važnost za sadašnji trenutak. 

Treba li nam novi Koncil? Ima glasova, premda ne tako brojnih, 
koji predlažu ili čak zahtijevaju sazivanje Trećega vatikanskog 
sabora. Međutim, nekoliko važnih razloga ne govori u prilog da bi 
se u skoroj budućnosti takva razmišljanja i ostvarila. Poneki tako 
uz budući koncil vežu pretjerana očekivanja koja on po naravi ne 
može ispuniti. Činjenica je da sadašnje stanje u teologiji i Crkvi 
obilježavaju brojni nagomilani problemi i nedovoljno razjašnjena 
stajališta glede mnogih aktualnih pitanja crkvenoga života. Ta 
nepreglednost dijelom je odraz pluralnosti današnjega društva čiji 
je sastavni dio i sam Božji narod, a dijelom je rezultat različitog 
tumačenja temeljnih nakana Drugoga vatikanskog sabora. Poznato 
je da u posljednje vrijeme Crkva i kršćanstvo, osobito u Zapadnoj 
Europi, proživljavaju veliku krizu crkvenoga života koju katolici 
različito tumače i doživljavaju. Jedni smatraju da je uzrok krize 
velikim dijelom u nedovoljnoj dosljednosti u provedbi Koncila dok 
drugi za sadašnje poteškoće i nedaće optužuju upravo to otvaranje 
Crkve prema svijetu koji se sve više sekularizira. Ne treba zanemariti 
ni razlog praktične naravi. Naime, dokle god još ima živućih 
sudionika i suvremenika prošloga Koncila koji dobro znaju kako 
takav pothvat iziskuje goleme napore i predstavlja ubitačan posao, 
a daje relativno skromne učinke, neće se Crkva olako prihvatiti 
organizacije budućeg sabora. 

Poceci: Poznato nam je, što ste već dijelom i spomenuli, da je 
Hrvatska za vrijeme održavanja Sabora bila u komunističkom sustavu 
koji je vršio represiju na Katoličku crkvu. Jesu li i kako hrvatski 
biskupi i teolozi sudjelovali na Saboru? Jesu li se u Hrvatskoj mogle 
u tom razdoblju provoditi ideje Sabora? 


Don Nediljko: Za vrijeme Drugoga vatikanskog sabora Europa 
je bila blokovski podijeljena Željeznom zavjesom. U današnjim 
tranzicijskim zemljama tada je vladao totalitarni i bezbožni 
komunistički sustav. Hrvatska je kao jedna od republika bivše 
Jugoslavije na svoj način dijelila sudbinu toga svijeta u kojemu 
je Crkva desetljećima bila progonjena, a vjernici na različite načine 
diskriminirani. Ipak, u predvečerje Koncila javljaju se naznake 
određenog popuštanja u inače agresivnoj politici države prema 
Crkvi. Tako su hrvatski biskupi mogli nesmetano sudjelovati u radu 
Sabora. Neki su od njih imenovali i svoje teologe stručnjake. Tako je 
primjerice zagrebački nadbiskup dr. Franjo Šeper za svoga konci lskog 
teologa odabrao o. Tomislava J. Šagi-Bunića. Među najzapaženije 
SU * on ^ e Koncila koji su sudjelovali u njegovim pripremnim 
tije ima, teološkim povjerenstvima i na plenarnim raspravama 
valja s naših strana ubrojiti splitsko-makarskog nadbiskupa u miru 
dr. Franu Framća i nadbiskupa Šepera, koji je postao kardinalom 
te nakon završetka Sabora postao prvim pročelnikom obnovljene 
vatikanske Kongregacije za nauk vjere. 

Dakako, provedba Koncila odvijala se u skučenim i otežanim 
okolnostima tadašnjega za Crkvu nepovoljnog totalitarnog sustava. 
Unatoč tome znatnom ograničenju Drugi je vatikanski sabor izazvao 
veliko duhovno buđenje Crkve u hrvatskom narodu, otvorio nove 
crkvene obzore, donio osjećaj slobode i dostojanstva katoličkih 
vjernika, zagovarao dijalog s onima izvan Crkve. O tome istinskom 
poletu svjedoče kako brojni ondašnji crkveni skupovi, teološki 
susreti i vjerske tribine, tako i cijeli niz važnih ustanova koje 
su osnivane i brojnih inicijativa koje su zaživjele te su do danas 
nezaobilazne u životu naše Crkve. Relativno su brzo prevedeni 
koncilski dokumenti i izdane nove liturgijske knjige, počeo je 
izlaziti katolički dvotjednik Glas Koncila, pokrenuto je nekoliko 
novih teoloških časopisa i crkvenih listova, a neke su starije revije 
nakon prekida obnovile svoje izlaženje. Započelo je održavanje 

Teološko-pastoralnog tjedna za svećenike, razvila se živa crkvena 
izdavačka djelatnost predvođena Kršćanskom sadašnjošću. O tim 
i drugim postignućima onoga vremena u više je navrata pohvalno 
pisano i ona su jednostavno neodvojivi dio naše današnje duhovne 
zbilje. Naspram tome, u našoj Crkvi slabije je zaživio duh Koncila, 
osobito pak njegova ideja Božjeg naroda te mjesto i poslanje 
kršćanskih vjernika u eklezijalnoj zajednici. Bilo je i pojedinačnih 
otpora njegovoj provedbi. Neke se koncilske nakane jednostavno 
nisu mogle usvojiti u tadašnjemu ozračju neslobode i represija jer 
je vladajući komunizam ugrožavao sam opstanak Crkve. Neki su 
projekti ostali nedovršeni, kao što je primjerice izdavanje komentara 
koncilskih dokumenata, a nisu održavane ni biskupijske sinode, 
osim ona u Splitsko-makarskoj nadbiskupiji (1986.). 


Počeci: Hrvatska je početkom devedesetih godina prošlog 
stoljeća nakon demokratskih promjena postala slobodna i neovisna 
država. Jesu li demokratske promjene donijele ikakav pomak u 
prihvaćanju i provođenju nauka Drugog vatikanskog sabora na 
našim prostorima? 

Don Nediljko: Urušavanjem komunizma započele su 

demokratske promjene na europskom kontinentu. Raspadom bivše 
višenacionalne države Hrvatska je u Domovinskom ratu izborila 
svoju samostalnost. No, hrvatski put iz totaliratrizma u demokraciju 
bio je specifičan i dodatno opterećen brojnim ratnim, a potom i 
poratnim problemima i zadaćama obnove. Veliki dio crkvenoga 
djelovanja vezao se upravo za ublažavanje i prevladavanje 
tih problema. S druge strane Crkva se, izišavši iz društvenoga 
geta, morala prilagođivati novim uvjetima života i djelovanja u 
tranzicijskom društvu. U zadaću svojega repozicioniranja uložila je 
puno napora i velika nastojanja. Ključnu orijentaciju za snalaženje 
u novim uvjetima pluralne demokracije pruža zapravo Pastoralna 
konstitucija o Crkvi u suvremenom svijetu. No, ovaj saborski 
dokument bitan za spomenutu problematiku odnosa između Crkve i 
modernoga svijeta nema teološkog komentara na hrvatskom jeziku, 
što u našemu kontekstu predstavlja veliki nedostatak. Zapravo, bilo 
bi potrebno dublje poznavanje i iščitavanje ovoga dokumenta i nekih 
drugih važnijih koncilskih tekstova da bismo se kao vjernici snašli 

novim okolnostima pluralnog društva u kojem Crkva danas živi 


i djeluje. Do toga na žalost nije došlo. Štoviše, unatoč prigodnim 
pozivanjima na Koncil, može se zapravo govoriti o njegovoj 
zaboravljenosti. To ne znači da nije bilo pozitivnih pomaka i na 
ovom području, kao što je primjerice razgranata djelatnost Caritasa, 
osnivanje Centra za socijalni nauk Crkve, tematizacija obiteljskih 
problema, pojačano zauzimanje vjernika u različitim područjima 
javnoga života, sudjelovanje Crkve u odgoju i obrazovanju mladih, 
uključivanje crkvenih učilišta u sastav državnih sveučilišta itd. 


Počeci: Na koncu, kakva je, po Vašem mišljenju, budućnost 
nauka Drugog vatikanskog sabora u Hrvatskoj? Što bi još trebalo 
zaživjeti od saborskog nauka među hrvatskim vjernicima? 


Don Nediljko: Četrdeseta obljetnica II. vatikanskog sabora i 
njegovih dokumenata zacijelo je dobrodošao poticaj za ocjenu do 
sada postignutoga u ostvarivanju duha i smjernica Koncila te velikog 
i raznolikog bogatstva njegovih ideja i poticaja. Između brojnih 
neispunjenih zadaća koje nam se u tom kontekstu nameću izdvojio 
bih dvije, prvo - strukturno preoblikovanje i duhovna preobrazba 
naših župnih zajednica u svjetlu koncilskog shvaćanja Crkve; drugo 
- odgoj i formacija vjernika laika za njihovo kršćansko svjedočanstvo 
i vjerničko zauzimanje u različitim područjima društvenoga života. 
Bila bi velika šteta ako bi ovo bavljenje Koncilom ostalo samo 
na neobveznoj prigodničarsko-slavljeničkoj razini. Ono zahtijeva 
pravu odlučnost svih odgovornih u Božjem narodu da upoznaju i 
prihvate zaboravljene i još možda nezamijećene poticaje što nam 
ih je taj providnosni i milosni događaj podario. Ivan Pavao II. na to 
neumorno poziva cijelu Crkvu i preporučuje Koncil kao „siguran 
kompas da bi nas usmjerio tijekom hoda u stoljeće koje ulazimo”. 


Poceci. Profesore, hvala Vam što ste se odazvali našem pozivu i 
bili gost i sugovornik u našem listu. 


Don Nediljko: Molim lijepo. Drago mi je što ste naš razgovor 
posvetili koncilskoj obljetnici. 

HVALA ŠTO SI MI PRUŽIO RUKU 


Stihovi: fra Josip Sušić 

, Glazba : fra Šimun Radnić 

Hva- la ti, Go-spode, što ni- ku si mi pru -ži-O, 

daj mi svo - je sna - ge da bu-dem tvoj sav. 


2. Ti si mi svjetlio, * a ja to nisam vidio. 

I uvijek bih padao, * jer tebe bih izgubio. 
Pružio si ruke svoje... 

Hvala ti, Gospode,... 


Umjetnički kutak 


TAU ASIŠKOGA MALOG BRATA 

Naraštaj slugu Božjih 
Sa znakom na čelima 
Na vrhuncima 
Na raskrižjima 
U svetištu nad svetištima 
Znakove traži 

Ali mu se znak neće dati 
Doli Tau 

Asiškoga Malog Brata 
Prepoznat 
Ni na nebu 
Ni u svetištu 
Već na smetlištu svijeta 
U gubavcu s licem Veronikina rupca 

Bijaše slijep sin Bemardona 

Uspavan u pamuku očeva bogatstva 
Zaslijepljen sjajem viteških ordena 
Omamljen ratničkom trubljom: za krst časni 
Slijepac zdravih očiju 

U zveketu oružja i ratničkim poklicima 
Teško se čuo glas Kneza Mira 
Svjetlo s raspela u sv. Damjanu gušilo se 

U sjaju veličanstvenih hramova moćnoga kršćanstva 
U kojima se gubio Narod Božji 
Sjaj koji je zaveo Franju da popravlja crkve umjesto Crkve. 

Gospodin mu iscijeli sljepilo 
Poljupcem gubavca 

Umnoži njegovo bogatstvo u prosjačkoj zdjelici 
I ne prestade ukazivati mu se u liku malenih 
Sve dok s njima nije postao Manjim Bratom 

Tako Mali Brat zadobi moć prepoznavanja svoga Gospodina 
U licima malenih 

Ne prezrevši ni malenost „velikih” 

Čudesno mu se ukazivao u liku svakog stvorenja 
Živog i neživog 
Ptice i crva 
Vode i vatre 

Sve je Franjo okupio u hramu svoga srca 

Na veličanstveno slavlje 

Svevišnjeg, Svemožnog, Gospodina dobrog 


Skrovitost mu pružiše pećine 
Utroba sestre majke Zemlje 
A slobodu širini njegovi duha 
Beskrajno nebeski svod 


Miris njegove slobode 
Veliku družinu je privukao 

Mnogi se pridružiše na samom ulasku u „Obećanu zemlju” 
Ne okusivši pustinjsku žegu i žeđ 
Ni studen njezinih noći 
Ni bespuća njezine jednoličnosti 

Mnogi slobodu svoju u bescjenje kumirima prodavahu 
Zapletoše se u verige zlatne 
Zaustaviše ih obzidana prebivališta 
Okameniše kameni stupovi stoljetnih rituala 

A Božji Trubadur 
Zaljubljen u lik 
Velikoga Kralja 

Međama donjim njegova Kraljevstva obilazeći 
Grlio ga 

Ljubio u svima i svemu 
Poslušan mu služio 
Častio ga i slavio 
Zbog svih i svega 

Sa svima i svime 
A tužan bijaše samo kad Ljubav 
Nije bila ljubljena 

Kad se darovi Milosrdnog posvajahu 
Kad Njegovi glasnici zanijemiše 
Kamenje je progovaralo 
Kad ljudi uši začipahu 
Propovijedao je pticama 


Kad je družba utrtim stazama 
Ovoga svijeta krenula 
Bol što Ljubav nije ljubljena 
Postajala je sve većom 

Dok nije rane na rukama, nogama i boku otovirla 
I zjenice na očima 
Mrenom posve prekrila 


Tako se Franjo u stanje iskonske nedužnosti povratio 
U raju zemaljskom svoga srca sa svim stvorenjima savez 
obnovio 

Slijep i zemlju i nebo u punom pravom sjaju promatrao 
Hvalospjev svome Stvoritelju i Spasitelju ispjevao 
Sa sestricom smrću se zagrlio 
Gol zemlji povratio 
A slobodnu dušu Raspetom predao. 


Sto četrdeset i četiri tisuće opečaćenih 

Proroka 

Svećenika 

Slugu Jaganjčevih 

U svetištima znakove ištu 

Tražeći ih 

Bijelim štapom obilaze svijetom 
Ali 

Znak im se neće dati 
Doli Tau Asiškoga Malog Brata 
Urezan na čelima prezrenih 

U nogama poniženih 
U rukama umornih 
Na grudima ranjenih 
Zrcali se Tau u suzama žalosnih 
Na smetlištu dokonoga svijeta 
Na gradilištima hramova mamone 
U hrpama potrošačke nezasitnosti 
U praznim usnama izrabljenih 
U prašini pogaženih 
U brojkama otpisanih 
U bunilu omamljenih 
U mraku razočaranih 
U ispijenim očima beznadnih 

Na samozatajnim čelima tihe povorke onih dobre volje 

Izduben je i na tijelu sestre majke Zemlje 
U hropcu atmosfere 

Na zapjenjenim usnama zatrovane sestre vode 
U pukotinama suhe zemlje 
U kiselim kišama 
U masakriranim šumama 
U pogaženom cvijetu 
U ranjenoj ptici 

U bespomoćnom stampedu ugroženih vrsta 
Brata vuka i sestrice ševe 

Prepoznatljiv je u klici što se moćno kroz prah smrti probija 
U pobjedonosnoj snazi ljepote 
U pjesmi što život uskrsnuću pjeva 

Brate Maloga Brata 
Pred zrcalom 
Ruke raskrili 

U taj Tau čitav svijet će stati 
Otvori mu širom oči 
Udahni mu dušu 
Pripremi mu srce 
Ima u njem mjesta 

Za zemlju i nebo 

Za sve njihove dubine i visine 

Za širine i šarenilo 

Za noći i dane 

Pa poskoči 

S braćom i sestrama zaigraj 
Odu slobode 
I hvalopojku skladnu 
Lepršave radosti i stamene patnje 
Velikom Kralju s njima zapjevaj 


Prigni koljena do malenosti svijeta 

Legni na prašnjavo naručje sestre majke Zemlje 

I vidjet ćeš visoko 

Tau u zvijezdama 


U strahopoštovanju zaklopi vjeđama oči 
U srce pohrani svjetlo svjetlila nebeskih 
Dugine boje 

Za kupku svijeta u svom srcu 
Za suzu susreta i rastanka 
Za svjetiljku na stazi vječnoga sastanka 
S Ocem i Sinom i Duhom Svetim 
Sve u Bogu 

Njegov Tau na svemu i na svima. Amen. Aleluja. 

Vidjet ćeš 
I bit će 

Novo nebo i nova zemlja 

Fra Bože Vuleta 


POVERELLO 

Stojiš na trgu. 

Gol. 

Svi govore gle 
luđak. 

Ali, ti si sretan. 

Tvoje srce je puno. 

Pronašao si Oca. 

Od tada ga ustrajno slijediš 
i volju njegovu vršiš. 

Svijetom pronosiš dobro, 
a u srcu nosiš mir. 

KRIŽ 

Dvije grede. 

Prekrižene. 

Hrastove?! Borove?! Suhe?! 

Nije važno. 

Teške?! 

Kako komu. 

Zašto? Zašto? Zašto? 

Vječno pitanje 
Zašto? 

On zna zašto. 

A mi? 

Saznat ćemo na kraju. 

Kada ga doneseš. 

Kada nakon pada ustaneš 
i iznova kreneš naprijed. 

Kada strpljivo podnosiš udarce i pljuvanje. 
Razapnu te, a ti smogneš snagu moliti za njih. 
Kada to uspiješ vidjet ćeš: 

u križu je spas! 


Fra Tino Labrović 

IVANE PAVLE, VOLIMO TE MI 


Ani 


Stihovi: Fra Bože Vuleta 
Glazba: Fra Šimun Radnić 
F 

Došla je iznenada. 

Bila je jaka. 

Valjala je i rušila sve pred sobom. 
Vjetar je zlokobno zavijao, 
munje su parale nebo, 
valovi su zapljuskivali obalu. 
Kada je pala noć, 
sve više se pojačavala. 


Sve je izgledalo tako zlokobno, crno, mutno... 
Bilo me je strah. 

Bilo me je strah da se moja lađa ne razbije o hridi 
i da ne potone zauvijek 
u dubinu, 
u mrak, 
u ništavilo. 

Vapio sam Tebi iz dubine srca, 
vapio sam da utišaš oluju, 
da smiriš more, 

da rastjeraš oblake. čuo si me. 

Oluja se utišala. 

More se primirilo. 

Svom snagom sam zaveslao 
prema obali. 


Kad nakon kratkog vremena, 
ugledah kako munje ponovno sijevaju, 
a vjetar se pojačava. 

O Bože! 

Zar još jedna oluja!? 

Hoću li imati snage iz ove izveslati? 
Ta, ruke su umorne, 
vesla nagrižena solju, 
barka je ispunjena vodom, 
tijelo izgladnjelo. 

0 Bože! 

Daj da izveslam iz oluje 

1 ovaj put. 


Fra Tino Labrović 


MUČENIŠTVO 

Svjedočanstvo za istinu 

Zastanimo najprije malo na samoj riječi mučeništvo. Što 
ona uistinu znači i s čim je povezana te kako danas gledamo na 
mučeništvo? Katekizam Katoličke Crkve naglašava mučeništvo kao 
"vrhunsko svjedočanstvo dano za istinu vjere " (KKC 2473). Kakvo 
je to svjedočanstvo spomenuto u prethodnoj rečenici? 

Zavirili smo u Opći religijski leksikon i za riječ mučeništvo 
(papiupiov: svjedočanstvo) piše: u kršćanstvu, svjedočenje vjere 
koju ispovijeda vjernik podnoseći tjelesnu muku i smrt radi vjere; 
martirij. U kršćanstvu se mučeništvo temelji na starozavjetnim 
(Eleazar, Makabejci) i novozavjetnim uzorima (Sveti Stjepan 
Prvomučenik). Pritom se zahtjeva svjesnost, dobrovoljnost i čistoća 
motiva. U Pracrkvi ( I-IIIst .) mučeništvo je glavni oblik svjedočenja 
kršćanske vjere u doba progona, a mučenik glavni kršćanski uzor . 1 A 
za riječ mučenik (paptug: svjedok), ovako piše u Općem religijskom 
leksikonu: u kršćanstvu, osoba koja je dala život u svjedočenju za 
kršćansku vjeru; svjedok vjere. Dok grčki i preuzeti latinski naziv 
(martyr) upućuje na svjedočenje vjere, hrvatski naziv ističe vanjski 
znak (muka) tog svjedočanstva, što dijelom zamućuje smisao. 2 

Sam naš Učitelj pred Pilatom izjavljuje da je došao na svijet 
da dade svjedočanstvo za istinu (Iv 18, 37). Tom nas je izjavom 
sve obvezao na svjedočenje za istinu i tog se svjedočanstva ne 
smijemo bojati, jer na drugom mjestu veli "Kad vas predadu, ne 
budite zabrinuti kako ili što ćete govoriti. Dat će vam se u onaj čas 
što ćete govoriti. Ta ne govorite to vi, nego Duh Oca vašega govori 
u vama (Mt 10, 19-20). Ako malo pomnije pročitamo objašnjenja 
dana u Leksikonu izvlačimo za obadvije riječi zajednički naglasak, 
a to je svjesno i dobrovoljno svjedočanstvo i čist motiv. 

Mnoštvo je mučenika kroz povijest dalo svjedočanstvo za istinu 
vjere. Danas kršćani ne podnose toliko mučeništvo krvlju, koliko u 
svjedočenju životom. 


1 A. Rebić, Opći religijski leksikon, Zagreb 2002, 608. 

2 Isto , 607. 


Velikani duha 


Velikani duha 

Svjedočenje životom i smrću 

« Primit ćete snagu Duha Svetoga, koji će sići 
na vas i biti ćete mi svjedoci u Jeruzalemu, po 
svoj Judeji i Samariji i sve do kraja zemlje. » 


(Dj 1, 8) 

Mučeništvo treba biti blizu današnjem kršćaninu u postmodemom 
svijetu u kojem sve tradicijske vrednote gube na važnosti. Jedna, 
možemo je staviti na prvo mjesto gledamo li je kroz prizmu muke, 
smrti i uskrsnuća Gospodinova, od vrednotaje mučeništvo. Današnji 
kršćanin je pozvan na mučeništvo, današnje svjedočenje jest istinsko 
mučeništvo, ono je izbor i odluka, Božji dar. 

Svaki pogled na svijet vrijedi onoliko, koliko odgaja ljude, kažu 
velikani. Mi se oduševljavamo za one, koji su nešto veliko učinili za 
ljude. Mlado kršćanstvo je poklonilo svijetu junake, koji su iskreno 
ljubili Boga i čovjeka. Duh Sveti ih je učinio takvima, on je ostao u 
njihovim dušama. O njima stari kršćanski pisac piše: «Sve su ljubili, 
a svatko ih je progonio, siromašni a mnoge su obogatili, dobro su 
činili, a kažnjavali su ih kao zlotvore. » (Iz pisma Diogenetu). 

U pracrkvi biti kršćanin nije bila nikakva privilegija ni prednost, 
nego stalna životna opasnost. U početku kršćanstvo je od pogana 
bilo promatrano kao nehumano. «Ovo je tijelo moje koje se za 
vas predaje... Ova čaša novi je Savez u mojoj krvi koja se za vas 
prolijeva .» (Lk 22, 19-20) Zbog ovih riječi, koje i se i danas govore 
u misi, pogani su optuživali kršćane da jedu djecu, piju krv itd. 
Tertulijan piše: «Ako se izlije Tibar, ako Nil nije nadolazio, ako 
je suša, zemljotres, ako je pustošila glad ili koja zarazna bolest, 
odmah su vikali: ‘Pred lavove kršćane! ’» Ovakve optužbe i gruba 
mučenja koja graniče s ljudskim razumom, događala su se u prvim 
godinama mladog kršćanstva. Kasnije su mučenja postala i gora, ali 
optužbe su bile druge prirode, dok su i već nabrojene bile prisutne. 
Pogani su kršćane, u strahu pred njihovim sve većim brojem, počeli 
smatrati državnim neprijateljima i optuživati ih. Kršćani su imali 
jednog Boga i nisu odavali počast caru niti su žrtvovali bogovima 
carstva. Kod pogana car je također smatran božanstvom. Nadalje, 
kršćani nisu dolazili na razvratne zabave koje su pogani organizirali. 
Bludničenja koja su u to vrijeme bila dio poganskih svetkovina 
kršćani su ne samo izbjegavali, nego i, kao takva, žestoko osuđivali. 
Sve su to bili društveni događaji, a kršćani su od toga zazirali te 
su bili izdvojeni iz društva i sredine u kojoj su živjeli. Pomagali 

su sirotinju te su zbog toga pogani mislili da su bogati pa je bilo 
dovoljno nekog prokazati kao kršćanina i već je bio osuđen, a još 
ako je imao imanja, sve bi mu bilo oduzeto. 

Ovakvi progoni su počeli već u apostolsko vrijeme. Progoni su 
samo doprinijeli širenju kršćanstva, a apostoli su se zbog progona 
raspršili po cijelom Rimskom carstvu. Tako se kršćanstvo, već u 
prvom stoljeću proširilo po tada poznatom svijetu, do «njegove 
krajne granice». Prikazat ću dva primjera mučeništva iz vremena 
mlade Crkve, Sv. Ignacija Antiohijskog i Sv. Lovru đakona. 

Ignacije je bio biskup grada Antiohije, trećeg po veličini u 
Rimskom carstvu. Po nekim predajama poznavao je Sv. Petra, kao 
i druge apostole. Uhvaćen je prilikom masovnog progona kršćana i 
osuđen na smrt. Doveden je u Rim i bačen u amfiteatar pred divlje 
zvijeri godine 107. 


Na putu iz Atiohije u Rim, prolazio je kroz maloazijske luke 
pa se tako mogao susretati s kršćanskim zajednicama i hrabriti ih u 
teškim vremenima krvavih progona. Na putovanju je i pisao pisma i 
poslanice pa je tako u jednom pismu napisao vjernicima da ništa ne 
poduzimaju da ga oslobode jer kaže: «Nikad više neću imati ovakvu 
priliku doći Bogu.» 

Za vrijeme Valerijanova progona kršćana, Sv. Lovro bio je 
glavni đakon kod pape Siksta II. Đakoni su se brinuli, uz redovitu 
službu kod Bogoslužja, o siromašnima, udovicama i siročadi. Svi 
izdaci, bilo novčani ili neki drugi, pokrivali su se iz milodara. Papa 
Siksto je na prijevaru uhvaćen i odveden na stratište zajedno s još 
četiri đakona, a Lovro je ostao. To se dogodilo 258. godine. Kad se 
Lovro susreo s Papom kojeg su vodili pogubiti, uzviknuo je: «Oče, 
kuda ideš bez sina? Veliki svećeniče kuda ideš bez svog đakona? » 

Kako je Lovro bio glavni đakon i držao riznicu, a mislilo se da, 
jer je pomagao sirotinju, je riznica puna novca, ubrzo su i njega 
uhvatili. Tražili su od njega da preda sve blago upravitelju. Lovro je 
zatražio tri dana da prikupi blago. Kako se mislilo daje blaga puno 
pa treba vremena da se prikupi, Lovro je dobio ta tri dana. Međutim, 
sve što je bilo u riznici podijelio je siromasima te njih doveo pred 
upravitelja i predao mu ih kao blago crkve, što oni i jesu. To je 
upravitelja razljutilo i dao gaje mučiti. Lovro je skončao u najvećim 
mukama pekući se na gradelama. 

Ovo su samo dva primjera iz mora mučenika koji su dali svoje 
živote za slobodu kršćanstva. Kršćanstvo napokon dobiva tu slobodu 
313. godine od cara Konstantina, dok su ga njegovi nasljednici 
odobrili kao jedinu vjeru u carstvu. Sa slobodom kršćanstvo je 
dobilo priliku nesmetano i mimo naviještati Evanđelje i širiti se, ali 
se u toj slobodi krila i opasnost koju jednom riječju možemo nazvati 
odgovornost. 


Kršćansko mučeništvo danas 


Vidjeli smo da u crkvenoj terminologiji riječ mučeništvo, 
mučenik podrazumijeva svjedočanstvo krvlju. Polaganje života, 
prolijevanje vlastite krvi za vjeru u Isusa Krista je najizvrsnije 
svjedočanstvo. 

«Krv mučenika sjeme je novih kršćana» kako je napisao 
Tertulijan, a obrnuto, tj. nedostatak mučenika bio bi loš znak za 
Crkvu. To bi značilo da Crkva gubi svoju svjedočku dimenziju, da 
je suobličena i stopljena sa svijetom. Međutim, prolijevanje krvi za 
vjeru više nije učestalo kao u prvim stoljećima Crkve. Sada se pitamo 
o konkretnom načinu kršćanskoga mučeništva danas, o svjedočenju 
kršćanina u današnjem svijetu. 

Kada se govori o kršćanskom mučeništvu danas želi se uputiti na 
tri smjernice koje moramo uvijek imati pred sobom. To su: specifična 
mržnja i neprihvaćanje kršćanske vjere u određenoj povijesnoj 
situaciji u ovom slučaju danas (postmodema); teologija mučeništva 
potiče kršćane na specifično mučeništvo u današnjoj situaciji; i na 
kraju, naglašavajući dimenziju mučeništva u kršćanskoj vjeri želi 
se pokazati da današnje kršćansko svjedočanstvo može i treba biti 
mučeničko, odnosno spremno na muku i križ. 3 

Dakle, kršćanin u današnjem društvu može i mora biti mučenik, 
ali to mučeništvo treba prije svega biti, svjedočanstvo životom (ne 
krvno mučeništvo = bijelo mučeništvo). Takvo bijelo mučeništvo 
za Crkvu, za Isusa Krista nije i ne smije u očima vjernika biti ništa 
manje vrijedno i značajno od onog prolijevanjem krvi. Situacija 
Crkve u svijetu posebice u Aziji, Africi i Latinskoj Americi dovoljno 
govori o aktualnosti i potrebi takvog mučeništva. 


3 Usp. Spe et labore. Zbornik radova u čast mons. dr. sc. Marina Srakića biskupa 
đakovačkog i srijemskog, uredio Vladimir Dugalić, Đakovo, 2003., str. 140. 

v Blti svjedok u današnje vrijeme nije lako. Danas se stvarnost 
kršćanskog mučeništva bitno promijenila. Čovjek je zaštićen 
zakonom mnogo više nego prije. Stoga, kršćanina se danas ne želi 
više ubiti, već ga se stavlja pred izazove da bi ga se «ismijalo». 
Trebamo biti Bogu zahvalni što su progoni većinom prestali, ali 
trebamo također biti spremni na nove izazove. Prisjetimo se što su 
Kristu činili nakon što su ga uhvatili na Maslinskoj gori: «A ljudi koji 
su Isusa čuvali udarajući ga poigravali se njime i zastirući mu lice, 
zapitkivali ga: ‘Proreci tko te udario! ’ I mnogim se drugim pogrdama 
nabacivali na nj.» (Lk 22, 63-65). 4 Matej u svom Evanđelju također 
donosi, prije nego je Krist primio križ na sebe zanimljivu rečenicu: 
« Pošto ga izrugaše, svukoše mu plašt, obukoše mu njegove haljine 
pa ga odvedoše da ga razapnu.» (Mt 27,31). Zatim Matej nadalje 
o muci donosi: « ‘Ako si Sin Božji siđi s križa!’ Slično i glavari 
svećenički s pismoznancima i starješinama, rugajući se, govorahu: 
‘Druge je spasio, sebe ne može spasiti! Kralj je Izraelov! Neka sada 
siđe s križa pa ćemo povjerovati u nj! Uzdao se u Boga! Neka ga 
sada izbavi ako mu omilje! Ta govorio je: ‘Sin sam Božji! ” Tako ga 
vrijeđahu i s njime raspeti razbojnici. » (Mt 27, 41-44) 

Vidimo da je mučeništvo ismijavanjem prisutno i u Kristovoj 
muci, usko je povezano, a usuđujem se reći isprepleteno s krvnim 
mučeništvom. 

Ne bih . Želio ’ na § laš avajući današnje bijelo mučeništvo, 
zaboraviti i istisnuti iz pamćenja XX. stoljeće koje papa Ivan Pavao 
II. naziva «veliko stoljeće kršćanskih mučenika, kako u Katoličkoj 
Crkvi, tako i u drugim kršćanskim crkvama i zajednicama». XX. 
stoljeće bez obzira na nove prilike, napredak i pozitivne aspekte 
koje je pružilo, bilo je mračno stoljeće. Novost znanosti i tehnike 
ponekad je stavljena na uništenje čovjeka, pa čak i naroda. U 
određenim trenucima izgubio se osjećaj za ljubav, zaboravilo se na 
samog Boga. Razni «izmi» vladali su dvadesetim stoljećem. Npr. 
krajni cilj komunizma bio je iskorjenjivanje vjere, a po učenju 
Marksizma, dok ne bude posve iskorijenjena, vjera je privatna stvar 


4 Matej (26, 57-68) i Marko (14, 53-65) spominju slična zlostavljanja (ismijavanja) 
vrijeme dok je Isus bio pred Velikim vijećem. 

svakog građanina, a Crkva mora biti rastavljena, ne samo od države, 
nego i od društva. 5 

Danas je bijelih mučenika mnogo. Oni su u svakodnevnom životu 
nastojali i nastoje živjeti vjeru usred svijeta kulture koji im nije 
sklon i koji nije na njihovoj strani. Čest je slučaj da takve progone, 
uhićuju, izlažu raznim političkim, vjerskim, rasnim i staleškim 
pritiscima i diskriminaciji. Ljudi koji to podnose kao svjedočanstvo 
za Krista imaju snažan karakter i veliko pouzdanje u volju Božju te 
srce puno ljubavi i praštanja. Bijeli mučenici nisu nikakvi nad-ljudi. 
Oni su žene i muškarci, ljudi poput nas, koji su slijedili i slijede 
putove ljubavi u svakodnevnom životu. Bili su ili jesu proganjani 
s posla, prijetilo im se, dovodilo na rub egzistencije, slalo ih se 
u psihijatrijske ustanove, tjeralo ih se u «geta», oduzimala im se 
sloboda, ali oni su uvijek bili i jesu «ludi u Kristu». Za svoju vjeru 
su progonjeni, a sve u ime neke druge vjere (ateizam). 

Na kraju bih završio u shvaćanju mučenika pape Ivana Pavla II. 
koji kaže da mučenik «nije samo onaj koji je ubijen ‘in odium fidei’, 
već se taj pojam proširuje. Tako se mučenicima smatraju oni koji su 
sve do žrtve života ‘vjerni čovjeku’, oni koji su ‘mučenici kršćanske 
ljubavi’, oni koji su ‘mučenici pravednosti’, oni koji su ‘mučenici 
istine’ te oni koji su ‘mučenici mira’. Mučenik je - kako je još 1983. 
napisao Karl Rahner - ‘također onaj koji trpi u aktivnoj borbi za 
potvrdu svojih kršćanskih uvjerenja. ’» 6 

fra Mijo Šabić 


5 Glas Koncila, br. 5, 17. listopada 2004. prilog: Mučeništvo, str. 9. 

6 Isto str. 13. 

Tek onda kad potamni lažni sjaj i jenja omamljujući čar 
zavodničkih laži, zasvijetlit će ono istinsko što ležaše pod pepelom 
naših sljepoća. Gomila traži goleme stvari i važne događaje da 
nazre ono veliko, stoga ih mame senzacije, dokle veliki duhovi u 
onom neznatnom ugledavaju božansko. Toliki, postvareni i izjedeni 
nesnalaženjem, nezasitno troše riječi u govoru ni oko čega, jer samo 
odabranima dostaje pjesma ili slika da otkriju ono bitno. No, svaki 
autentični govor, dalek brbljanju, učenik je trajne škole slušanja. 
Veliki dar mnogo duguje pomnom primanju. Pjesnik kao “ čuđenje 
u svijetu” (Šimić) nije tu poradi sebe sama, jer pjesma nije solilokvij 
ma kako subjektivna bila. Svaki pjesnik jest učitelj čuđenja. On 
nas uči da vidimo budeći u srcu gledate lja-čitatelj a suosjećajnost 
sa stvari koju pjesma obznanjuje, potičući solidarnost sa sudbinom 
koju pjeva. Ono što je gluhi za glazbu, slijepi za slikarstvo, to je 
ravnodušni za poeziju. Stoga sve ono što umno zbori nužno potresa, 
zbunjuje, slama uobičajena viđenja i odnošenja u svijetu. Pjesničko 
poslanje jest osigurati među ljudima “vrlinu prisutnosti u svijetu” 
( C. Blanchet) tj. ono što Holderlin naziva “pjesnički nastanjivati 
zemlju u prisnosti sa svime što jest, naspram ontološkom rascjepu 
(divisio mundi) kojeg stvara demon tehnicizma i koristoljublja. Svako 
čuđenje počinje od svog legitimnog empirijskog tla (svakidašnjih 
stvari i pojava) nad kojima misaono zida apstraktnu problematiku, 
carstvo uvida, koji prodiru kudikamo dublje od onoga što pruža opoj 
navika ili uvriježeni susretaj sa svijetom. Genij nužno ima drukčije 
oči, oči za još neznano, oči za neviđeno. Bez njega čovječanstvo 
ostaje obneviđeno. Čuđenje apokaliptički razotkriva ljusku naših 
predrasuda, nedomišljenih, preuzetnih sudova i pušta stvari govoriti 
o njima samima, gdje čovjek nosi ulogu onog u otvorenosti dosluha 
prema riječi svijeta. Pjesma je objaviteljska, u njoj progovara nešto 
što je iznad uobičajenog viđenja- objava smisla. Ona zahtijeva 
našu raspoloženost, raz-položaj za ono što nam se u njoj otvara u 
svojoj istini, kao i odlaganje poznate nam priručnosti kojom stvari 
uzimamo radi nečega drugog skrivajući time njihov pravi smisao. 
U tome je bit bezinteresnosti čuđenja. Fenomeni govore tako da 
se iz njih mogu izvući onotološke konzekvencije; ništa nije toliko 
maleno da ne može sobom kazati nešto veliko. Cvijet umije reći 
svu ljepotu svijeta, a suza svu njegovu tugu i izgubljenost. Samo 

glupači vide banalnosti. Umjetnik pozna svu ozbiljnost svijeta. 
On dotiče njegov korijen dublje no sve znanosti koje grebu po 
površju činjeničnog i žive u varljivoj samorazumljivosti izvjesnog. 
U naizgled subjektivnom doživljaju odslikava se cjelina, totalitet 
bitka. Istina umjetničke raspoloženosti jest otvorenost za smisao 
sveobuhvatnoga, a ne nekakav - izam inih varijanti “estetskih” 
doživljaja zabravljenih u zamak subjektivizma i proizvoljnih ukusa. 
Umjetnost nije gastronomija koja dopušta neobvezanto raspredanje 
o sviđanjima: laissez fair, laissez passer. Nije tu riječ o vlasititosti 
viđenja nego o otvorenosti da se vidi, prepuštenosti objavi koja 
dolazi s onu stranu jastva po umijeću čovjeka da se iščuđava koliko 
mu svijet i bitak mogu reći tj. koliko je sam sebi nedostatan. Otud 
sva umjetnost otvara mjesto Bogu. 


Pjesnik neznatnih stvari 

“Što je pjesnik? 

Nesretnik koji krije duboke boli u svome srcu, 
ali čije se usne tako oblikovane da, kada jecaju 
i krici prelaze preko njih, 
to odjekuje kao lijepa glazba. ” 

(Kierkegaard) 

Šop je veliki pjesnik malenih stvari koje genijalnim prisnim 
izrazom uskrisava iz sjene prezrenosti, iz groba nevažnosti. On 
ljepotom pjesme ovjenčava nama svakodnevne stvari poput: vrata, 
krova, okna, plasta, školske klupe, cvrčka, pijetla, psa čuvara, 
mlinova, kišobrana, bakinih naočari... Njegove zbirke predstavljaju 
riznicu uvida koji “uče drukčije gledati” (J.Conrad). Taj bosanski 
latin i odvjetnik očituje vlastitom poezijom “volju da se vidi i volju 
da se dade vidjeti kao neposredno pjesničko djelovanje” (P. Eluard). 
Naspram pjesnicima koji su mastila trošili opjevavajući velike bitke 
i značajne događaje, dične junake, ljepotice i slavne, drevne gradove, 
Šop nam izgleda kao genij malenosti i subrat prezrenih, odbačenih, 
marginaliziranih ljudi. Taj pjesnik zalazi u tihe kolibice, mračne 
podrume, šutljive mansarde, skromne štalice, seotska ognjišta... 
Strani su mu dvorci, kolajne, bljeskovi mačeva i velebnosti trgova. 
Uostalom, njegov Krist nije onaj Kranjčevićev gnjevni revolucionar 
na barikadama već onaj evanđeoski, ponizni, samoopljenjeni Bog 
koji se utjelovljenjem lišio majestetskog trona i nepristupačnog 

svjetla jahvizma. To je Isus koji s poderanim potplatom zalazi u 
domove, krčme, sirota predgrađa među bijedne, tužne i umorne, koji 
kuša teret naših svakodnevlja bez hvastanja aureolom. Čitajući Šopa 
mi zaboravljamo teret naših bora i premorenost godina vraćaj aući se 
u idiličnost dječjeg, naivnog viđenja svijeta kojem je sve nepoznato, 
neobjašnjeno i svježe. Jednostavnost stvarnosti ovaj poet ne iznosi 
baroknošću stila, on ne pati od vratolomnih formulacija niti kićenih 
figura samodopadljive retorike. Njegov je jezik prost i bistar poput 
stvari o kojima pjeva. Zaista, takova, naoko, siromašnost bubri 
od bogatstva plemenitosti pristupa i poniznosti. U tom pjesniku 
leži nešto blisko Asiškom siromahu čiju duhovnu jednostavnost 
i čistoću dijeli kao i zanos nad onim običnim poput brata sunca i 
sestrice smrti. Frangeš je zbilja imao pravo kad je pisao o Šopovom 
“čednom kršćanstvu” i njegovom poimanju prirode kao “golemog 
posestnnstva”. Taj je samotnik čuvao udivljenje za svako stvorenje 
koje kao plod Ljubavi traži brižnost za sebe. On ih udomljuje u tihi, 
ponizni svijet svojih pjesama. Ta ljubav za stvoreno ima svoje naličje 
u Sopovu elegičnom plaču nad propašću, konačnošću svih stvari, 
odnosano u strahu pred ništavilom. (Uzmimo npr. pjesme poput: 
Tuga za starim cvrčkom, Monumentum perenne, Smrt moje bake, 
Mrtvi mlinovi, Molitva za mrtvu ulicu). Otud i snatrenje pjesnika 

0 sjedinjenju s kozmosom, utopeljnošću u sveobuhvatno kojim se 
čovjek “preobražava u svelik” i biva “građaninom svemira”. On 
teži sve spasiti od suvišnosti, uklopiti u trajnost i višu svezu. Šop se 
u svojim Astralijama otkida od antejskog kompleksa geocentrizma 
oprašatajući se od prolaznosti punoj nesuglasja, nemira i praznine 

1 poput Ujevićeva Vasionca zbori : “ Uske su mi ove male zemlje/ 
kratke su mi moje bijele ruke. / ...Kroz ocean neba ja sam ronac/ 
Mjesečić i sunčić, Vasionac/ mene pravo samo zvijezde paze.” 
(usp. Uobličenje u svelik, Smirenje u svetežinstvu, Nedohod, 
Otkriće pred uzlijet). Poetsko oko čuđenjem ubire iz svijeta sve ono 
što svjedoči o uzvišenome čineći to, paradoksalno, zaustavljajući 
pažnju na onome naizgled prizemnom, običnom sa imaginacijom 
koja neugledno preobražava u veličanstveno. Iz onog malenog, za 
oko svijeta odviše prostog, izbija ukaz o Transcedenciji, a samim 
time i neutemeljenost ljudskog mnijenja koja toliko toga odbacuje 
kao nepriznato, suvišno. 


Hrvoje Petrušić 

Prvi i najvažniji dio filozofije 
njezina je primjena u životu. 

To je najvažnije. 

Epiktet 

Početak je filozofskih kafića u Francuskoj, a ideja potječe od 
francuskog filozofa Marca Sauteta. Mare se inspirirao na radu Gerda 
Aschenbacha na području praktične filozofije. U Francuskoj je kafić 
ekvivalentan značenju koje je imala Agora u Ateni, kupke u Rimu; 
takvo društveno značenje ima francuski kafić u izlaganju filozofije 
u javnosti. 

Mare Sautet pokušao je pronaći i održati ravnotežu između dva 
ekstrema: s jedne strane terapijske seanse, a s druge nešto što bi 
nalikovalo profesionalnim kolokvijima. Dobro su došli profesionalci 
i oni koji to nisu. Rasprave su strukturirane tako da daju prisutnima 
mogućnosti izreći svoja uvjerenja. 

Filozofski su kafići otvoreni svima. Oni su prijateljsko mjesto 
gdje ljudi mogu raspravljati o zajedničkim ili vlastitim idejama uz 
šalicu kave. Tu se teži potaknuti „filozofske trenutke”, prijeći od 
jednostavnog mišljenja na analizu zajedničkih koncepata, dekodirati 
različita mišljenja na način zajedničkog i pojedinačnog traženja. 

Evo nekoliko temeljnih pravila u filozofskim kafićima: 

- moderator prihvaća temu razgovora koja dolazi od 
sudionika 

- ne postoji ,,a priori” 

- moderator pažljivo sluša, koristi svoje znanje da bi mogao 
voditi raspravu te povećava razvoj analize s prisutnima 

- svi slušaju dok jedan govori 

Temeljne su oznake filozofskih kafića: 

- otvoreni su svima 

- stimuliraju slobodu i poštuju socijalno-ekonomsku pozadinu 

-javno su mjesto gdje se svaka tema može raspraviti s različitim 

sudionicima 

Filozofski su kafići mjesto gdje postoji stvarna mogućnost 
filozofiranja. Tijekom javnih rasprava filozofija može pokazati 
ljudima njihove predrasude te ih poučiti da razmišljaju filozofski, 
kritički. Može pomoći ljudima razvijati svoje mišljenje, postavljati 

mnoga pitanja o različitim aspektima života i pokazuje im kako da 
se s njima suoče. 


Iako za pohađanje takvih razgovora nije potrebno nikakvo 
filozofsko znanje, ipak je dobro da se netko posluži kakvom 
filozofskom literaturom kako bi bio sto učinkovitiji u raspravi 
Polazi se od pretpostavke kako je svaki čovjek po naravi filozofi kao 
takav željan filozofiranja. Ovo je mjesto za takve. Ljudi su reagirali 
tako što su pohrlili u filozofske kafiće, a ideja se ubrzo proširila 
po svijetu. Tu su dobili uvid u širinu problematike koji prije nisu 
imali. Raspravlja se ozbiljnije, nego u medijima i javlja se volja 
za produbljivanjem tematike čitanjem. Čovjek žudi za znanjem, 
dijalogom, raspravom. Uživa u tome da može smisleno formulirati 
mišljenje i čuti reakcije. Filozofija izvan životnih problema teško 
može rješavati životne probleme, ne može doživljavati reakcije 
ljudi. Upravo se na ovakvim mjestima otvara prostor za raspravu i 
dijalog. 

Bernard R. Roy kaže da je ono što su Aschenbach i Sautet 
učinili dobro za filozofiju. Uloga je animatora krucijalna. Ako su 
on ili ona profesionalni filozofi, tada će biti sposobni prepoznati 
vrijednost nevažnih uvida. Filozofska vrijednost debates de cafes 
nalazi se u mogućnosti animatora da integrira popularnu raspravu 
u profesionalnu. Mare Sautet je nakon svake debate zapisivao 
probleme dodirnute tijekom rasprave. Nije li ovo put filozofskog 
napretka? 

Većina je filozofskih kafića počela s akademskim filozofima koji 
su ostali na sveučilištima. Bernard R. Roy kaže kako očekuje da će 
jedan broj profesionalnih filozofa čekati i pratiti razvoj događaja. 
Misli da su previše zaposleni radeći na sveučilišnim katedrama ili 
samo čekaju svoju pravu priliku da se predstave. Javne su rasprave 
još mlade i ne može se reći koliko ih akademski krugovi odbacuju, 
a koliko podupiru tu ideju. Filozofski kafići trebaju akademsku 
filozofiju, i obrnuto, akademska filozofija treba filozofske kafiće 
kako bi se međusobno nadopunjavali. 

Jesu li filozofski kafići mogući i u drugim zemljama? Kako smo 
vidjeli kafići u Francuskoj imaju vrlo važno društvenu vrijednost te 
su kao takvi pogodni za javne razgovore sa filozofima. Zato Bernard 
R. Roy smatra kako bi trebalo naći socijalni ekvivalent francuskim 


kafićima u Americi. Praksa pretpostavlja društvenu potporu. Zbog 

toga on predlaže četiri moguća kandidata: trgovačke centre, kavane 
(coffee-house), knjižare i na koncu Internet. On kao pravi ekvivalent 
francuskim kafićima u Americi vidi kavane. One pripadaju Američkoj 
kulturi i tu bi se mogli voditi filozofski razgovori. 

Profesor Martine Lindquist održao je jednu takvu debatu u kavani 
u Broollynu. Takve su kavane svakodnevno otvorene svakome u 
Americi. 

Na pitanje imaju li budućnost filozofski kafići u Americi, Paul 
Applebome odgovara Kierkegaardovim „možda”. 

Možemo se zapitati koji bi socijalni ekvivalent filozofskim 
kafićima bio u Hrvatskoj? 

Na koncu možemo reći kako su filozofski kafići potrebni i korisni 
jer ljudima daju nove uvide, potiču ih na mišljenje, na kritičko 
prosuđivanje stvari, uče ih sučeljavati svoje mišljenje sa suprotnim, 
a da to ne prijeđe u svađu. Na koncu, uče ih vođenju rasprava. 


Fra Ivan Macut 

Sastavljeno prema: 

1. The philosophical value of coffee-house debates, Bernard R. 
Roy, www. gksdesign.com/bemardroy/aspcpcafephiloarticle.htm 

2. Very Espresso Philosophy, by. Paul Appleboune, www. 
geocites.com/Athens/Fomm/5914/press/espresso.htm 

3. FAQ about Cafe Philo, based on S. Palmaquist (HK) FAQ 
text, http://philos.org/faq.htm 

FILOZOFSKA SAVJETOVALIŠTA 

Velika se zla ne nalaze toliko u stvarima, 
već u krivoj procjeni koju imamo. 

Čovjek treba mijenjati procjene stvari. 

Seneka 

Dr. Gerd Achenbach otvorio je 1981. godine u Njemačkoj prvo 
filozofsko savjetovalište. Danas se takva savjetovališta nalaze 
diljem Europe i svijeta: Nizozemska, Kanada, Norveška, Austrija, 
Švicarska, Izrael, Velika Britanija, SAD, Japan i dr. Ideja kako bi 
filozofija trebala biti pomoć ljudima u boljem shvaćanju samih sebe 
i njihova svijeta dolazi iz antike. 

Već je Epikur okarakterizirao filozofiju kao „terapiju duše”. 
Govorio je kako je filozofski argument beznačajan ukoliko ne 
umanjuje ljudsku patnju. Za stoike filozofija je bila učiteljica 
umjetnosti življenja. Ludwig Wittgenstein pitao se što koristi 
studij filozofije ukoliko ti ne poboljša mišljenje o važnim pitanjima 
svakodnevnog života. John Dewey kaže kako će filozofija pokazati 
svoju istinsku vrijednost tek onda kada stupi u kontakt s problemima 
čovjeka. Filozofski savjetnik ima volju prihvatiti izazov i izvesti 
filozofiju iz akademskih dvorana u stvarni svijet. 

Filozofski savjetnik mora imati barem magisterij iz filozofije. 
Takav će se filozof tijekom svoga studija usmjeriti na praktičnu 
filozofiju. Zato će on biti bolje pripremljen za dijalog o specijalnim 
filozofskim problemima kao što su smisao života ili pitanje ispravnog 
i pogrešnog, nego terapeut koji je poučen u psihologiji. 

Mnogi filozofski savjetnici oklijevaju filozofsko savjetovalište 
nazvati „terapijom” zato što filozof savjetnik ne daje dijagnozu 
klijentu što opet ne znači da filozofsko savjetovalište nema terapijske 
učinke. Wittgenstain je rekao kako filozofija ima učinka u terapiji 
„intelektualnih bolesti”. 

Filozof savjetnik ne manipulira klijentovim mišljenjem te ga 
ne navodi da prihvati nekakvu djelomičnu filozofiju kao „Istinu”. 
Naprotiv, filozofski mu savjetnik pomaže da bolje vidi svoju 
situaciju, da mu se prošire obzori gledanja. 

Sto žele filozofski savjetnici? Žele otvoriti prostor da ljudi mogu 
razgovarati o onom što im nije jasno. Žele izbistriti pojmove. Čovjek 
je po naravi filozof, ima svoju viziju svijeta, čovjeka, vjere... Tu 

dolazi do nejasnoća pa je potrebno pomoći mu da razumije, da 
promijeni viziju i riješi poteškoće. 

Filozofsko savjetovalište nije mjesto liječenja, terapije, već 
mjesto razgovora s filozofom. 

Postoji nekoliko temeljnih postavki: 

a) Filozof se treba prilagoditi onome tko dolazi k njemu i 
svakoga tretirati na drugačiji način. 

b) Treba nastojati razumjeti čovjeka, pomoći mu da zavoli 
mudrost, spoznaju. U tom kontekstu treba razumjeti da filozofsko 
savjetovalište ne radi na podsvijesti, prošlosti, već radi na razgovoru, 
na osmišljavanju 

c) Nema nijednog jasnog i unaprijed određenog cilja koji bi 
trebalo primjenjivati. Filozof ne smije htjeti promijeniti klijenta. 

d) Filozof želi pomoći klijentu proširiti njegove obzore, okvir 
vlastite prošlosti, povijesti i života i pružiti mu prikladna sredstva. 

Achenbach donosi sliku čovjeka na brodu. Nastupi oluja i 
pokvare mu se instrumenti, gubi kontrolu nad brodom. Dolazi filozof 
koji ga upućuje kako se upravlja brodom i instrumentima te stoji sa 
strane i promatra. Kad ovaj ovlada situacijom, filozof odlazi. 

Navodimo jedan od životnih problema s kojima ljudi dolaze 
u filozofska savjetovališta: žena se tuži na nedosljednost ljubljene 
osobe. Ponekad joj je drag i ljubazan, a ponekad se čini hladan i 
dalek. Početak je bio pokazati joj kako ima nerealna očekivanja. 
Prekretnica se dogodila kada je to uvidjela. Naime, shvaća kako je 
osoba kompleksna i kako se ne smije tako usko promatrati. Kad se 
promijenila njezina percepcija gledanja na prirodu osobe, naučila 
je prihvatiti dobru stranu ljubljene osobe i manje se uzrujavati na 
njezine nedostatke. 

Iako filozofiju prati glas apstraktnosti i analitičnosti, ona može 
pomoći u rješavanju osnovnih ljudskih životnih poteškoća kao što 
su: depresija, nesretni ljubavni život i dr. Shankara, hinduistički 
filozof, donosi sljedeći primjer: „Hodam kroz vrt i vidim zmiju. 
Automatski osjećam strah. Međutim, kad bolje pogledam, vidim da 
je to zapravo dio konopa. Moj strah nestane.” Ovaj nam primjer 
govori kako emocije pretpostavljaju naše uvjerenje i ideje, one su 
uključene u naš pogled na svijet, dio su cjelokupne konstrukcije koju 
radimo od naših pojedinačnih trenutaka. Naš se emocionalni život 

temelji na nevidljivim korijenima, vjerovanju da može biti doveden 
do svjetla, istraživan, propitivan i promijenjen. 

Sto znači filozofska pomoć čovjeku s problemom možemo 
vidjeti u misli S. Kierkegaarda koji kaže kako bi uistinu pomogao 
drugoj osobi, mora moći razumjeti više nego ona, ali ipak najprije 
razumjeti ono što ona razumije. Ako to ne mogu učiniti, moje 
nadmoćnije znanje ne može joj pomoći. Ako ipak koristim svoje 
nadmoćno znanje, tada je to zbog toga što sam tašt i ohol i zapravo 
u temelju moje pomoći stoji moja želja da budem nadmoćan nad 


< 


njom. Istinska pomoć počinje ljudskim činom; pomoćnik mora biti 
ponizan pred onim kome želi pomoći i shvatiti da pomoći ne znači 
upravljati, već služiti. 

Teško je reći koliko profesionalnih filozofa radi danas u 
filozofskim savjetovalištima. Unatoč tome što su filozofska 
savjetovališta raširena diljem svijeta, na području Republike 
Hrvatske zasada nema niti jedno. Nadamo se kako će se u bliskoj 
budućnosti otvoriti pokoje takvo savjetovalište i na našim prostorima 
što će biti pomoć ljudima koji imaju životne poteškoće, a ne žele da 
ih se zbog toga smatra bolesnima, da ih se patologizira. 

Već je Schopenhauer rekao da onaj tko ima hrabrosti ne ostaviti 
bilo koje pitanje skrivenim ima snagu za filozofiranje. Ono što ljudi 
koji imaju životne probleme trebaju jest razgovor s nekim tko će ih 
razumjeti, tko će im moći pomoći u njihovu rješavanju, a upravo to 
pružaju filozofska savjetovališta. 


Fra Ivan Macut 


Sastavljeno prema: 

1. What is philosophical counseling?, Peter B. Rabbe, www. 
erraticmpact.com 

2. A philosophical practitioner’s notebook of quotations, 
compiled by Shlomit Schuster, www.geocites.com 

POLUGA ZA VODE 

(PRIMJENA SOCIJALNOG NAUKA CRKVE) 


Zemlju si stavio na stupove njene: 
Neće se poljuljati u vijeke vjekova, 
Pokrio si je vodama bezdanim ko ‘ haljinom , 
Iznad bregova stajahu vode... 

Ps 104 

Svijet se mijenja, a tako i čovjekova predodžba o svijetu, 
čovjekova vizija svijeta. Stoljećima su ljudi vjerovali daje Zemlja u 
središtu svemira, čvrsta i nepomična. Stoga nije čudno daje veliki 
antički učenjak Arhimed smatrao kako su mu potrebni samo velika 
poluga i čvrsto uporište za pokretanje središta svemira, Zemlje. 
Otada se slika svijeta promijenila, znanost je dokazala daje Zemlja 
tek jedan od mnogobrojnih planeta, da ona nije ni središte svemira, 
a ni nepomična, već da kruži oko Sunca koje je opet tek jedna od 
milijardi zvijezda koje postoje u našoj galaksiji. Svijet se, dakle, 
mijenja, čovjekova se vizija svijeta mijenja, a tako i čovjek koji je 
tek jedno od mnoštva živih bića koje obitavaju na našem malenom 
planetu. 

Vode u postmodernoj 

V 

Čovjek je zanimljivo biće. Od primitivnog primata tijekom 
milijuna godina evolucije razvio se u biće prisutno na svim 
meridijanima i paralelama, ovladao je mnogim prirodnim silama, 
postao najveći potrošač Zemljinih bogatstava, sagradio ogromna 
zdanja: zgrade, prometnice, spomenike... 

Tijekom povijesti nastale su tako i različite civilizacije, kulture 
koje se smjenjuju na pozornici svijeta, od starih Sumerana, preko Grka 
i Rimljana pa sve do današnje, kako mnogi vole reći, postmodeme 
koja više nije kultura jednog naroda koji se uspio nametnuti ostalima, 
nego je to kultura cijelog svijeta, cijelog čovječanstva, svih naroda 
Zemlje. 

Mnogo je stvarnosti koje označuju postmodemu kulturu: 
relativizam, pluralizam, individualizam, globalizacija... 

Upravo zbog sveprisutne globalizacije mnogi smatraju svijet 
velikim selom. Danas je, naime, tehnologija komunikacije između 

ljudi tako dobra da više nema nedostupnih i dalekih krajeva. 
Svakodnevno su nam dostupne nebrojene informacije do kojih 
možemo doći pomoću različitih medija. Tako gotovo nema kutka 
svijeta koji nam nije poznat, nema događaja o kojem nismo 
informirani. No, globalizacija ima i negativne strane koje su 
najočitije na gospodarskom području. Nekolicina bogatih zemalja 
kontrolira većinu svjetskog bogatstva. Tome posebno doprinose 
velike korporacije koje ne dopuštaju manjim tvrtkama iz manje 
bogatih i siromašnih zemalja da se probiju na svjetsko tržište, već 
održavaju svim mogućim sredstvima svoj monopol na istom tržištu 
čime rijeku novca usmjeravaju „na svoj mlin”. U svemu je još 
najgore to što se čini kako su čovjeku današnjice svezane ruke, tj. 
mišljenje je da „običan čovjek” danas ne može učiniti ništa kako bi 
promijenio situaciju na bolje. 

Međutim, valja reći da stvarnost ipak nije tako negativna. 
Čovjek, svaki čovjek, može učiniti nešto za promjenu stanja u svijetu. 
Svakom je čovjeku dostupna poluga kojom može pokrenuti stvarnost 
u pozitivnom smjeru. Kako je to moguće ostvariti, želimo pokazati 
upravo na primjeru voda koje su također, kao uostalom i svekoliko 
stvorenje, dio postmodeme kulture zahvaćene globalizacijskim 
vrtlogom. 


< 


Od Projekta Družba Adria do Deklaracije o gospodarenju 

vodama 

Možda će netko od vas biti iznenađen ovim pothvatima 
kad sazna da su ih pokrenuli i da ih vode franjevci. Iako je ove 
inicijative pratila svojevrsna medijska blokada, Vijeće franjevačkih 
zajednica (dalje u tekstu VFZ) i druge dobronamjerne udruge 
predvođene Franjevačkim institutom za kulturu mira uspjele su 
u javnosti pokrenuti raspravu o životno važnim i gospodarsko- 
strateškim pitanjima za Hrvatsku, a posredno i za druge zemlje u 
duhu međuljudske solidarnosti. 


• Projekt Družba Adria 

Prvi veliki problem vezan uz vode na našem području svakako 
je projekt Družba Adria. Riječ je o Sporazumu o podršci projektu 
integracije naftovoda Družba Adria koji su 16. prosinca 2002. god. u 
Zagrebu sklopili predstavnici vlada šest zemalja: Rusije, Bjelorusije, 

Ukrajine, Slovačke, Mađarske i Hrvatske. Time su vlade omogućile 
integraciju postojećih naftovoda u jedinstven sustav Družba Adria 
koji bi se trebao protezati u dužini od 3200 km, od ruske Samare 
do tankerske luke i terminala za pretovar nafte u Omišlju na Krku. 
Prema tom sporazumu, od početka 2004. godine, trebala bi se ruska 
nafta i tranzitna nafta ostalih zemalja uključenih u sporazum izvoziti 
preko Omišlja na svjetsko tržište. Predviđen je i godišnji prihod 
Janafa (Jadranskog naftovoda) od 50 do 80 milijuna dolara. 

Problematika je ovog projekta višeslojna. S ekonomske strane 
upitna je, najblaže rečeno, isplativost tog projekta. Usporedimo 
li prihode od turizma (godine 2000. samo je Primorsko-goranska 
županija ostvarila prihode od 800 milijuna dolara) s eventualnim 
prihodima od ovog proj ekta, lako uočavamo da se radi tek o neznatnoj 
zaradi ako se ti prihodi uopće i mogu nazvati zaradom. Naime, šteta 
koju bi taj projekt proizveo na ekološkom području mnogo je veća 
od bilo koje zarade, pa makar se radilo i o milijardama dolara, a ne 
o milijunima. 

Ekološka je problematika mnogo ozbiljnija. Broj tankera u 
Jadranskom moru povećao bi se s 80 na 200 godišnje. Za prijevoz 
nafte koristili bi se tzv. supertankeri (tankeri goleme nosivosti) 
čime se doduše smanjuje broj tankera, ali se povećava opasnost od 
havarija koje bi dovele do ekoloških katastrofa silnih razmjera. Još 
su veći problem tzv. balastne vode. O čemu se radi? Tanker, kad 
ne prevozi naftu, mora biti opterećen balastnim vodama kako bi 
mogao ploviti. Tankeri koji bi dolazili u Jadran ispuštali bi balastne 
vode u Jadransko more kako bi mogli primiti naftu iz naftovoda 
te je transportirati na svjetsko tržište. Te balastne vode koje bi 
oni ispuštali, donosili bi iz dalekih mora koja su po biološkom i 
kemijskom sastavu bitno drukčija od Jadranskog mora što bi sigurno 
dovelo do uništavanja domaćeg ekosustava i biološkog svijeta. S 
druge strane, nisu u opasnosti samo morske vode, nego i kopneni 
ekosustav. Postoji opasnost i od oštećenja cijevi naftovoda kojima 
se nafta transportira do mora. 

U kritici projekta Družba Adria prvi se put okupilo 28 ekoloških 
udruga pod nazivom Zeleni forum. U osudi tog projekta priključili 
su im se i brojni hrvatski intelektualci i različite udruge. Ovdje 
posebno želimo istaknuti djelovanje radnih tijela VFZ-a predvođenih 
Franjevačkim institutom za kulturu mira koji su 14. studenog 2004. 

god. uputili pismo Hrvatskom saboru i Vladi Republike Hrvatske 
u kojem izražavaju zabrinutost da se hrvatskoj javnosti nije jasno 
ukazalo na sve segmente projekta Družba Adria, a posebno na 
opasnosti koje taj projekt donosi za naš ekosustav. Stoga se u pismu 
traži da se javnosti podnesu svi relevantni podaci o tom projektu 
čime bi se omogućilo građanima da imaju potpuni uvid u problem 
i da sukladno tome reagiraju. Franjevačke su zajednice posebno 
upozorile da nijedan parcijalni interes ne smije prevladati nad 
javnim interesom i općim dobrom, a Jadransko more spada upravo 
u opće dobro i interes Republike Hrvatske i njezinih građana. 

Mjesec dana kasnije, 13. prosinca 2004. god. predstavnici 
različitih katoličkih udruga, pokreta i svjetovnih redova uputili 
su još jedno otvoreno pismo Hrvatskom saboru i Vladi Republike 
Hrvatske. U tom je pismu još jednom izražena ogorčenost zbog toga 
što javnost nije obaviještena o cjelokupnoj problematici spornog 
projekta. Svi potpisnici tog pisma izričito su zatražili da Republika 
Hrvatska istupi iz tog sporazuma. 

S radošću možemo istaknuti da je projekt Družba Adria 
obustavljen te da će se najvjerojatnije u sljedećim mjesecima i u 
potpunosti okončati. 


• Problem privatizacije voda 

Ovaj nas problem vraća nekoliko godina unazad, u proces 
privatizacije drugih gospodarskih subjekata u kojem je tek 5 % 
poduzeća legalno privatizirano. Slično se događa i danas s dodjelom 
koncesija za gospodarenje izvorima voda. Većinom se dodjele tih 
koncesija događaju „ispod stola”, tj. skrovito, nelegalno, bez javnog 
natječaja što čini upitnim njihovo opće društveno i javno dobro. 

Još veći problem predstavlja činjenica da Republika Hrvatska 
nema jasnu gospodarsko-političku viziju o održivom razvoju i 
pravičnom gospodarenju vodom koja je strateški važno prirodno 
blago. Upravo zbog nedostatka razvojnog programa na razini 
države o gospodarenju vodom, moguće su raznorazne malverzacije 
na već spomenutom području. 

Stoga su povjerenstva VFZ-a koja predstavljaju svih devetnaest 
ženskih i muških franjevačkih zajednica (provincija), kao i 
Franjevački svjetovni red, Franjevačka mladež i Franjevački 
institut za kulturu mira 27 . veljače 2005. god. uputili otvoreno pismo 

Hrvatskom saboru i Vladi Republike Hrvatske u kojem su skrenuli 
pozornost navedenim državnim tijelima na problem voda koji je 
jedan od najvećih svjetskih problema. Često se u današnjem svijetu 
vode ratovi za vodu, čak se može govoriti o svojevrsnom hladnom 
ratu za vodu koji neki nazivaju novim oblikom imperijalizma u 
procesima globalizacije. Žrtve tog rata redovito su siromašne, 
zadužene zemlje kao što je i Hrvatska. U tom ratu za vodu glavnu 
riječ vode strane kompanije, koje se domognu koncesijanad izvorima 
voda zahvaljujući međunarodnim monetarnim ustanovama, a koje 
svoje zajmove siromašnim zemljama uvjetuju donošenjem zakona 
koji omogućuju takvu privatizaciju voda. 

Hrvatska se po bogatstvu prirodnih izvora vode nalazi na 5. 
mjestu u Europi, a na 42. mjestu u svijetu. Voda, „nafta 2 1 . stoljeća”, 
unosan je posao velikim međunarodnim korporacijama. Budući da 
je Hrvatska opterećena ogromnim vanjskim dugom, vrlo bi lako 
mogla postati plijenom pohlepnika, bilo stranih bilo domaćih. 

U navedenom pismu izričito se traži od Vlade i Sabora 
Republike Hrvatske da donesu opći moratorij na dodjelu koncesija 
za gospodarenje vodom i za zbrinjavanje otpadnih voda koji će 
vrijediti dok se ne izradi razvojni plan s dugoročnom vizijom o 
gospodarenju vodom. Naime, vode su „opće dobro koje zbog svojih 
prirodnih svojstava ne mogu biti ni u čijem vlasništvu” te „kao opće 
dobro imaju osobitu zaštitu Republike Hrvatske”, piše u Zakonu o 
vodama. Također se traži da se koncesije daju uz javne natječaje te 
da budu strogo zakonski regulirane kako ne bi došlo do zlouporaba 
kakvih je bilo u nekim zemljama Južne Amerike (Argentina, 
Bolivija) i Afrike (Gana, Južnoafrička Republika). 

Problematika voda ne tiče se samo ekoloških udruga, franjevaca 
i franjevki, Hrvatskog sabora i Vlade Republike Hrvatske, nego 
i svakog građanina Hrvatske, na poseban način znanstvenika i 
stručnjaka. Stoga je Franjevački institut za kulturu mira u suradnji 
s brojnim stručnjacima o toj problematici na Svjetski dan voda, 22. 
ožujka 2005. god. donio Deklaraciju o gospodarenju vodama. 

U toj se deklaraciji na neki način sažima sve do sad rečeno o 
vodama, polazeći od činjenice daje voda uvjet života na Zemlji te da 
kao takva mora biti temeljnim pravom svakog čovjeka. Voda, dakle, 
treba sačuvati status općeg dobra - cijena vode ne smije biti u službi 
profita. Hrvatska je zemlja relativno bogata vodama, ali to bogatstvo 

treba još istražiti. Deklaracijom se apelira na državne i društvene 
strukture koje donose zakone da povedu računa o ovim općim 
načelima kao i na to da surađuju sa stručnjacima i znanstvenicima 
koji im trebaju pomoći u stvaranju studiozno pripremljene strategije 
gospodarenja vodama. Važno je razviti i kvalitetan sustav edukacije 
najšire javnosti kako bi se osigurala djelotvorna zaštita postojećih 
vodenih bogatstava. Održivo korištenje voda, cilj svekolikog 
ovog djelovanja, ne isključuje dodjelu koncesija. Međutim, uvjeti 
dodjeljivanja koncesija moraju biti iznimno precizni u svim 


pojedinostima, a osobito u onima koje se odnose na formiranje | 
cijena i duljinu trajanja koncesija. 


Zaključak je da Hrvatska, zemlja u tranziciji i na pragu ulaska 
u Europsku uniju treba staviti vodu kao primami nacionalni interes 
čije buduće korištenje treba najprije biti u službi zadovoljavanja 
potreba njezinog stanovništva. 


Otvoren horizont 

Što će biti s vodama u budućnosti? Hoće li uistinu doći do 
krvavih ratova za to prozirno zlato? Što će biti s čovjekom? Što će 
biti uopće sa Zemljom? Puno se pitanja može postaviti, ali na niti 
jedno od njih ne možemo dati siguran odgovor. Sigurno je tek daje 
sudbina svijeta u našim rukama, rukama koje mogu čvrsto uhvatiti 
polugu i pokrenuti stvarnost na bolje. Jadikovanju nema mjesta. 
Potrebno je vidjeti, prosuditi i djelovati. Horizont je otvoren... 


fra Kristian Stipanović 


Aktualnosti 


LJUBAVNA IGRA BOGA I SVIJETA 

Čini mi se da uopće ne želim razmišljati o Bogu koji ne bi 
bio posvemašnja i potpuna ljubav. Apsolutnost koja se najčešće 
upotrebljava u govoru o Bogu, ne govori mi ništa u kontekstu ljubavi; 
jer apsolutnost, odriješenost od bilo čega, gubi objekt ljubavne 
navezanosti koji, iako je govor o Bogu te bismo mogli ustanoviti 
da taj objekt jest sam Bog u trojstvenoj dinamici, jest vrlo bitan za 
ostvarenje ljubavi. Nadalje, ljubav o kojoj bi imalo smisla govoriti 
u kontekstu govora o Bogu jest jedino i samo agapična ljubav, koja 
se u najmanju ruku sastoji u potpunom predanju ljubljenoj osobi. To 
je predanje u Bogu toliko izraženo da stvara ono čemu se predaje tj. 
agape prethodi svom objektu. 

Tako dolazimo do stvaranja kao prvog izraza božanske 
ljubavi prema svijetu. Iako je svijet postojao u Božjem umu kao 
divna mogućnost i to ona koja će se ostvariti te joj, jer je takva u 
Božjem umu, ne možemo nijekati egzistenciju, ipak je sve započelo 
stvaranjem vremena, prostora i materije, kategorija bez kojih danas 
mi ne bismo mogli niti razmišljati. „Neka bude!” je znak početka 
svega; prekrasnih prostranstava nastalih ni iz čega, a koja se 
rasprostiru milijardama svjetlosnih godina, milijardama milijarda 
zvijezda i planeta, tisućama milijuna živih bića koji nastaju odlukom 
jednog misterija ljubavi i koji su usmjereni tom misteriju i o njemu 
ovise. 

Drugi izraz agapične Božje ljubavi jest ljubav križa. Koliko god 
paradoksalno zvučalo, ljubav i patnja idu ruku pod ruku i svi smo u 
tome osvjedočeni. Štoviše, proporcionalni su jedno drugom što bi 
značilo da savršena ljubav zahtijeva savršenu patnju. To se dogodilo 
na križu. Kristov križ ima trostruku zadaću: spasiti i otkupiti čovjeka, 
objaviti Božju ljubav prema čovjeku (Usp. 1 Iv 3, 16; Tit 3, 4) i 
objaviti kakav je Bog u sebi. Međutim, ovdje dolazimo do jednog 
problema. 

Karl Rahner je postavio tvrdnju da je ekonomijsko Trojstvo 
(trojstveno djelovanje u povijesti) jednako imanentnom Trojstvu 
(trojstvena dinamika u Bogu) što bi, najjednostavnije rečeno, značilo 
daje Bog koji nam se objavio u povijesti onakav ili veoma sličan 
Bogu kakav jest u sebi. Iz ovoga bismo mogli zaključiti daje Kristova 
patnja na križu očitovanje Sinovljeve patnje u Trojstvu. Teško je 

i smiješno povjerovati u trojstveni sadomazohizam u kojem bi se 
Osobe u Trojstvu međusobno mučile, bilo sebe bilo jedna drugu. S 
druge strane vidjeli smo kako savršena ljubav uključuje savršenu 
patnju, a jer se ta patnja ne može ostvariti u Bogu samome, dolazi 
do božanske igre stvaranja koja će vrhunac doživjeti u križu kada 
na jedinstven i neponovljiv način Sin pati i umire razdajući se za 
objekt svoje ljubavi, objekt kojeg je Otac stvorio samo iz ljubavi i za 
ljubav. U križu se, dakle, ispunja savršena ljubav u savršenoj patnji, 
patnji koja nije svrha samoj sebi, već spasenju čovjeka i njegovom 
uzdignuću do bića koje je sposobno potpuno ljubiti u smislu da je 
sposobno dati život za prijatelje svoje. (Usp. Iv 15, 13). 

Treći izraz ljubavne igre jest sam Duh Sveti. On je uosobljena 
ljubav Oca i Sina od vječnosti, ali isto je tako djelatna snaga u 
čovjeku koja otvara razum i srce da prihvati Božju ljubav i da je 
učini osobnom, čovjeku bliskom, a ne samo izvanjskim znakom 
božanskog djelovanja u svijetu. Jedino u Duhu i po Duhu naša 
ljubav nadilazi vlastiti egocentrizam i postaje agapična, potpuno 
spremna na vlastitu negaciju u korist bližnjega. Jedino s Duhom 
možemo nadići ovozemaljske izričaje ljubavi i okrenuti se prema 
izvoru ljubavi, prema Ljubavi samoj. 

Svaka pak igra zahtijeva od sudionika potpuni angažman da bi 
bila zanimljiva i plodonosna. Igra ljubavi, koju je Bog započeo i u 
koju se upustio, jest jedna rizična avantura u kojoj se on smanjuje 
na razinu čovjeka da bi mu bio jednak u svim slabostima osim u 
grijehu, ali koja isto tako, zahvaćajući čovjeka, od njega zahtijeva 
da nadiđe te iste slabosti i suobliči se Bogu kao Slika Božja. 

Pitanje je: jesam li se prepustio igri? 


Fra Filip Mimica 



